<header data-type="book">
<h1>經驗選秘</h1>
<dl class="元資料">
<div><dt>作者</dt><dd>胡增彬</dd></div>
<div><dt>朝代</dt><dd>清</dd></div>
</dl>
</header>

<h1>《經驗選秘》序</h1>
<p>天下不少利人之事，唯有心康濟者隨處觸發，無不有利人之見，存醫方其一也。昔東坡先生搜討良方，手錄成帙，迄今數百年施之猶效。何則通都大邑，醫藥畢具，固無須泥成方以治病矣。然或淺聞寡見，施治輒左，尚不如守成方之為得也。況夫遐陬僻壤辨證者罕，一遇疑難危險之症，几几如束手待盡，可勝悼哉！新安胡君近集見效各方，刊以惠人，其中婦女小兒、內外各證，與夫符錄咒語，凡可以起沉疴愈險症者，考覈精詳，不遺餘力。使患者按症合方，治之靡不獲效，其仁心仁術，庸有艾焉？刊阮成出以示余，余嘉胡君之有利於世也。爰樂為敘之。</p>
<p><u>同治十年桂秋下浣仁和鍾駿聲撰</u></p>

<h1>《經驗選秘》後序</h1>
<p>自來善書之濟世而於人最切要者，莫如良方一書。是以余博採酌古准今屢經效驗者，藥性與病符合者，分門別類，彙輯成冊，名曰《經驗選秘》。其中內外雜症，以及婦女小兒各症救治良法，無不悉備。使窮鄉僻壤，死生攸關，倉猝不及延醫；有醫之而罔效者，俾得此冊，照方療治，足以起死回生。昔王洪緒曰：傷寒一症有轉經傳變，故有醫不執方之說。至如內外小兒各症，全賴識症執方，無不神應。以其遇庸醫施治輒左，反不如守成方之為得也。仰望樂善君子，廣為印施，則斯刻之幸也。</p>
<p><u>同治十年辛未菊月上浣新安謙伯氏識</u></p>

<h1>卷一</h1>
<p><u>頭風</u>　治一切偏正頭風。</p>
<p>硫黃（一錢）　川椒（炒研，三分）</p>
<p>拌勻，熔成小餅，左疼塞左鼻，使涕從右出，右疼塞右鼻，使涕從左出，若正疼則左右換塞，待清涕流過自愈。內以茯神（抱木者佳）搗末，湯酒任下二錢，數服效。</p>
<p><u>又方</u>　石菖蒲根搗汁，酒沖服效。</p>
<p><u>又方</u>　雞蛋三個，人川芎末三錢，和勻炒熟，食數次愈。</p>
<p><u>又方</u>　白芷（三錢）　天麻（一錢）　防風（一錢）　荊芥（錢半）</p>
<p>煎服即愈。</p>
<p><u>治頭面發腫豬頭風</u>　野苧麻根搗極爛，敷之即愈。</p>
<p><u>頭風外治神方</u>　桑木燒灰淋汁，乘熱薰洗。</p>
<p>諸般頭痛　仰臥，用生羅卜汁少許注鼻中。左疼注左鼻，右疼注右鼻。</p>
<p><u>頭眩暈倒</u>　鮮白果三個研，開水沖，空心服，至重不過五服。老少皆治。</p>
<p><u>治大頭瘟</u>　項腫腮大，形如蛤蟆。</p>
<p>靛青花（三錢）　雞子清（一個）　燒酒（一碗）</p>
<p>共打勻，吃下即愈。真神方。</p>
<p><u>頭痛奇方</u>　生薑一片破開，入雄黃末於內，濕紙包煨，乘熱貼太陽。</p>
<p><u>婦人血風</u>　頭暈欲死，倒地不知人事。生蒼耳草嫩心陰乾為末，每用一錢，酒調服神驗。此物能通頂門，故易奏效也。</p>
<p><u>頭面發熱</u>　有光彩，他人手近之如火燒。蔥汁五錢，酒調服，吐出蟲即安。</p>
<p><u>頭面腫大</u>　此症名大頭瘟，自頸至頂腫成一桶，咽喉閉塞，急用：</p>
<p>延胡索（錢半）　皂角　川芎（各一錢）　藜蘆（五分）　躑躅花（二分半）</p>
<p>共為末，用紙捻蘸藥推入鼻中取嚏，日三五次甚效。嚏出膿血者更妙，無嚏者難治，左右看病之人用此取嚏，亦不傳染。</p>
<p><u>又方</u>　蚯蚓十餘條，以白糖拌入，碗喋蓋好，半日即化為水，至遲者一日必化，用鴨毛蘸水，敷之即消，百發百中之仙方也。如無白糖之處，用蚯蚓糞井水調敷亦可。須戒殺生。</p>
<p><u>發中生癤</u>　如珠相染不已。此名火珠，遲則難治。急用生羅卜搗爛，好醋泡透，敷之。此林屋山人經驗方也。</p>
<p><u>頭角太陽生瘡</u>　當日頭重如山，二日即變青紫，三日青至心胸而死。此症有因好服春方藥而生者，有因食煎炒厚味而生者。初起用金銀花二斤煎湯，飲數十碗方可少解其毒，然必潰爛。再用：</p>
<p>金銀花　元參（各三兩）　當歸（二兩）　甘草（一兩）</p>
<p>水煎，日服一劑，七日始可收口。又手腳指頭生瘡，亦多不救，亦可以此法治之。</p>
<p><u>頭上軟癤</u>　雞肫皮、明礬為末，麻油調搽。</p>
<p><u>又方</u>　野芋頭磨醋敷。</p>
<p><u>捲毛瘡</u>　生頭上如葡萄狀。黃柏一兩，乳香二錢五分。為末，槐花煎水調敷。</p>
<p><u>抓傷麵皮</u>　橄欖核磨水搽之，過宿則無痕跡。</p>
<p><u>眉上生瘡</u>　肥皂（燒存性），枯礬（要燒透），各等分為末，麻油調塗。先用白礬泡水洗淨。</p>
<p><u>又方</u>　白菜搗塗亦效。</p>
<p><u>耳內膿血腫痛</u>　有虛有熱，其症不一，甚至痛不可忍，夜難安枕。用韭菜自然汁灌入，百發百中，其效如神。</p>
<p><u>耳內膿血不幹</u>　石榴花片（瓦上焙枯）研末，加冰片少許，吹入三四次即愈。其痂不必挖動，聽其自落為妙。或用龍骨研末吹入亦可。</p>
<p><u>耳內如有蟲行</u>　或血水流出，或干痛難忍。用蛇蛻燒存性，研末吹之立愈。此經驗秘方也。</p>
<p><u>耳爛流膿血方</u>　陳皮一錢，燈草一錢（燒灰）冰片一分。</p>
<p>上藥共研勻，吹入。</p>
<p><u>諸蟲入耳</u>　用麻油滴入蟲即出。韭汁、雄雞冠血俱效。</p>
<p><u>又方</u>　雞冠血能治壁虎入耳。</p>
<p><u>耳定</u>　耳內生粒如棉花子大，極痛。用人指甲瓦上煅存性，研細，入冰片少許，吹入耳中，其痛即止。</p>
<p><u>又方</u>　老鼠刺葉（即十大功勞葉）剪取葉尖，瓦上煅存性研細，加冰片少許，吹入耳中自效。</p>
<p><u>耳流膿腫痛</u>　油胭脂、水粉，拌勻，手捻成末，吹入神效。</p>
<p><u>又方</u>　明礬、龍骨各煅一錢為末，吹耳即愈。</p>
<p><u>耳痛難忍</u>　鐵刀磨水滴耳中即安。</p>
<p><u>又方</u>　川芭蕉根搗汁，滴之尤效。</p>
<p><u>螞蝗入耳</u>　取田中泥放耳邊，自出。</p>
<p><u>蜒蛐入耳</u>　生半夏末、麻油調塗耳門，蟲聞香即出。</p>
<p><u>螞蟻入耳</u>　用手將耳扯動即出。或用穿山甲燒灰研末，調水灌入即出。</p>
<p><u>耳猝聾閉方</u>　蓖麻子（一百粒）　大棗（十五枚，去核）</p>
<p>共搗爛入男胞，乳汁和成作錠如棗核樣，以絲棉裹一枚塞之，覺耳中熱為度，一日一換，二十日瘥。</p>
<p><u>目中起星翳</u>　荸薺搗汁灑紙上，候燥刮點日效。</p>
<p><u>又方</u>　胡椒、韭菜、廣皮、橘皮、菊葉、木鱉之類，皆可搗爛，以棉裹塞鼻中，過夜則星自落。日久者多塞幾次愈。</p>
<p><u>目中生障翳</u>　鵝兒不食草搐鼻、塞耳、貼目。去翳神藥也。</p>
<p><u>又方</u>　烏賊骨研細，和蜜點之。</p>
<p><u>火眼初發</u>　青果核，茶水磨搽，神效。</p>
<p><u>一方</u>　用生地搗爛貼兩足心，治小兒眼發尤驗。</p>
<p><u>泥沙入目</u>　腫痛欲瞎。用極粗牛膝一段約二寸長，令患者嚼如泥。左眼右嚼，右眼左嚼，吐出搓丸，塞再眼角，泥沙裹藥和淚流出。</p>
<p><u>塵芒入目</u>　生藕搗汁，以棉沁汁，滴入目中即出。</p>
<p><u>飛絲入目</u>　其有入目後赤腫痛閉者，以明礬一撮放水碗中，將舌舐水，隨舐隨快，見水面有絲一條，眼即無恙。雖患三四日者，亦無不效。或以滾水一杯，安鹽少許，明礬三錢，將舌尖浸於水中，絲亦自落水內。</p>
<p><u>又方</u>　用雄雞冠血滴入目中，亦治沙塵入目。</p>
<p><u>又方</u>　白菜揉爛，帕包滴汁二三點入目、即出。</p>
<p><u>打傷眼睛方</u>　生豬肉一片，以當歸、赤石脂二味研末，摻肉上貼之，拔出瘀血，眼即無恙。</p>
<p><u>又方</u>　以生半夏為末，水調塗之即愈。</p>
<p><u>眼目昏花</u>　黑豆（一升）　枸杞（四兩）。</p>
<p>同煮，取豆揩之。</p>
<p><u>風火眼痛</u>　靜坐運目平明時，用津唾以大指揩之，更將自己小便揩之。</p>
<p><u>爛眩風眼</u>　文蛤　黃連（去毛）　防風　荊芥穗（各五錢）　苦參（四錢）　銅綠（五分）。</p>
<p>為極細末，用薄荷煎湯作丸彈子大。臨用時以熱水化開，乘熱洗眼，日三次。此方價廉功倍，若倉起自用，兼以濟人甚美。</p>
<p><u>又方</u>　紅棗二枚，青礬一分，蒸水洗眼。火眼、時眼皆治。</p>
<p><u>捲毛倒睫</u>　木鱉子（一個，去殼）為末，棉裹鼻中，左眼塞右，右眼塞左，一二夜即愈。切不可將毛拔去，拔後重出毛硬而卷，將為終身之累。</p>
<p><u>又方</u>　五倍子為末，蜜調敷眼皮上，其睫自起。</p>
<p><u>兩目忽然不見</u>　取地上三尺下黃土，攪水澄清洗之，此葛仙肘後方也。</p>
<p><u>風火眼治法</u>　黃丹和白蜜調，敷太陽穴立效。</p>
<p><u>又方</u>　每日望井中周圍三遍，能去火氣。</p>
<p><u>眼生紅子</u>　有人白眼珠上生一紅顆，頃刻頭面皆腫，用真熊膽二粒（米大），開水調服，立刻平復。</p>
<p><u>目睛垂出至鼻</u>　或時大便血痛，名曰肝脹。羌活煎汁服數盞。</p>
<p><u>又方</u>　目珠縮入，用老薑燒熱，敷眉心即愈。</p>
<p><u>眼中急起胬肉</u>　此症不過半日即遮白眼，一日即遮黑眼。用刀上鐵鏽滴涼水少許，用筷子頭磨起鏽水點患處，頻點頻開。</p>
<p><u>瞽目神方一婦雙目不見，夢觀音大士唸誦：能伏災風火，普明照世間。二語誦至百遍即愈，試之雙目復明。蓋此婦平日祀大士最虔，故神默祐而愈。後有人雙目不見，初誦數千遍不效，嗣後虔心齋戒，誦至數月，雙目亦明。</u></p>
<p><u>鼻血不止</u>　多年尿壺，火上烘熱，向鼻熏之，立止如神，百發百中。</p>
<p><u>又方</u>　亂髮一丸，烏梅一個，燒灰吹鼻。</p>
<p><u>又方</u>　白及末唾津調塗山根便止。山根即鼻梁上也。</p>
<p><u>鼻中生毛</u>　晝夜可長一二尺，漸粗如繩，痛不可忍。此食豬、牛、羊血過多所致。用硇砂、乳香，等分為丸，服十粒，毛自落。</p>
<p><u>又方</u>　豬毛焙存性，研末。吹入鼻中即愈。如食牛、羊血過多者，或加牛、羊毛即可。</p>
<p><u>鼻垂紅線尺許</u>　痛甚欲死。</p>
<p>真硼砂　上梅冰片（各一分）</p>
<p>為末，以人乳調之。輕輕點在紅線中間，頃刻即消。</p>
<p><u>鼻大如拳</u>　疼痛欲死。</p>
<p>黃芩　生甘草　麥冬　花粉（各三錢）　桔梗　天冬（各五錢）　紫菀（二錢）　百部　紫蘇（各一錢）</p>
<p>水煎服。四劑即消。</p>
<p><u>鼻淵</u>　老刀豆慢火焙乾為末，酒服三錢，不過三服即愈。</p>
<p><u>鼻淵鼻鼽</u>　鼻塞鼻瘡　俱用辛荑　研末，入麝香少許研勻，以蔥白蘸塞鼻中，數次愈。</p>
<p><u>鼻流黃水</u>　絲瓜梗近根處三五寸，燒灰存性，酒調服愈。</p>
<p><u>鼻生息肉</u>　藕節有須處一節燒灰存性，吹入立效。</p>
<p><u>又方</u>　以枯礬研，和豬脂搗丸，以棉裹塞鼻數，其肉隨藥而出。</p>
<p><u>鼻衄不止</u>　取本人鼻血，以紙捻蘸之，點眼角內立止。血出左鼻孔者點右眼；出右孔者點左眼，左右齊出者，兩眼俱點。</p>
<p><u>又方</u>　以蒜頭去皮搗爛，塗兩足心，厚一寸許，左鼻塗左，右鼻塗右。</p>
<p><u>又方</u>　以水金散煎眼，外用龍骨末吹入立止。</p>
<p><u>鼻流濁涕</u>　蒼耳子（炒，二錢半）　辛荑仁　薄荷葉（各五錢）　白芷（一兩）</p>
<p>共為細末，每食後蔥湯調服二錢。</p>
<p><u>腦漏</u>　辛荑末一兩，拌煙吃即愈。</p>
<p><u>又方</u>　馬兜鈴（五錢）　麻黃（三錢）　北五味（二錢）　甘草（二錢）</p>
<p>水二碗，煎八分，去渣入砂糖半盅，調服自愈。</p>
<p><u>入中腫大</u>　生蒲黃（二錢）　川連　頂好冰片（各一錢）</p>
<p>共為細末，麻油調敷。</p>
<p><u>人中及唇邊口角生紅白顆粒</u>　此即疔瘡，有頭疼、寒熱痛等症，赤有麻木不知痛癢者。須查疔瘡門，起急治之。</p>
<p><u>唇破生瘡</u>　瓦松、生薑汁搗融，入鹽少許敷之。</p>
<p><u>口生肉球有根</u>　如線吐出，乃能飲食，捻之其痛入心，此名血餘症。用真麝香一錢研末，作兩次服自愈。或用人發燒灰服亦可。</p>
<p><u>口內上齶生癰</u>　此名懸痛，生口上齶，形如紫葡萄、舌難伸縮，口難開合，鼻內出血，時發寒熱。急用食鹽燒紅，枯礬各等分，研細末，以筷頭蘸點，日三五次自消。</p>
<p><u>舌忽縮入</u>　銀針刺破舌尖，出盡惡血，以蠟燭油搽之即愈。</p>
<p><u>舌上出血</u>　舌忽出血如湧泉，或紫或黑，由心火上炎，以致血熱妄行。用六味地黃湯加槐花三錢，煎服立愈、又以鍋底煙子敷之更妙，即鍋臍煙煤。又取火化從治，紅見黑則止，水能制火也。</p>
<p><u>又方</u>　茅草根　生車前子　亂髮</p>
<p>各為末，吹擦立止。此林屋山人經驗方也。</p>
<p><u>又方</u>　槐花研末，敷上即止。</p>
<p><u>舌卒中</u>　如豬胞狀滿口，不治須臾死。用百草霜和酒塗舌下立愈。出《千金方》。要鄉間燒雜草者。</p>
<p><u>舌硬生衣</u>　犀牛黃，硃砂（各一分）　玄精石（二兩）</p>
<p>共為細末，將舌尖刺出紫血，用此藥搽之即愈。</p>
<p><u>口舌生瘡</u>　黃柏（八分）　川連（五分）　兒茶（一分）</p>
<p>生研細末，搽之。</p>
<p><u>舌腫</u>　凡人舌猝然腫硬，咽喉閉塞至危之症。皂礬（量用多少）於新瓦上煅紅色為度，放地下候冷研細，撬開牙關以竹管吹入舌上極效。忌食龜肉及鰍魚二物。</p>
<p><u>舌蕈</u>　生舌上，出血不止即不救。</p>
<p>五倍子（炙研，一錢）　烏梅（去核，一錢，炙）　糠綠（三分）</p>
<p>共研細末，摻蕈上，以小膏藥蓋之，方能久留於舌上，否則隨津咽，吐矣！日日換之，愈後乃止。屢效。</p>
<p><u>舌爛腐潰</u>　飲食難進，疼痛異常。取地龍（即蚯蚓）十條，吳茱萸五分，共研。和麥粉少許，醋調塗兩足心，以絹縛之立效。</p>
<p><u>治舌長數寸方</u>　番木鱉四兩（刮淨毛，切片）川連四錢</p>
<p>水二碗，煎至一碗，將舌浸下效。</p>
<p><u>兩腮腫痛</u>　生大黃末，蔥汁調塗四圍，露頂，數次愈。</p>
<p><u>風熱腮腫</u>　絲瓜燒存性，水調塗效。</p>
<p><u>痄腮</u>　赤小豆四十九粒，為末，水調塗效。</p>
<p><u>牙疼方</u>　菖蒲根於端午午時用鹽水泡之，曬日中，過時取起，曬乾收入磁瓶，勿令黴爛。用時切一薄片貼牙疼處效。</p>
<p><u>牙蝕</u>　此症每因患骨槽風所致，透骨穿腮亦屬危險。用南星散拂患處，數日愈。</p>
<p><u>胃火牙疼方</u>　煅石膏（三錢）　生地（二錢）　丹皮（一錢）　甘草（五分）</p>
<p>以上四味為主，再按各經加藥：</p>
<p>上庭四齒痛，屬心，加川連、麥冬。</p>
<p>下庭四齒屬腎，加黃柏、知母。</p>
<p>左上盤牙屬膽，加羌活、膽草。</p>
<p>左下盤牙屬肝，加柴胡、山梔。</p>
<p>右上盤牙屬大腸，加枳殼、大黃。</p>
<p>右下盤牙屬肺，加黃芩、桔梗。</p>
<p>上兩邊牙屬胃，加白芷、川芎。</p>
<p>下兩邊牙屬脾，加白芍、白朮。</p>
<p>左右上兩口角各二齒，加香附、川芎。</p>
<p>下兩口角四齒，加赤芍、白朮。</p>
<p><u>牙床出血</u>　以松針熬汁一盅，入麥粉少許，攪勻澄清，飲下即愈。</p>
<p><u>牙疼灸法</u>　以蒜頭一個，加輕粉一錢搗爛，令本人兩手虎口交叉，在大指盡處穴上放藥（男左女右），用蜆殼或圓眼殼蓋好扎住，少頃灸處熱辣作痛，牙痛即止。將藥揭去隨起一泡，牙痛永不再發。</p>
<p><u>又方</u>　用刻歡丸一粒，噙於痛處，丸化即愈。不拘風火、蟲牙均效。</p>
<p><u>牙齒疼痛法</u>　患者朝東立定，行法之人用鐵釘一個，在患者腳後跟地上畫一「□」字，口中默唸「子醜寅卯十二支」。左疼左腳後跟，右疼右腳後跟。如火牙，將釘插入火字中：蟲牙插入蟲字中：風牙插入風字上立愈。出《石云選秘》，驗之果效。</p>
<p><u>牙疳奇效方</u>　凡大人、小兒爛嘴牙疳凶極者，用：</p>
<p>大黃（三錢）　炒綠豆粉（二錢）　丁香（十粒）</p>
<p>各研細和勻，以開水調塗兩足心，其患立瘥，驗效如神。</p>
<p>牙疳本胃經熱毒，多發於大人熱病，小兒痘瘖之後。始則腫腐臭爛，甚至落齒穿腮，其變最速，多致殞命，故有走馬之名。牙疳敷藥先以甘草湯浸絹帕拭去腐肉血，或用銀針刮去腐肉，漱淨血滓，方將舊軟筆蘸藥搽之。其方一用：</p>
<p>綠礬（一錢，煅紅）　石膏（三錢，煅）　粉口兒茶　硼砂　人中白　人中黃（各一錢）　冰片（二錢）　共研細末。</p>
<p>一用：綠礬（五錢，煅紅）　人中白（三錢，煅）　雄黃（二錢）　麝香　冰片（各一分）　共研細末。</p>
<p>此皆應驗神效之方，用敷患處，今其吐出惡血毒涎，無不收功。</p>
<p><u>齒長數寸</u>　此名髓溢症。用真白朮為末，人乳拌蒸服之即愈。此出《千金翼方》。</p>
<p><u>固牙良法</u>　牙痛方藥最多，臨時見效者少，即有效者，難免復痛。另得一法。平日小便時咬緊牙關，須久久行之則永無此患，其妙無窮。又飯後漱齒，晚間洗齒亦良法也。</p>
<p><u>牙齦腫痛</u>　瓦松、白礬等分，水煎漱之產效。</p>
<p><u>齒中出血</u>　川芎煎水，或飲或漱自止。</p>
<p><u>又方</u>　麥冬湯漱，亦止。</p>
<p><u>又方</u>　黃柏煎水，漱口即止。</p>
<p><u>走馬牙疳</u>　大棗兩個（去核），用綠礬三釐灌入棗內，外用泥包，炭火燒枯去泥，將棗研末，搽上即愈，此方神效。有人合藥施送，獲德不淺。</p>
<p><u>下頸脫落</u>　此症起於腎肺虛損，元神不足，或談笑高興忘倦，一時無氣不能接續所致。治法：患者須平身正坐，令人以兩手托住下頦，向腦後送上關竅，隨用絹條兜頦於頂上，務須避風為至要。外用天南星研末，薑汁調塗兩頦，一夜即上。次日當服煎劑調理，恐風邪外受，致痰涎壅盛，口眼歪斜。風中臟腑，則十無一廖矣！煎劑宜用：</p>
<p>人參（如無，以黨參代之）　制白朮　白茯苓　製半夏（各五錢）　當歸（二錢）　殭蠶（二錢）　天麻　陳皮（各一錢）　川芎（八分）　甘草（三分）　製附子（二分）　燈心（四十根）　生薑（三片）</p>
<p>水煎服。</p>
<p><u>頸上生瘡</u>　大如櫻挑，有五色者，瘡破則頸皮斷。牛黃乳日日飲之，久則自愈。</p>
<p><u>對口瘡</u>　活鯽魚一大尾，入瓦盆內搗爛，加頭上蓖下發垢四兩和勻，敷之極厚，外以紙貼，一二日即愈。加生山藥一條同搗，並治乳癰、瘰癧。</p>
<p><u>又方</u>　豬眼稍處臭肉（形如腰子有花紋者），量瘡大小用多少個，和糯米飯同搗成餅，緊貼不空頭，立時止痛。已潰者亦拔毒收功，愈後永遠戒食鯽魚。</p>
<p><u>喉蛾</u>　（不拘單雙）又名喉菙，生於咽喉關上者輕，關下者重，此症喉閉片時即不可救。若男子從鼻梁中心尋至頭頂，婦女則從後腦尋至頂上，小兒則看兩手虎口，如有水泡紅子，即用銀針挑破。喉蛾即破，忌見燈火。一面用老蒜搗融如繭豆大，敷經渠穴（穴在大指下手腕處寸脈後即是），男左女右，用蜆殼蓋上扎住（用別物蓋亦可）。並時起一水泡，銀針挑破，將水揩淨，以去毒氣，立刻安痊痊。再服甘桔湯以免後患。無藥之處，不服亦可。此方屢試屢驗，其效無比。</p>
<p><u>甘桔湯</u>　金銀花（二錢）　甘草（一錢）　桔梗（八分）　牛子（一錢五分）</p>
<p>水煎服。</p>
<p><u>又方</u>　燈心草燒灰吹入喉，神效。</p>
<p><u>又方</u>　治一切喉菙及咽腫痛。</p>
<p>白殭蠶三錢，水煎服，下咽即效。</p>
<p><u>又方</u>　手指甲燒灰吹入，其蛾立破。</p>
<p><u>喉中結塊</u>　不通水食，危急欲死。百草霜（即鍋底煙煤。鄉村人家燒雜草者真）少和蜂蜜，為丸如芡實大，新汲井水化一丸灌下，甚者不過三丸。此名百靈丸。</p>
<p><u>又方</u>　膽礬三釐含口內，惡涎自出，吐之自愈。</p>
<p><u>兼治咽喉十八種毒</u></p>
<p>豬牙皂七根（去邊），水二盅，煎六分，去渣，入蜂蜜少許，蛋清少許，溫服。即吐出風痰，毒氣自泄，勝用刀針。</p>
<p><u>又方</u>　外用醋調皂角末，塗頸與下頦，干又換塗，乳蛾自破。</p>
<p><u>又方</u>　單雙蛾皆治。麻雀糞二十一粒，砂糖少許，和成三丸，每用一丸，以薄綿裹之吞嚥下。甚者不過三丸。立見奇效。</p>
<p><u>喉閉腫痛效驗方</u>　巴豆（一粒）　不拘用何物包好，塞鼻孔中，男左女右，立效。</p>
<p><u>咽喉爛方</u>　用土蕎麥根一個擂碎，食之即愈。</p>
<p><u>鎖喉風閉</u>　痰涎壅塞，湯水難進者。用：</p>
<p>冰片（一分）　火硝　膽礬　青黛（各二分）　硼砂（三分）　殭蠶（五分）</p>
<p>共研細末，用管吹入喉中，痰涎自出。痰盛者加雄黃五分。此方亦治舌大如胖及風熱牙痛。</p>
<p><u>一方</u>　用熟豬油和醋漱口，即稠痰盡出而愈。</p>
<p><u>咽喉腫痛</u>　用雄黃、燕子泥為末、燒酒和餅敷之。</p>
<p><u>亂髮繞喉</u>　取自亂髮燒灰，白湯調下一錢。</p>
<p><u>治乳蛾神效方</u>　乳蛾急症也。此方甚效，有志力者，宜預製以救人。臘月八日雄豬膽一個，裝入白礬末，陰乾之後研末，再入臘八日豬膽內，如此三四次。倘遇患者，用一、二分吹之即愈，神驗。或用天名精丸化服亦可。</p>
<p><u>小兒鎖喉風</u>　用芙蓉葉槌汁煮雞蛋，一貼囟門，一貼肚臍即愈。</p>
<p><u>喉瘡已破</u>　疼痛難食。豬腦髓蒸熟，醋和食之。</p>
<p><u>治咽喉不通</u>　牙關緊閉，不省人事。用巴豆搗爛，綿紙包，壓去油，作捻點燃，吹滅熏鼻中，使煙氣由鼻熏入喉內，即時吐出痰涎、惡血便愈。神效。</p>
<p><u>又方</u>　凡喉症先一二日胸膈氣緊，出氣短促，忽然喉痛，手足厥冷、氣閉，此係危症，切忌牛黃，入口不救。唯用皂角（蟲蛀者不用）研末，醋調一錢，重則一錢四分。或用鵝毛蘸藥，入喉攪動亦可。並敷喉外，干則隨換，少時吐出痰涎即愈。此係急症，諸藥性緩，唯此功效甚速，屢試皆驗，喉風第一方也。</p>
<p><u>蘇子湯</u>　鎖喉纏喉，乳蛾風火閉住皆治。此林屋山人極驗方也。</p>
<p>蘇子　前胡　赤芍（各二錢）　桔梗　甘草（各一錢）　元參　連翹　浙貝（各一錢五分）</p>
<p>煎服。</p>
<p><u>驚嚇失言不語</u>　有人因受驚嚇失音不語。用陀僧七分，茶調服即愈，屢試如神。</p>
<p><u>忽然口不能言</u>　附子研末，吹入喉中即愈。</p>
<p><u>又方</u>　豆鼓煮湯，加入好酒服之。或用人乳汁半合，和好酒調服。</p>
<p><u>咽喉聲啞</u>　通草水煎服，或用橘皮煎濃汁，俟冷飲之。</p>
<p><u>陰虛聲啞</u>　人之失音，由於色欲過度，元氣耗喪，雖參茸無能為力，唯有未破身十六、七童男女，五更早起未食之前，不必漱口，嚼爛海南子檳榔一二個，與病者服之，換十人嚼至十次，其病自愈。男病用童女嚼，女病用童男嚼。</p>
<p><u>咽喉腫痛</u>　日輕夜重，痰如鋸聲，乃陰虛也。</p>
<p>熟地（一兩）　茱萸（四錢）　麥冬　五味　牛膝（各三錢）　茯苓（五錢）</p>
<p>水煎服。下喉一聲響亮，火熱俱消。</p>
<p><u>喉腫心痛</u>　閉目不語，起首脈散，牙緊發慌，手足麻木，此名硃砂症，又名心經疔，非喉風也。急用紅紙捻燒燃，照心窩、背心兩處，見有紅點，用針挑破，內有紅筋挑出。如無紅點，少刻再看，或服藥後，再看必有，並用雷擊散治之。</p>
<p><u>諸骨鯁喉類情治法</u>　用犬吊一足取其涎徐徐嚥下。或醋煎威靈仙嚥下。</p>
<p>凡治鯁之法，可以類推。如鸕鷀、獺堂治魚鯁；磁石法治針鯁；發灰治發鯁；虎骨治諸骨鯁，皆取其以類相制也。魚骨鯁食橄欖汁下，如無鮮者，用其核磨水飲之。《堅瓠集》云：凡骨鯁者，用碗水虛空，以手指寫「鳥飛龍下，魚化丹邱」八字自愈。</p>
<p><u>一切雞魚骨鯁靈符即化</u></p>
<p>畫吞符法。用茶盅盛水半盅，不拘生熟水茶俱可。用左手三山訣托水盅，再將右手捏起靈官結，用中指在茶盅內水上面此靈符一道，畫者、吞者俱要朝南方一口吞之。依此法無不神效。</p>
<p><u>治竹木骨諸物鯁喉法</u></p>
<p>行法之人朝東，丁字步立定，左手三山訣托水碗，右手劍訣指向碗內水上畫符，口中念嘰咒曰：山林竹木人，少雪知斬此。法出石云選秘，梁安胡謙伯試之果效。</p>
<p><u>冶一切骨鯁</u>　水食不能下。用人指甲（燒存性）為末，吹入喉立效。</p>
<p><u>又方</u>　野苧根搗汁飲，能治雞骨鯁。</p>
<p><u>又方</u>　威靈仙、砂糖、酒煎服。</p>
<p><u>竹葉卡喉</u>　此物能閉喉管，遲則難救。急取牛口涎，以滾水對服即化。</p>
<p><u>稻穀卡喉</u>　急取鵝口中涎，灌之即下。蓋鵝涎能化谷也。鴨涎亦可。</p>
<p><u>擔肩癰癤</u>　唯擔夫有之。五倍子燒存性，為細末，加黃丹（用水飛過）醋調敷之，其效。</p>
<p><u>又方</u>　照癰毒各方治之。</p>
<p><u>蛇頭惡毒</u>　生各手指頭，又足趾頭生者亦是。宜急用頭髮扎住指根。方用娛蚣（焙枯為末）、豬膽調搽神效。</p>
<p><u>又方</u>　雞蛋一個，穿一小孔，入信石一分，套指頭上，熱則再換，立刻止痛如神，真仙方也。</p>
<p><u>又方</u>　雄黃　枯礬各等分研末，用麻油敷之，亦極效驗。</p>
<p><u>又方</u>　白蘿蔔挖孔，入雄黃三分，蒸半熟套指上。或用真烏梅仁嚼爛敷之，均極效驗。</p>
<p><u>又方</u>　如色白者，照後脫骨疽陽和湯治之。</p>
<p><u>脫骨疽</u>　此症生手足各指頭，或生指節、指縫，初生或白色痛極，或如粟米起一黃泡，久則潰爛，節節脫落，甚至手足背延腐黑陷，痛不可忍。宜用：頂大甘草研極細末，用香麻油調敷，要敷極厚，一日一換，不可間斷。忌食發物，不出十日必愈，真神仙方也。再用：</p>
<p>金銀花　元參（二味為君）　當歸（為臣）　甘草（為使）</p>
<p>水煎服。一連十劑，永無後患。藥味分兩宜重不宜輕，少減則不效。並忌抓、擦為要。</p>
<p><u>又方</u>　大人用陽和湯，小兒用小金湯，重則用犀黃丸。色紅者，照上蛇頭惡毒方治之。此林屋山人百發百中之方也。</p>
<p><u>又方</u>　甘草嚼融厚敷，干則隨換，日夜不斷，數日必愈，神效。</p>
<p><u>指頭麻木痛癢</u>　取蜒蚰和銀硃共搗搽之。若遲延不治，必生蛇頭蛀節等疔，痛苦難受。初起多擦幾遍，決不生矣。</p>
<p><u>虎口毒</u>　生大指、次指間。鮮螃蟹搗爛塗之自消。永遠戒食螃蟹。</p>
<p><u>代指</u>　指甲潰爛。黃蠟、松香熔和作筒，套指頭上，久之自愈。</p>
<p><u>穿掌毒</u>　生手心。新桑葉研爛塗之。愈後永遠戒食鵝肉。</p>
<p><u>虎口並備手指縫生瘡</u>　或腫或爛，痛不可忍。若不早治，即爛入手。生蒲公英捶融敷之，數日即愈。</p>
<p><u>又方</u>　白芷　滑石　黃丹（各等分）</p>
<p>研極細末，敷之神效。</p>
<p><u>手足凍裂</u>　用蘿蔔一個剜空，灌滿蠟燭油，安灰炭火上熬透，用筆蘸熱油塗患處，油凍抹去再塗，頻塗即愈。</p>
<p><u>鵝掌風</u>　生手掌上，紫白斑點迭起白皮，堅硬幹燥，甚則迭迭脫皮，血肉外露，或癢或痛，久則成癬難愈。用米糠油時時搽之，數日斷根，屢試神效。</p>
<p><u>又方</u>　豆腐熱沫久久洗之，拭乾後塗以桐油，燒松毛煙燻之自愈。永戒鵝肉。</p>
<p><u>又方</u>　砂仁　桑葉煎洗。</p>
<p><u>又方</u>　用紅油搽三四次，至愈而止。</p>
<p>乳結硬痛　大鯽魚頭煅灰，酒服一二錢、汗出即瘥。</p>
<p><u>乳癰紅腫疼痛者</u>　男女皆有此症。生蒲公英（一兩）　忍冬藤（一兩）</p>
<p>搗爛、水二盅，煎一盅，食前沖酒服，睡片時，渣敷乳上，數次即愈。此為乳癰聖藥，屢著神奇，不可輕視。按《本草》乳岩，以此亦可治。</p>
<p>又有乳癰多至二三百頭者，取柳樹根刮去皮，搗爛蒸熱，布包熨之；次則隨換，過一宿即愈。此孫真人《千金方》也。</p>
<p><u>又方</u>　白礬　雄黃　松羅茶（各一錢）</p>
<p>共研細末，飽時服。每用一錢，以豆腐皮包之吞下，飲酒盡醉。未成者一服消。已成者兩三服愈。</p>
<p><u>婦女乳汁不通</u>　貝母　知母　牡蠣粉</p>
<p>各等分為末，用豬蹄湯調服二錢即通，此秘方也。</p>
<p><u>無子食乳</u>　腫痛難消。用麥芽一兩（炒），煎水當茶即止。</p>
<p><u>又方</u>　用本夫穿過包腳布敷乳，過夜腫消痛止而愈。或本婦現穿之鞋，包乳上過夜亦消。</p>
<p><u>胸痛方</u>　蒲公英一味研末，或酒或開水吞服，神效。</p>
<p><u>胸滿腹脹</u>　此脾土衰弱，肝木氣旺，木來剋土故也。甚至身面黃腫，亦有不黃腫者。用：</p>
<p>蒼朮（二斤，淘米水泡一日兩夜，燒存性）　甜酒麴（四兩，燒存性）　皂礬（一斤，醋泡曬乾入瓶內，煅存性）</p>
<p>加平胃散，共為末，醋為丸如梧子大，每服三四十丸，酒下（米湯亦可）。日服兩次神效。此仙方也。</p>
<p><u>胸前生孔</u>　有人胸生一孔，咳嗽則與此孔相應，隨有膿血而出，此肺痿也。用：</p>
<p>黨參　生黃耆　當歸　金根花（各三錢）　生甘草　連翹（各錢半）　官桂（一錢）</p>
<p>煎服。數次自愈。</p>
<p><u>龜胸龜背</u>　龜尿時時搽之，久久自平。龜尿難得，以鏡對龜照之尿自出也。或加首烏末同尿敷之，日久自愈。</p>
<p><u>一切心痛</u>　不拘男女大小立效。馬兜鈴一個燒存性，以溫酒調服。</p>
<p><u>一方</u>　用：香附　川連（各一錢）　生白芍（五錢）</p>
<p>水煎服，立愈。</p>
<p><u>又</u>　蛔厥心疼。烏梅（二枚）　川椒（十四粒）</p>
<p>煎湯服，立愈。</p>
<p><u>卒急心疼</u>　一說胃氣痛，人稱心氣痛，即胃脘痛，脾痛也。若真心疼痛則手足青，不可治矣。《棗丸詩》云：一個烏梅二個棗，七十杏仁一處搗，男酒女醋送下之，不害心痛直到老。</p>
<p><u>心膈飽脹</u>　腹中又飢又痛。胡椒七粒研末，好酒沖服即愈。</p>
<p><u>心氣怔忡</u>　焦白朮時時煎服極效。多食則有橫中滯氣唯用荷葉包裹久蒸，或用蜜炙則可服也。</p>
<p><u>心疼忽長肉一條</u>　手不可近也，此腎火也。真硼砂、真梅冰各一分，點之立化為水。內服六味地黃丸二料全愈，並用吳萸研末醋調敷兩足心，過一晝夜一換，敷至數日為止。</p>
<p><u>心口生疽</u>　此名井泉疽，又名慢心銳毒。初起若心口內有塊，漸大發高、毒陷即死。醫皆束手，諸書亦無藥治之法，唯余家秘集載。以本人兩手十指，以線量其長短，共有若干，積於一線，放喉管正中處，雙環至背脊之中，看兩線合攏盡頭處為中穴；又以本人中指之中一節，用竹片量准作一寸，放在中穴之左右各遠一寸，各以墨記分列三穴如「□」形樣，每穴用艾三團，一齊火灸，灸畢全愈。此林屋山人秘方也。</p>
<p><u>心窩成漏</u>　一人胸口一片，如碗大無皮潰爛成漏，膿血時流，經久不愈。用荸薺磨成粉摻之，數日即愈，神效非常。</p>
<p><u>肺癰</u>　綠橘葉一把。洗淨搗汁服，吐出膿血即愈。</p>
<p><u>又方</u>　用蚌內涎水服之神效。</p>
<p><u>又方</u>　竹絞汁一盞服之，吐出膿血自愈。</p>
<p><u>肺癰試法</u></p>
<p>請患易識，獨肺中患毒難知。有人秘傳，兩腳骨疼痛者，或腳骨不痛而舌下生如細豆一粒者，再心口之上內微痛或兩脅微痛，及咳嗽、口渴、喉干，此皆肺中生毒之證也。</p>
<p>即用甘草、桔梗各三錢煎服，服下如覺稍安，肺之患毒無疑矣。以犀黃丸（見外科方）服至一料全愈。此是預識預治，百無一死。世人但知腳痛醫腳，咳嗽醫嗽，舌下一粒，便以刀刺。且此一粒，癰未成膿，定然色淡，癰愈亦消。重則其色紫黑，如用刀刺立害。諸書皆云：口吐臭痰，胸中發腥作痛者，肺癰也。若不早治，直至吐臭痰發腥，始知肺癰，猶小舟飄入大洋也。倘見此症吐膿，膿色皆白，用犀黃丸治無不效。貧寒不能治藥者，用陳年醃芥菜滷，每早取半杯，用豆腐漿沖服，服後胸中一塊塞上塞下。塞至數次，方能吐出，數日膿儘自愈。一說再以通草，肥蘆根、生苡仁、桔梗煎湯代茶飲之。凡患此症，終身戒食鴨蛋、白□、紅蘿蔔、石首魚、甲魚，食則復發難治。此林屋山人秘法也。</p>
<p><u>又</u>　肺癰、腸癰，皆吐臭痰，用棉花捲竹片上，蘸油點火使本人觀之。若肺癰看火頭是二個，腸癰火頭只一個。</p>
<p><u>又方</u>　元參（八兩）　天冬（四兩）　桔梗（二兩）　炙草（一兩）</p>
<p>水十碗，煎至二碗。另加蒲公英、金銀花各五錢，再煎至一碗，食後即服。初起即消，日久即愈，極效無比。</p>
<p><u>肝氣</u>　道地潮菸二兩，白米飯一碗，拌和捶百杵，分作四餅，用濕草紙包，灶火內煨，存性研末，作四服。肝氣發時以砂糖調陳酒送下，至重者四服除根。</p>
<p><u>又方</u>　夏枯草一兩煎水。體虛者加瘦豬肉四兩同煮，當茶飲，服過三四兩斷根。此藥能舒肝氣，養肝血，止肝風，故切奏效如神，屢試屢驗。而《本草》不言其能治肝病何哉？凡肝病最忌食雞，終身忌食椿芽為要。</p>
<p><u>又方</u>　用胡桃一個對破開，再加大元眼肉七枚入胡桃內擂合，用藍布一小方包之；再以濕草紙包裹煨炭存性，將紙布灰吹去，研極細末，以瓷瓶盛之。每發時開水沖服一茶匙，將一料食完，永無復發，屢試如神，真肝氣痛第一方也。</p>
<p><u>治胃氣痛</u>　並治肝氣。咒曰：天火燒太陽，地火燒五方，雷火巽方發，燒死諸不祥。太上老君急急如律令。</p>
<p>黃紙朱書，將符焚化，入醋湯內服之神效。</p>
<p><u>治九種心胃肝氣痛</u></p>
<p>荔核（煅存性，五錢）　木香（二錢）　香附（一兩）</p>
<p>共研末，每服二錢。早服，女人以醋湯下；晚服米湯下；男人早晚均以淡鹽米湯下。凡氣痛急切無藥，以食鹽一撮放刀口上，炭火燒紅入水中，乘熱飲之，吐痰愈。後戒食鱉魚。</p>
<p><u>又方</u>　凡氣痛常發，十年五年不愈者，小蒜（連葉）七根，以鹽醋煮熟，痛時頓服。永遠戒鱉，可以除根。</p>
<p><u>胃脘痛</u>　有滯有蟲也。</p>
<p>香附（醋浸透，炒研）　良薑（生薑汁浸透，炒研）</p>
<p>因寒發者，用良薑二錢，香附一錢；因怒發者，用香附二錢，良薑一錢；寒怒兼者各錢半。以末調米湯，少加鹽與生薑汁，服之立愈。</p>
<p><u>心胃蟲疾作痛</u>　或滴水入口即吐，或口渴飲水不止，或吐清水者皆是。用蔥白汁一杯飲下，隨飲真小磨麻油一杯，少頃即愈，蟲當化水除根。雖痛至牙關閉欲死者亦效。</p>
<p><u>又方</u>　鰻魚淡煮，飽食三五次即愈。此魚最能殺蟲故也。</p>
<p><u>隔食反胃</u>　糯米粉以牛口涎拌和作小丸，煮熟食之神效。取牛涎法，以水洗淨老牛口，用鹽塗之，少頃涎自出。愈後終身宜戒牛肉。</p>
<p><u>凡病隔食</u>　胸前生二小骨，漸漸交合，則不能食。法用生鵝血乘熱飲之，數次胸前二骨自化。永遠戒食牛、鵝。</p>
<p><u>又方</u>　小兒胎髮一團，陰陽瓦焙存性，研細末，陳酒送下效。</p>
<p><u>諸般咳嗽</u></p>
<p>桔梗（炒）　荊芥（炒）　紫菀（飯上蒸一次，再炒）　百部（飯上蒸一次再炒）　白前（飯上蒸一次再炒，各四兩）</p>
<p>共為末，每服三錢，臨時開水調服。如初感風寒者，生薑湯調下。此方系咳嗽神藥，切勿輕視，服者多效。</p>
<p><u>又方</u>　枇杷膏神效（見後）。</p>
<p><u>胸膈賬滿咳嗽不安</u>　並治各項咳嗽。外治法：用官粉、香油入鐵器內熬數滾，離火，用頭髮一團蘸粉擦胸膈，數次即愈。</p>
<p><u>又方</u>　蕎麵、雞蛋清和成團擦之亦效。或用哮吼第一方亦可。</p>
<p><u>咳嗽痰喘</u>　用真蚌粉（長者為蛙，圓者為蛤，取研粉。若用蛤粉則不效）新瓦炒紅，人真青黛少許，用淡菀菜水滴麻油數點，調服二錢神效。有婦人痰喘咳嗽，終夜不寐，面浮如盤，一服即愈。或用哮吼第一方治之，其效如神。</p>
<p><u>又方</u>　雪梨（四兩）　生薑一兩，共搗汁，去渣加蜜四兩，共煎數沸，入瓷器內封固，不拘時服，一劑即愈、無病亦可服，最能滋陰降火。忌食蘿蔔。</p>
<p><u>咳嗽氣喘</u>　生山藥半碗搗爛，甘蔗汁半碗，和勻，燉微熱服立止。</p>
<p><u>咳嗽氣喘遇寒即發</u></p>
<p>乾薑（泡）　皂角（泡去皮子弦，蟲蛀忌用）　肉桂（紫色者去皮）</p>
<p>各等分，共搗篩，白蜜和勻杵三千下，為丸如梧子大，每服三丸，開水下。嗽發即服，日服數次。忌蔥面油膩，其效如神。</p>
<p><u>咳嗽痰血</u>　涎唾中有少血散漫者，此腎經相火炎上之血也。若血如紅縷從痰中咳出者，此脈絡受熱傷之血也。若咳白淺紅色似肉似肺者，必死。又咯出痰中有血絲屬腎經，咳嗽有血屬肺經，嘔吐成盆成碗屬胃經。自兩脅逆上吐出屬肝經，溺血屬小腸經，下血屬大腸經，牙宣血出屬胃腎虛火。</p>
<p>真青黛　瓜蔞仁（去油）　海石（炒黑）　山桅（炒黑）　訶子肉（各等分）</p>
<p>蜜為丸，噙化。嗽甚加杏仁。</p>
<p><u>又方</u>　款冬花　百合（蒸焙）</p>
<p>等分為末，蜜丸龍眼大，每臥時嚼一丸，薑湯下</p>
<p><u>又方</u>　大柿餅一個（去子），入真青黛一錢，棉紮緊飯上蒸熟，臨睡時食薄荷湯下，極效。</p>
<p><u>獨聖湯</u>　治多年咳嗽肺痿，咯血紅痰。用白及三兩，為末，每服二錢，臨臥糯米湯下。台州獄吏憫一重囚，囚感之云：吾七犯死罪遭刑拷，肺皆傷損，得一方。用白及末米飲調服，其效如神。後日凌遲剖其胸，見肺間竅穴數十，皆白及填補，色猶未變也。</p>
<p><u>久嗽連至四五十聲</u>　生薑汁半杯，白蜜二匙，同放茶碗內，滾水沖，溫服三四次即愈。</p>
<p><u>年老久嗽</u>　不能臥。核桃肉（不去皮），生薑各一兩，研膏，蜜為丸，二錢一顆。每臥時嚼一丸，薑湯下。氣促難臥，服即安定。</p>
<p><u>又方</u>　潞堂參（一錢）　陳皮　桔梗　紫蘇（各錢半）　五味子（十五粒）</p>
<p>水煎，食遠溫服。</p>
<p><u>咳嗽聲啞</u>　訶子皮　五倍子　五味子　黃芩　甘草</p>
<p>各等分為末，蜜丸櫻桃大，每一丸噙化嚥下。</p>
<p><u>又方</u>　青蒿二錢，童便煮服極效。</p>
<p>小兒晝夜咳嗽，食少發黃，此脾虛也，用真山藥一味，煮熟加糖，調服神效。</p>
<p><u>癆症咳嗽吐血方</u></p>
<p><u>枇杷膏</u>　專治氣血兩虛，勞傷虧損，吐血，咳嗽發燒，身體瘦弱，四肢痠軟、精神疲倦，腰背疼痛，飲食不進，以乃一切不足弱症，服之屢效，咳嗽尤應驗如神。輕者二三料。重者四五料除根，貧富可用，不必另服別藥，兔致誤用害事。即無病，常服可保身強神旺。此方得自仙授，藥極平易，功最神奇，見者廣傳，功德無量。</p>
<p>枇杷葉（七十片，新鮮者佳，毛刷洗淨）　大雪梨（二個，深臍者佳，去皮心，切片用）　白蜜（二兩，先熬滴水成珠。大便乾燥者多加，大便溏瀉者不用，以白糖代之）　大棗（半斤，或黑棗、微棗皆可，去核）　建蓮肉（四兩，去心，不去皮）</p>
<p>先將枇杷葉放銅鍋內，砂鍋亦可，以河水煎出膿湯、用綢瀝清汁，去葉與渣不用。後將梨、棗、蓮、蜜和入煎，以蓮肉融爛為止，用瓷瓶收貯，隨意溫熱食之。凡虛病服藥，多則脾胃受傷，飲食減少，病更加重。虛弱咳嗽者，若不早治，肺損難治，唯此方最益肺臟，治咳嗽應效如神。如虛弱並不咳嗽者，枇杷葉不用，只用河水同煮；咳嗽多痰者，加川貝母一兩研極細末，俟煮熟時入內煮一二滾取起。若吐血，用藕節二十一個搗汁同煮。冬月多制，久收不壞：夏月隨食隨制。</p>
<p><u>專治童子虛勞咳嗽</u>　吐血燒熱。</p>
<p>人龍（即蛔蟲二十一條，童便洗淨，瓦上焙乾，以黃色為度，黑色則不效）　不破皮紅棗（三十個，飯上蒸熟，去皮核）　蘿蔔子（一錢五分，炒，研末）　大熟地（五錢，煮爛杵膏）　自制真藕粉（一兩五錢）　真川連（六分，拌炒研末）</p>
<p>以上共搗為丸如桐子大，每早以白滾湯送下七粒，逐日加二粒至二十一粒為止。服至一料全愈，屢試神驗。大人亦治，切勿輕視。</p>
<p><u>吐血治法</u>　血吐在水內浮者，肺血也，羊肺煮熟蘸白及（焙研末）食。沉者，肝血也，羊肝煮熟蘸白及食。半沉半浮，脾、心血也，羊心羊皮煮熟蘸白及極效。此《聖惠》摘玄方也。</p>
<p>脾肺之血系屬氣虛，以補氣益脾為主。肝血系屬勞傷，以滋陰降火為主。如概用滋陰之藥，則殺人如草菅矣。俗謂非勞病而治成勞病，即此是也。吐血最忌用參，無論人參、高麗參，均不可服，此係名醫秘傳，人多不信。後有時醫試，每治吐血之症，用參者多不能愈，不用參者全活甚多。</p>
<p><u>又方</u>　凡勞傷吐血咳嗽，用童便之清利者日日飲之，勿間。或自己戒食蔥蒜等臭濁之物，並戒房事，則小便日清，去其頭尾數滴，日飲二三次。再服南棗三個，自不噁心，一月見效，久飲除根，身體強健。吐血服小便者，百無一死；誤服寒涼者，百無一生，此屢試屢驗良法也。</p>
<p><u>又方</u>　凡吐血多者，用三四兩重大當歸一枝切細，取好陳酒一斤，慢火煎至一滿碗，候將要吐時，口中有血，務必含住，取藥一口，連血嚥下，其血必止。隨將酒分作幾次飲完，即此一劑而愈，後不再發。每有醫家阻云：吐血尚要戒酒，豈可用酒煮藥？殊不知神驗非常。此方活人甚多，從無一誤。如一時煎熬不及，用當歸一二寸，嚼融帶血吞下，即能漸止，不致大吐，亦可救急。此林屋山人經驗方也。</p>
<p><u>咳血</u>　痰內有血出於肺。與上咳嗽門參看。</p>
<p>款冬花　百合　百部（蒸焙，各等分）</p>
<p>為末，蜜丸龍眼大，每臥時薑湯下一丸。</p>
<p><u>又方</u>　大蘿蔔一個，切頂，剜去肉一半，入黃米糖令滿，原頂蓋之，火內煨熟食，效。</p>
<p><u>喀血</u>　痰帶血絲出於腎。與上咳嗽門參看。</p>
<p>天冬（一兩）　茯苓　杏仁　貝母　甘草（各五錢）</p>
<p>共研末，煉蜜為丸梧桐子大，每服二三十丸。</p>
<p><u>吐血成鬥</u>　命在須臾</p>
<p>貫眾（五錢，為末）　黑頭髮（瓦煅研細，五錢）　側柏葉（多取搗汁一碗）</p>
<p>入末於汁內，隔湯煮一炷香時取起，加童便一茶杯，黃酒一小杯，徐徐飲之，神效。</p>
<p><u>驗癆蟲法</u>　用乳香燒煙燻病手背，男左女右，以袖帕蓋手掌心，良久有毛從掌中出，白者可治，紅者難治，黑者不治，無毛者即無癆蟲。</p>
<p><u>灸癆蟲法</u>　用濕紙條貼背脊上，紙先乾者即癆蟲處，以墨點記。用老蒜切片貼上，以艾一團放蒜片上燒之，多燒為妙（無蒜用姜亦可），先備火盆、鐵鉗，如蟲出即用鉗夾火盆內，或送野外埋入土內，恐飛入人口鼻內，須謹防之。</p>
<p><u>治癆蟲法</u>　雄精　硃砂　硫黃（去沙泥，各一錢）　麝香（一分）</p>
<p>各研極細末，瓷罐收貯，以上好燒酒和勻，用獨大蒜頭去蒂蘸藥，從尾閻脊骨徐徐逐節擦上，如有腫處或極痛之處，即系癆蟲所在，須於腫痛處多擦數次，其蟲自滅。不拘新久，一切癆病皆能除根。如病重者，須擇天醫吉日，總以午時擦之為妙，端午日更佳。忌戊日、已日、除日。此藥能開背後三重失竅，即虛怯、疰夏之人於端午擦之，亦能神清氣爽，經絡流通，大有神益。此方傳自海外，屢試如神。</p>
<p>凡勞怯之症服藥末效者，宜用建蓮、淮山藥磨成粉，以人乳、牛乳、豬脊筋髓蒸熟拌食，大能補益去病。唯泄瀉者忌服。</p>
<p><u>童子癆</u>　此方並治傳屍癆。</p>
<p>貓糞（取屋上曬白者）用黃土包裹，火內煨焦取出，用碗蓋住，候冷去土，研末，黃糖和為丸，每服三四錢，效若仙丹，屢試屢驗。此王洪緒方也。</p>
<p><u>男女童癆</u>　野茄棵內蟲取數十條，和入食物內食之，勿使病入知，數次病愈，極效（茄梗上有蛀孔，內即有蟲，蟲身帶綠色、嘴黑者即是）。</p>
<p><u>又方</u>　露天糞坑內蛆取入稀布袋內，於流水處漂洋極淨，瓦上焙黃色，每一兩入粳米、糯米各二兩，炒和磨細，以砂糖米湯調服。</p>
<p><u>治哮吼妙法</u></p>
<p>病發先一時，用鳳仙花（又名指甲花）連根帶葉熬出濃汁，乘熱蘸汁在背心上、用力擦洗，冷則隨換，以擦至極熱為止（無則用生薑擦之）。再用白芥子三兩，輕粉、白芷各三錢，共研為末，蜂蜜調勻作餅，火上烘熱貼背心第三節骨上。貼過熱痛難受，正是拔動病根，務必極力忍耐，切勿輕易揭去，冷則將藥餅揭下，烘熱再貼，一餅可貼二三日。無論病愈未愈，多備藥餅換貼，不可間斷，輕則貼一二日，重則貼三四日或五六日，永不再發。有人患哮吼四十餘年，貼至數日斷根。無論寒熱虛實，鹽醬醋酒哮吼皆治，神驗第一方也。藥味不可加減，並治痰氣結胸，痰喘咳嗽。</p>
<p><u>又方</u>　海螵蛸（瓦上焙枯）為末，大人五錢，小人二錢，紅砂糖拌勻，調服數次斷根。</p>
<p><u>噁心吞酸</u>　此脾胃虛冷也。用核桃嚼爛，薑湯送下。</p>
<p><u>脾家冷積</u>　食後胸滿，兼治一切痰氣。</p>
<p>橘皮（一斤）　甘草　食鹽（各四兩）</p>
<p>水五碗，慢火煮乾，焙為末，每服二三錢，白滾湯沖服。</p>
<p>胃寒，嘔吐黃水，並治痰飲吐水。</p>
<p><u>暖胃膏</u></p>
<p>生薑一斤，搗取自然汁碗許，入牛皮膠、乳香末、沒藥末各五錢，同煎膠化離火，將藥作三四大膏藥。以一張貼胃脘痛處，用袖綁捆三個時辰，然後取周歲小孩所穿之鞋一隻，銅鑼上烘極熱，在膏上輪流熨之，熨至膏硬，換膏再貼，再綁三時，再熨至愈為止。止後用：</p>
<p>紫油厚朴（三斤，用老薑二斤切片，同煮一時，去姜不用）　乾薑（四兩，用甘草二兩，同煮一時，去甘草不用）</p>
<p>將兩味炒乾為末，黑棗煮湯（去皮核）為丸，每服二錢，開水送下，久服斷根。此方名熨胃丸，功能溫中降氣，暖胃消痰，大有奇效。此林屋山人經驗方也。</p>
<p><u>痰氣結胸</u>　梨汁（一盅）　薑汁　白蜜（各半盅）　薄荷（三錢）</p>
<p>研細末，和水煮十餘滾服，降痰如奔馬。</p>
<p><u>痰疾癲狂</u></p>
<p>狂病有因傷寒而得之者，此一時之狂也。照仲景張公傷寒門治之，用白虎湯以瀉火也。更有終年狂病而不愈者，或持刀殺人，不認父母、妻子，見水則喜，見食則怒，此乃心氣之虛而熱邪乘之，痰氣侵之，遂成狂矣。此等欲瀉火而火在心不可瀉也；欲消痰而痰在心之中不易消也。唯有補脾胃之氣，則心自得養，不必祛痰痰自化，不必瀉火火自無矣。方為化狂丹。</p>
<p>高麗參（三錢）　白朮　茯神（各一兩）　甘草　菖蒲（各一錢）　半夏　菟絲子（各三錢）　附子（一分）</p>
<p>水煎服。一劑狂定，二劑病痊。此方妙在補心脾胃之三經，而化其痰不去瀉火。蓋瀉火則心氣愈傷而痰涎愈盛，狂將何止乎？尤妙在附子一分引，補心消痰之劑直入心中，而氣尤易補而痰尤易消，又何用瀉火之多事乎？此所以奏功如神也。</p>
<p><u>又方</u>　青橄欖（十斤，打破），砂鍋內熬十數滾（去核），入石臼內搗爛再熬，熬至無味去渣。熬成膏，用白帆八錢研末，加入攪勻，每日早晚取膏三錢，開水送下，服完自愈。凡癡癲、羊癲風等症，皆痰迷心竅所致，服此甚效。此林屋山人經驗方也。</p>
<p><u>痰迷譫語方</u>　鮮豬心（一具）　辰砂（一錢）　甘遂（二錢）</p>
<p>二味合研末藏豬心中。外用牛糞煨熱，取出藥味和作兩丸，將豬心煮汁，和丸吞下即愈。</p>
<p><u>治豬、羊癲風</u>　時常跌倒，不省人事，竟成廢人，二服除根，奇效方。</p>
<p>皂礬（一兩，煅紅）　魚膠（一兩，切斷面炒）　鉛粉（一兩，炒黃）　硃砂（三錢）</p>
<p>以上研為細末，每早空心，陳酒調服三錢，自愈。</p>
<p><u>消渴飲水不止</u>　渴而飲水不止為上消；飲水多而作瀉為下消；多食易飢為中消。三消湯。</p>
<p>黨參　白朮　當歸　茯苓　生地（各一錢）　黃柏　知母　黃連　麥冬　天花粉　黃芩（各七分）　甘草（五分）</p>
<p>水煎服，神效。三消皆治。</p>
<p><u>又方</u>　好梨日日食之，多食必效。</p>
<p><u>又方</u>　綠豆煮汁，並作粥食最妙。</p>
<p><u>飲水不止，小便如膏</u></p>
<p>茴香（炒）　苦楝子（炒，各一錢）</p>
<p>研末，空心，酒調服。</p>
<p><u>腹中易飢</u>　食下片刻即吐。</p>
<p>此蛇積也。用醋泡大蒜汁飲數碗，吐出一蛇即愈，不吐再服數碗，自愈。</p>
<p><u>又方</u>　雄黃五錢，調水服，數次即愈。</p>
<p><u>飲食過多</u>　脹滿不安。</p>
<p>用鹽擦牙，溫水漱下二三次，如湯沃雪也。</p>
<p><u>又方</u>　人端正坐定，將頭仰起，開口呵氣一口，徐徐接連復呵，呵至三十六口為度，便即腹中寬舒。此係醒脾消食之法也。</p>
<p><u>食麵不消</u>　生薑汁沖好酒，熱服自化。</p>
<p><u>又方</u>　生蘿蔔取汁燉熱服，神效。凡食麵用醋，斷不作脹。</p>
<p><u>又方</u>　生蘿蔔汁治食豆不消，神效。</p>
<p>肉食積滯及雞鴨等，山楂炭研末為丸，每服四錢，數次即愈。</p>
<p><u>又</u>　雞蛋滯，飲醋即消。</p>
<p><u>又</u>　豆豉水亦消。</p>
<p><u>又</u>　多食大蒜，並治整煮雞蛋積滯也。</p>
<p><u>又</u>　淘糯米水煮熱飲一盞，能消鴨滯及鴨蛋積滯。</p>
<p><u>食積痞塊</u>　木賊草五錢，研細末。每服五分，開水空心調服。年近者一料即消；年遠者不過兩料全愈。屢試如神。</p>
<p><u>噎膈諸方</u></p>
<p>韭汁　梨汁　薑汁　人乳（各一盞）</p>
<p>和勻，飯上蒸熟，早晚頻飲效。</p>
<p><u>又方</u>　逢口食時自初虧起，用白乾面二斤，水調揉熟，向日和成丸，如桂圓核大，以日色復元為止，即將面丸於是日曬乾收好。按一歲一丸，空心煮食，平淡而有奇功。面圓外實內虛，尤為奇異，不可輕忽。多制可以濟人，價廉功大，不見日則不效。</p>
<p><u>又方</u>　有肝旺脾弱即嘔吐，屢治不效者，此木剋土也。宜用平肝補脾之藥治之必愈，不可認為噎膈也。</p>
<p><u>又方</u>　患此症者，有蟲藏於肺管，時長時縮，食後少頃即吐，皆有蟲也。用靛青葉汁，或靛青亦可，酒和服立效。</p>
<p><u>又方</u>　此症胸前必有二小骨，漸漸交合則不能食而死。取生鵝血對口乘熱灌之，其骨自化，飲食可進，永戒食鵝、牛二物。</p>
<p><u>治翻胃方</u>　九節菖蒲切片燒灰，每服一錢，燒酒送下。</p>
<p><u>又方</u>　甘蔗汁一升，入生薑汁二合，溫熱，作五次服，甚效。並治乾嘔不出。</p>
<p><u>又</u>　凡人飢餓，每有螬皮上胃食物，必吐。若誤用翻胃之藥，其吐更甚，宜用川椒煎湯，飲即安。並治嘔吐不能服藥。</p>
<p><u>又方</u>　酒後乾嘔，以甘蔗汁飲數次，極效。</p>
<p><u>治嘔吐</u>　一切雜病嘔噦。</p>
<p>橘皮（四兩）　生薑（一兩）</p>
<p>加開口川椒十粒，水二大碗，煎至一碗，徐徐呷之即止。</p>
<p><u>嘔吐不止</u>　門內一步泥，和水吃即止。</p>
<p><u>又</u>　蔗汁、薑汁各一杯，和勻，能治乾嘔。</p>
<p><u>呃逆諸方</u>　川椒（去子及開口者炒，四兩）</p>
<p>麵糊丸如桐子大，每服十丸。食遠，以醋湯送下，神效。</p>
<p><u>又方</u>　荔枝七個，連殼、核燒枯為末，食遠以白滾湯調服，立效。</p>
<p>若遇然呃逆，只須紙捻通鼻，取嚏即止。倘呃逆日久不愈，一連四五十聲者，用生薑搗汁一合，加蜜一匙，溫熱服之，效。</p>
<p><u>病後呃逆</u>　柿蒂　丁香（各二錢）　生薑（三片）</p>
<p>煎服立愈。虛寒、痰阻、氣滯、火呃均宜。若虛甚者加人參五分。</p>
<p><u>又方</u>　炙半夏（三錢）　荔枝肉（五個）　箬外蒂（三十個）</p>
<p>煎水，代茶飲。</p>
<p><u>又方</u>　刀豆子燒灰存性，開水調服二錢，即止。</p>
<p><u>上吐下瀉</u>　此尋常吐瀉也。如因暑熱，吐瀉不止，須照霍亂症治之。樟木煎水服立止，神效。並治霍亂亦效。</p>
<p><u>又方</u>　陳鹽梅一個，瓦上焙枯，加生薑一大片，同煎服，屢試神驗。</p>
<p><u>又方</u>　治小兒吐瀉不止，用舊鐵釘有鏽者煎水，飲入口即止。</p>
<p><u>通治蠱毒</u>　覺腹中不快，以生黃豆嚼之，不同腥氣者，中蠱也。急以升麻濃煎湯飲，以手探吐。</p>
<p>毒在上者，用升麻煎湯吐之；在腹者，用鬱金煎湯下之，或合二味服之。不吐則瀉，活人甚捷。</p>
<p><u>又方</u>　先取炙甘草一寸嚼之咽汁。若中蠱毒，隨即吐出。仍以炙甘草三兩，生薑四兩水煎，日三服。含甘草不吐者，則非蠱毒也。</p>
<p><u>闢蠱毒法</u>　凡人家房屋潔淨，並無灰塵……即繫有盅之家，勿與往來，以免……</p>
<p>凡食茶水、菜飯等物，將要食時，用筷子向杯碗上敲動，並向主人問云：食內莫有盅毒否？一經問破，則可兔害。</p>
<p><u>腹痛辨證</u>　用方治法。</p>
<p>臍眼上痛者，食痛也。臍眼下痛，熱手按之不痛，多急：或痛加刀割，或吐或瀉，或痛甚覺有冷氣，皆寒痛也。手按之更痛，冷物熨之不痛，或自下而痛上，或時痛時止，腹滿堅結，皆熱痛也。時發時止，痛在一處而不移者，或有塊硬起者，蟲痛、痞痛也。又聞煎炒食物香氣則痛，痛時口吐清水或口渴者，亦蟲痛也。</p>
<p>寒痛：飲胡椒湯，加糖衝入，不可加鹽；或飲薑湯均妙。</p>
<p><u>又方</u>　白芍（三錢）　甘草　肉桂（各一錢）</p>
<p>水煎服。此仲景神方也。</p>
<p>熱痛；服六一散最妙，或服痧藥亦可。</p>
<p>若痛甚者，或嘔或瀉者，照霍亂痧症治之。又上吐下瀉而腹痛者，作霍亂痧症治之不效者，須照上吐下瀉方治之。</p>
<p>蟲痛：如有塊硬起者，用手在硬處久久揉搽，揉至一日，其蟲即死，從大便而出。或查痞疾方治之。須宜詳明。</p>
<p><u>腹痛神方</u>　小麥杆燒灰，滾水淋之服之，虛、實、寒、熱皆宜。</p>
<p><u>急肚疼方</u>　用本人頭髮三十根，燒過酒服，即以酒調芥子末，封在臍內即安。</p>
<p><u>肚腹麻木</u>　此風襲也。多煮蔥頭食之。並用蔥姜炒熱，熨之自愈。</p>
<p><u>忽然肚黑</u>　凡肚皮忽然青黑色，此乃血氣失養，風寒得以乘之，所變怪形，真危惡之敗症也。若不速治，難救，急用：</p>
<p>大青（研細末）</p>
<p>每服一錢五分，以好酒調下，黑退即愈，否則終危。此　起死回生之方也。大青多生溪溝旁，葉以火麻葉，藥店多假，生草藥店有之。又有小青葉細，性味相同，功力稍緩。</p>
<p><u>又方</u>　鉛粉和鹽炒焦，敷之亦效。　臍中出水　龍骨醋泡，焙枯研敷。或用赤石脂研末敷，效。</p>
<p><u>肚臍生癰</u>　肚臍腫大如瓜，臍眼高突者，是紅赤者，照癰毒方治之。不紅不熱者，照陰疽方治之。</p>
<p>又有少腹疽，生臍下一寸五分氣海穴，或生二寸關元穴，或生三寸丹田穴。皆由七情火鬱而生也；分別紅白陰陽治之。</p>
<p><u>小腸疽</u>　生小腹內，按之如掌堅硬，而熱微痛，小便頻數，汗出憎寒，皮色如常。或現微腫，脈緊實而有力者是也，服犀黃丸（見後）即愈。此林屋山人秘法也。</p>
<p><u>痞積</u>　不拘何膏藥二張，以一張揭開，用白信石五分摻膏上（小兒止用三分），再用一張合黏，將背面貼患處，以布束緊，數日痞化為水。治皮裡膜外者尤速。如貼膏後腹中脹悶，乃痞將散，須服湯藥：</p>
<p>枳殼（八分）　大腹皮（鹽水炒，一錢）　蘇梗（八分）　厚朴（一錢二分）　青皮（一錢）　莪朮（八分）　山楂（二錢）　烏藥（六分）　香附（一錢五分）　砂仁（五分）　廣木香（三分）</p>
<p>水煎，空心服，三劑全愈。</p>
<p><u>又</u>　食積血痞，木賊（研末）三四分，白湯空心服即消。年遠者，連服三日。</p>
<p><u>蟲積諸方</u>　苦楝根（取向東不露出土者，去皮及骨，四兩）　使君子（去殼，二兩）　生薑（三兩）</p>
<p>水五碗，煎至三碗，去渣，再熬至一碗，加白蜜四兩；又熬至一碗，露一宿。次早隔湯頓服，空心服，一日服完。須於朔日服，蟲頭向上故也。不吐不瀉，蟲以大便成團出，少則一服，多則二服除根。一切蟲積皆治，若小兒則分兩量減可也。</p>
<p><u>又</u>　蟲積作痛，口中有涎流出，湯飲不能進，危在旦夕者，花椒、生薑等分，水煎服，即愈。花椒慎勿原粒吞下，恐黏肺而肺上生瘡也。</p>
<p><u>又</u>　蟲心痛。海螵蛸一塊，以醋磨濃，頓服，自效。</p>
<p><u>米瘕（好食生米者是）茶葉癖</u></p>
<p>雞糞（糞要白色者佳）　白米（各三錢）</p>
<p>同炒焦為末，煎水服。吐出米汁即愈。</p>
<p><u>又</u>　治茶葉癖方。用新鞋一隻，將茶葉盛滿，任意食之；食完再盛一鞋，連食三鞋，自不食也。男用女鞋，女用男鞋，奇效。</p>
<p><u>又方</u>　日食榧子七枚，以愈為度。</p>
<p><u>寸白蟲疾</u>　此症面色黃瘦，飲食少進，發時腹痛。口吐清水。用：</p>
<p>尖檳榔（一兩）　廣木香（五錢）</p>
<p>研極細末，大人每服五錢，小兒每服三錢，開水調下，其蟲即隨大便而出。先用煎炒香味，令病人聞之。然後服藥，神效，須在月初。重者兩三服愈。</p>
<p><u>又方</u>　鴨蛋一個，破一小孔，入使君子肉末一錢，檳榔末一錢，用紙封口，蒸熟食之，蟲隨大便出。</p>
<p><u>又</u>　蛔蟲上出口鼻，用川椒（閉口者不用）研末，沖水服即愈。</p>
<p><u>各種臌脹</u>　手按之下陷不起者，水臌也；隨手即起者，氣膨也；周身老黑色，皮內有黑斑點者，血臌也。</p>
<p>蘿蔔一枚，周圍鑽七孔，入巴豆七粒，入土種之；待其結子，取子又種；待蘿蔔成，仍鑽七孔入巴豆七粒再種。如此三次，至第四次將開花時，連根拔起，陰乾收淨磁器內，遇臌脹者取一枚，捶碎煎湯服之，重者二枚立愈。有心人宜預種之施送。</p>
<p><u>又方</u>　西瓜一個，切去頂挖空，將蒜頭（去皮）填滿，將原頂蓋好、封固，糠片火煨一日，取蒜食之。</p>
<p><u>又方</u>　陳香櫞一個，切去頂挖穰，入小茴香令滿，將頂蓋之，用泥塗封，煨熟去泥，存性研末收貯，服二三錢，數次愈。</p>
<p><u>又</u>　氣臌，用陳久大麥芽，煎湯服，漸消。</p>
<p><u>臌症</u>　峨嵋山僧奇方。</p>
<p>治一切水腫，濕腫、氣腫，肚腹、四肢發腫。乾雞屎一斤（炒黃），黃酒三大碗，煮一碗，濾去渣，一時飲盡；少頃腹中動作，瀉一二回；次日用田螺二個，滾酒泡熟，食之即止。此方奇效無比，但不可令病者知之。</p>
<p>若治小兒，則只用雞屎一兩，加丁香一錢，和蒸餅為丸桐子大，每服一錢，米湯下。</p>
<p><u>又方</u>　雄豬肚一個，內入大蒜四兩（去皮），煮爛，食五六個，忌鹽、醬、醋百日，自效。</p>
<p><u>水臌小便淋閉</u></p>
<p>大田螺（四個）　大蒜（五個）　車前子（三錢，為末）</p>
<p>共研成餅，貼臍中，以布束縛則水從小便出，漸消。終身戒食田螺、螺螄。</p>
<p><u>又方</u>　商陸根，蔥白同搗，填臍中，小便利則腫自消。</p>
<p><u>發背治法</u>　（參看癰毒陰疽門）</p>
<p>發背乃癰疽中大患，緣其患位對心、對肺、對臍故也。偏曰搭手，因手可搭而名，紅腫痛甚者，應稱背癰，易治。如患色白腫痛者，當以流注法治。如平塌不痛者，當以陰疽法治。此皆陰發背也。如誤服寒劑，誤敷涼藥，誤貼涼膏，定然毒攻內腑不救。此林屋山人秘法也。</p>
<p><u>背癰方</u>　牛皮膠四兩蒸化，好酒兌服；不飲酒，滾水兌服。初起服此，毒不內攻，不傳惡症。</p>
<p><u>又方</u>　未成者，用活癲蛤蟆一個，系放瘡上半日，蛤蟆受毒必死；取放水中，吐出毒氣復活。再換一個，仍如前法，換至三四個後則毒散矣。屢試極效。</p>
<p><u>又方</u>　瓜蔞（五枚，取子去殼）　真乳香（五塊，如棗大者）</p>
<p>共研細末，以白蜜一斤，同熬成膏，每服三錢，溫黃酒化服。桐江一人因母患背癰，百藥不效，後夢呂仙授此方，服之而愈。</p>
<p><u>背熱如火</u>　此虛火也。生附子研末，口水調敷兩足心。</p>
<p><u>腎虛腰痛</u>　其痛悠悠緩緩，即是腎虛也。</p>
<p>壯本丹：凡腎虛腰痛，久則寒冷。此藥壯精骨，補元陽，利大小便，養丹田，功效甚大。</p>
<p>肉蓯蓉（酒洗焙乾）　杜仲（酒洗）　巴戟（酒浸去皮）　青鹽（煆，以上各五錢）　核桃（即胡桃）　破故紙（鹽炒）　小茴香（各一錢）</p>
<p>共為末，用豬腰子一對，剖開去白膜，入藥在內扎住，再用麵包緊，入火內燒熟，去藥與面，每服一個，酒送下。</p>
<p><u>勞傷腰痛</u>　炙黃耆（五錢）　杜仲（二錢）　補骨脂（鹽水炒，二錢）　紅花（二錢）　胡桃肉（八個）</p>
<p>用酒煎服，立愈。</p>
<p><u>腰痛方</u>　去濕而腰膝自利，只須一劑痛止，多服則陽旺，反非所宜。</p>
<p>白朮（土炒，三兩）　芡實（二兩）　薏苡仁（三兩）</p>
<p>水煎，分數次服。兼治夢遺，亦只服一劑。</p>
<p><u>腰痛難忍</u>　絲瓜根燒灰存性，酒下二錢，立止。</p>
<p><u>又方</u>　刀豆殼燒灰，沖酒服極效。</p>
<p><u>閃跌毆打腰痛</u>　腰閃作痛，及手足傷損不出血，但有青紫內傷者。先以蔥白搗爛炒熱，將痛處擦遍，隨以生大黃研末，薑汁調敷，儘量飲以好酒，即三月、半年不愈者，皆神效。</p>
<p><u>又方</u>　真硼砂研極細末，用燈心點眼四角，立愈。</p>
<p><u>一方</u>　王不留行一錢二分，炒研細末，好酒調服，即愈。</p>
<p><u>腰腳風痛</u>　不能踐地。</p>
<p>松毛（搗如泥）一升，酒三升，浸七日，每飲一合，日二服。</p>
<p>按松毛節能行血中之氣，治腰膝痠痛，及中風，日眼歪斜，歷節痛，俱宜服。</p>
<p><u>筋骨痠痛腰背軟</u>　手足麻痹等症。</p>
<p>十大功勞葉（即老鼠刺葉，採一筐，剪去葉上刺，好酒一斤，拌蒸曬乾，七蒸七曬）　紅花（一兩，炒）　白當歸（一兩，酒浸炒微枯）　虎骨（一兩，酥炙）</p>
<p>同為細末，砂糖調服，每日五錢，作三次服，神效。</p>
<p><u>纏腰瘡</u>　腰生紅瘤，兩邊生紅筋，圍至臍即死。</p>
<p>陳京墨水磨濃，和雄黃末塗之。</p>
<p><u>又方</u>　雄黃六錢，膽礬三錢，研末唾津，調搽神驗。</p>
<p><u>又方</u>　白糖、生百合同搗爛，敷患處立效。</p>
<p><u>又方</u>　龍膽草研末，柿漆調搽立驗。</p>
<p><u>男女交合精脫氣絕</u></p>
<p>男女交感樂極，精脫而死，切不可驚走下床。男脫則女以口哺送其熱氣；女脫則男以口哺送其熱氣，一連數十口，呵之則必悠悠然陽氣重回矣。再以人參、附子湯灌之。送氣之法，先須閉口，提丹田之氣上來，盡力哺於口中，送下喉去。若貧者不能得參，急用：</p>
<p>黃耆（四兩）　當歸（二兩）　附子（五錢）</p>
<p>水煎服。亦有生者。</p>
<p><u>又方</u>　用人抱起坐之，以人之口氣呵其口，又恐不能入喉；急以筆管通其兩頭，入病人喉內，使女子呵之，不必皆妻妾也。凡婦人皆可盡力呵之，雖死去亦生。</p>
<p><u>陽萎</u>　陽物軟而不舉者是。</p>
<p>千口一杯飲：此方專治陽痿不舉，一杯作十、二、三百口緩緩飲之，能生精養血，益氣安神，其功不可盡述。</p>
<p>高麗參（好黨參亦可）　熟地　枸杞（各五錢）　沙苑蒺藜　淫羊藿　母丁香（各二錢）　遠志（去心）　沉香（各一錢）　荔枝肉（七個）</p>
<p>上藥浸上好酒二斤，三日後蒸三炷香久，取起浸冷水中，拔出火氣，過三十三日飲之。</p>
<p><u>又方</u>　麻雀肉冬月煮食，功能起陽生子，其效無窮。或用麻雀蛋煮食，更為神妙。</p>
<p><u>陽舉易泄</u>　有人交合之初，陽舉易泄，百治不效後，用大蚯蚓（又名曲蟮，要韭菜地內者）十一條，破開，長流水洗淨，加韭菜汁搗融，滾酒沖服，日服一次。服至數日，即能久戰，可望生子。</p>
<p><u>癆病火動陽物易舉</u></p>
<p>皮硝放手心，兩手合住，其硝自化，陽物即不舉矣。必須安心靜養為妙。保生惜命者，宜加意焉！</p>
<p><u>陰陽強不倒</u>　精自流出</p>
<p>此名強中，乃陽盛突熱，不急治，必發大癰，難治。用：</p>
<p>生地　黃柏　知母　龍骨　大黃　枳殼（各一錢）</p>
<p>水煎服。若胃虛食少者，則用：</p>
<p>黃柏　甘草　砂仁（各一錢）</p>
<p>水煎服。</p>
<p><u>陰頭生瘡</u>　名下疳。</p>
<p>鱉甲（炙研細末），雞皮清生調服。外用生甘草研末，蜜調頻塗。</p>
<p><u>又</u>　下疳陰庠。用生甘草煎湯，久久黛洗，海螵蛸末摻之愈。</p>
<p><u>陽物脹挺</u>　甘草梢（二兩）　小黑豆五合：</p>
<p>煎濃湯服。</p>
<p><u>又</u>　莖中作痛。用甘草梢煎服，即愈。</p>
<p><u>腎漏</u>　陽萎不舉，精流不止，痛如針刺。</p>
<p>韭菜子　破故紙（各一兩）</p>
<p>共為末，每服三錢，水調日三服，即止。</p>
<p><u>陰毛生八角蝨</u>　生毛孔肉裡，奇癢難忍。</p>
<p>用百部浸燒酒內，浸透，蘸酒塗搽，擦之數次自絕。</p>
<p><u>小腸氣痛</u>　腎子腫脹偏墜，名曰疝氣。</p>
<p>用老絲瓜（又名水瓜，又名線瓜）瓦上焙枯研末，熱酒沖服，重者不過三服即愈，雖氣痛衝心亦效。</p>
<p><u>又方</u>　凡疝初起，必發寒熱，疼痛欲成囊癰者。用：</p>
<p>新鮮地骨皮（即枸杞子根）　生薑（各四兩）。</p>
<p>共搗如泥，用袖包於囊上，其癢異常，一夕即消，永不再發。</p>
<p><u>疝氣腫脹如斗</u>　並治寒疝偏墜。</p>
<p>沉香　紫蘇（各五錢）　老香櫞（一個，切碎）</p>
<p>以雄豬尿泡一個洗淨，入藥於內，好酒四五斤煮爛，搗麵糊為丸桐子大，酒送下四五十丸。藥完全愈。</p>
<p><u>陰囊癢</u>　名腎囊風，又名繡球風。已破者為腎囊癰。</p>
<p>地骨皮（二兩）　吳萸（一兩）。</p>
<p>煎湯，久久熏洗效。</p>
<p><u>又</u>　鏽舊釘頭數根，滴醋一酒杯，瓦罐底磨濃，調抹四五次全好。</p>
<p><u>又方</u>　乾者用油胡桃油潤之，濕者用甘爐石、蛤粉撲之。</p>
<p><u>又方</u>　陰囊濕癢。蘇葉　枯炭。</p>
<p>共研末，摻之即止。</p>
<p><u>腎莖肛門瘙癢</u>　陳葫蘆燒灰存性，撲摻患處立愈。</p>
<p><u>腎腫如水晶</u>　腫大潮濕。</p>
<p>灶心土三升，研碎炒熱鋪凳上，再以川椒，小茴撒在上面，將陰囊熏燙，冷則再炒，三次愈。</p>
<p><u>又方</u>　或多因坐地所受風濕，或蟲蟻吹著所致。用：</p>
<p>蜂蛻五錢，水煎洗腫處，二三次即愈。</p>
<p><u>腎陰腫大</u>　荔枝核燒研末，蜜調敷，並煎湯服即愈。</p>
<p><u>腎子爛出</u>　鳳仙花子　生甘草等分：</p>
<p>為末，麻油調敷，即生肌。</p>
<p><u>小便不通</u>　食鹽炒熱，填臍眼上；用艾火燒五次，即通。</p>
<p><u>又方</u>　田螺一枚，鹽半匙，生搗，敷臍下一寸三分。雖腹脹如鼓可通。</p>
<p><u>又方</u>　牛膝（二錢）　車前子（一錢）</p>
<p>同研末，水煎空心服。</p>
<p><u>又方</u>　有種氣閉小便不通，醫家往往以澤瀉、木通、車前、豬苓等藥，全無一效。唯用：</p>
<p>當歸身（一兩）　川芎（五錢）　柴胡　升麻（各二錢五分）</p>
<p>水二碗，煎八分，一服即通，曾救多人。孕婦及老年之人，加高麗參一錢。此林屋山人秘方也。</p>
<p><u>口渴小便不通</u></p>
<p>生地（二錢）　元參（一錢五分）　麥冬　木通　黃芩　葶藶　桑白皮　天花粉　地骨皮（以上各一錢）</p>
<p>煎服，甚效。</p>
<p><u>小便白如米汁</u>　此心脾不調，小便在地，片刻白如米汁，腎氣渾濁也。用：</p>
<p>真川樸（薑製，一兩）　茯苓（一錢）</p>
<p>水酒各一碗煎服。不飲酒者，水煎服。極效。</p>
<p><u>小便過多</u>　此脬（音胞）氣不足。用：</p>
<p>益智仁（鹽炒）　烏藥（各等分）</p>
<p>為末，酒煮山藥為丸，如梧桐子大。每服七十丸，空心淡鹽湯下，名縮泉丸。或用：</p>
<p>益智仁二十四粒，鹽水炒，煎服亦效。</p>
<p><u>又方</u>　夜間尿多，懶於起動者，臨睡服胡桃數個甚效。</p>
<p><u>夜睡遺尿</u>　夜間遣尿於床，不論大人、小兒，用白紙一張鋪席下，俟遺尿於上，取紙曬乾，燒灰，酒服即愈。不愈如法再服一次，無不神效，此秘方也。</p>
<p><u>小便出血</u>　血出如小便者是。若血如點滴者為血淋，照血淋治。</p>
<p>當歸一兩，煎服。雖尿血頭痛難忍，效驗如神。</p>
<p><u>又方</u>　萵苣菜搗敷臍上。</p>
<p><u>又方</u>　雞蛋殼　田螺（燒灰）　瞿麥（炒，各二錢）</p>
<p>為末，酒調服。</p>
<p><u>又方</u>　加小兒一歲者，用大甘草一兩二錢，水六碗，煎至二碗，一日服完即愈。</p>
<p><u>交腸</u>　小便出屎，大便出尿，名為交腸。用舊幞頭燒灰，酒調服五分即愈。</p>
<p><u>又方</u>　用褲襠燒灰，開水沖服，日服二三次愈。男用女褲，女用男褲，童女尤佳。</p>
<p><u>病後失精</u>　按此症法治雖近於義，頗不近理。因無藥可治，姑備救急。</p>
<p>凡男子病後傷於交接，以致陰莖腫痛，或縮入肚內，絞痛欲死，此症無藥可治。唯急取本婦陰毛燒灰為末，水調服；更取洗陰水飲之，可保無恙，遲則不能救矣。</p>
<p><u>淋症論</u>　（參看小便門）</p>
<p>淋有五種：勞淋、氣淋、熱淋、血淋、石淋是也。勞淋、氣淋屬虛；熱淋屬熱；血淋有虛有熱；石淋或因熱起，或因虛起，久而成砂石者也。</p>
<p><u>勞淋</u>　勞傷虛損，小便不出，小腹急痛，尿出白汁一點一滴者。是玉鎖丹（見遺精方）服之最效。</p>
<p><u>又方</u>　牛膝（一兩）　乳香（一錢）</p>
<p>酒煎服。水煎亦可。諸藥不效，痛甚者，服此數劑，其效如神。血淋更效。唯夢遺失精之症，則不可服。再氣淋者小腹急滿，小便欲解不出，解後常有點滴者，是治法與勞淋同。</p>
<p><u>又方</u>　甘蔗上青梢一兩，酒煮，服三日愈。</p>
<p><u>熱淋</u>　小便熱而赤、短而澀，臍下急痛者是。</p>
<p>滑石（六錢）　甘草末（一錢）</p>
<p>水沖服，日服數次，三日即愈。</p>
<p><u>血淋</u>　小便內有血點，或血條者是。</p>
<p>淡豆鼓（五錢）</p>
<p>煎服。雖痛不可忍者，無不奇效。或用勞淋牛膝方亦效。</p>
<p><u>石淋</u>　又名沙淋。小便急脹，莖中痛如刀割，苦楚萬狀，尿如沙石者是。</p>
<p>瓦松（即瓦上無根草）煎濃湯，乘熱熏洗小便，約兩時即通。</p>
<p><u>又方</u>　銀硝（入鍋內，隔紙，炒至紙焦為度）研細，用溫水沖化，每服二錢。再加滑石二錢，水調服，神效無比。此藥能化七十二種石塊，為治五淋要藥。石淋尤效。</p>
<p><u>老人精敗淋清</u>　少年亦可用。</p>
<p>八味丸（照六味丸加附子、肉桂）加牛漆、車前，服之如神。</p>
<p><u>遺精諸方</u>　加減地黃湯。</p>
<p>熟地（六兩）　山萸肉　真山藥（各四兩）　芡實　丹皮　雲苓（各二兩）　蓮鬚（一兩）　龍骨（生研水飛淨，三錢）　魚膘（四兩，蛤粉炒成珠）</p>
<p>共研末，蜜為丸如梧子大，每日早晚服三四錢，一月即止，屢試如神，功在諸方之上。此林屋山人經驗秘法也。</p>
<p><u>益腎湯：</u>　夢遺人以為心氣之虛，不知非心也。蓋腎水耗竭，上不能通於心，中不能潤於肝，下不能滋於腎。故相火上灼，有燥脾土，以致三關不閉，無夢且遺，徒責夢中冤業，誰任其咎。法當大劑補腎而少佐以益心、益肝、益脾之品。自然漸漸成功，不止而止也。</p>
<p>熟地（一兩）　茱肉（四錢）　茯苓　茯神　當歸　白芍（各二錢）　白朮　薏仁　生棗仁（各五錢）　北五味　白芥子（各一錢）　肉桂　黃連（各三分）</p>
<p>水煎服，一劑即止。夢遺十劑全愈。此方妙在心、肝、腎、脾、肺五臟兼補，不只止其遺，安其夢，尤妙在黃連、肉桂同用，使心腎兩交，自然魂魄安而精竅閉。若不補其五臟，而唯是止澀之，則精愈旺而夢益動，久則不須夢而自遺矣。此方之所以奇妙而入神也。</p>
<p><u>玉鎖丹：</u>　治腎經虛損，心氣不足，思虛太多，真陽不固，溺有餘瀝，小便白濁如膏，夢中頻遣，骨節拘痛，面黑肌瘦，盜汗虛煩，食減乏力。此方性溫不熱，極有神效。</p>
<p>五倍子（一斤）　白茯苓（四兩）　龍骨（二兩）</p>
<p>為末，水糊丸梧子大，每服七十丸，鹽湯送下，一日三服。</p>
<p><u>又方</u>　蓮子心（二錢）　硃砂（一分）</p>
<p>共研勻，開水調服數劑，愈。</p>
<p><u>又方</u>　雄雞肫皮七個，焙乾為末，每服一錢，空心酒下。</p>
<p><u>截腸怪病</u>　大腸頭出寸余，痛苦難忍，干則自落又出，名曰截腸，腸盡則不治。初截時用盆盛真脂麻油，坐入浸之；另飲大麻仁汁數升而愈。</p>
<p><u>肛門生瘡</u>　肛門主肺，肺熱即肛塞、腫縮、生瘡。雞內金（即雞肫皮）燒存性，為末干敷，其效如神。</p>
<p><u>大便虛閉</u>　連須蔥頭（三個）　姜（一塊）　鹽（一錢）　豆豉（十餘粒）</p>
<p>搗作餅，烘熱敷臍中，捆定良久，氣通即愈。不通再敷，必效。</p>
<p><u>又</u>　熱閉者，或口渴，或小便短澀黃而臊者是。</p>
<p>叭達杏仁　松子仁　大麻子仁　柏子仁（各三錢）</p>
<p>搗爛，滾水沖，蓋片刻，當茶飲。或加甘蔗汁半杯更妙。老年人或患癰毒，大便閉結者，服此最效。</p>
<p><u>大小便閉塞不通</u>　以病人坐桶上，燒皂角煙燻，自通。或用大皂角燒，存性為末，粥飲下三錢效。</p>
<p><u>又方</u>　苦楝子　茴香　穿山甲（各八分）　牽牛子（鹽水炒，錢半）</p>
<p>煎服。有人大小便不通，呻吟立哭七晝夜，百藥不效，服此三劑愈。此方妙在多用牽牛，以其能達右腎命門走精，故奏效如神。人多以為性烈，棄而不用，不知施之得當，自能有益於害也。</p>
<p><u>大便下血</u>　名曰腸紅，又名腸風。</p>
<p>槐花　荊芥（各炒二錢）</p>
<p>為末，酒調服。</p>
<p><u>又方</u>　當歸身　山萸肉　生地　阿膠（石膏炒珠，各一兩）　一斤棉花子</p>
<p>以上五味俱炒焦黑色為度，研末，用柿霜一二兩和勻，每早服四錢，開水調下，臨晚再服三錢，俟糞色變黑，血漸止矣。忌食花椒、胡椒、燒酒。</p>
<p><u>又方</u>　有人大便下血，百藥不效，勢甚可危。食辣椒（又名辣茄）必須多，食少則不效，食後下血更多，因此斷根。人多以辣茄性熱，豈知此物能去大腸之熱，故奏功如神也。</p>
<p><u>又</u>　糞後下血，用艾葉、生薑煎濃，服三合。</p>
<p><u>寒泄</u>　胡椒、大蒜作餅，敷貼臍上。或酒炒艾絨作餅敷，均效。</p>
<p><u>又方</u>　生薑、艾葉煎服。</p>
<p><u>熱泄</u>　六一散服之最妙。或用綠豆湯溫服亦可。</p>
<p><u>久泄不止諸方</u></p>
<p>車前子（鹽水炒七次）　真山藥（炒）　雲苓（各二兩）　炙草（六錢）</p>
<p>共為末，每服二三錢。炒糊米，煎水調服，此神方也。</p>
<p><u>又方</u>　陳石榴皮焙乾研末，每服二錢，米湯下。百方不效，服此便止，不可輕視。</p>
<p><u>又方</u>　白朮（一兩）　車前子（五錢）</p>
<p>煎服立止。此分水神方也。</p>
<p><u>又方</u>　用大蒜搗，貼足心，或貼臍中，此外治出《千金方》也。</p>
<p><u>又方</u>　大蒜須加銀硃搗融，敷臍眼內，立止如神。</p>
<p><u>又方</u>　臭椿樹皮五錢，用酒二碗，煎服立愈。</p>
<p><u>五更溏瀉</u>　五神丸：專治五更腎泄久不愈者。以此丸補命門相火，即以補脾也。</p>
<p>破故紙（酒炒浸蒸用，四兩）　胡桃肉（去皮，四兩）　五味子（炒，三兩）　吳茱萸（鹽水炒，一兩）</p>
<p>生薑煮棗為丸胡椒大，每眼三錢，臨臥鹽湯下。</p>
<p><u>又方</u>　五味子（二兩）　茱萸（湯泡，五錢）</p>
<p>同炒為末，每早陳米湯服二錢。</p>
<p><u>老人五更瀉</u>　黃老米（三合，炒）　蓮肉（去心，三兩）　豬苓　澤瀉（炒）　白芍（土炒，各五錢）　木香（半錢）　白洋糖（一兩）　乾薑（二錢）</p>
<p>共為細末，和勻，每服三錢，空心開水下，其效如神。一說並治脾虛泄。</p>
<p><u>脾泄不止</u>　瀉出食物不化。（小兒科痘症內未有妙方，應參看）。凡大人小兒泄瀉，食物不化，胃無火也，是胃陽虛。</p>
<p>生白朮　雲苓（各二錢）　川樸（薑汁炒）　砂仁　陳皮（各一錢）　生益智（錢半）</p>
<p>水煎，數服即愈，屢用皆效。</p>
<p><u>又方</u>　柿餅燒紅放地上，用碗蓋住（不蓋則成灰，無性），俟冷研末，米湯調服二錢，卻愈。有一小兒，由六歲至十二歲泄瀉，食物不化，百藥不效，服此三次全愈。</p>
<p><u>痢疾諸方</u></p>
<p>痢症每起於暑天之鬱熱，而又感以水濕水露之氣。紅白相間，如血如膿，甚者如屋漏水，如魚凍冰。裡急後重，崩逐瘀痛，欲下而不能，欲不下而不得，一日夜數十次，甚至百餘次，氣息奄奄，坐而待斃，此痢之概也。若驟止其邪，則死在頃刻：不止其邪，則危絕如絲。欲補氣而邪氣轉加，欲清火則下行更甚，此時唯有因勢利導之方可行。或疑人已氣血虛敗，更加利導，恐其難堪，不知邪氣一刻不去，則正氣一刻不安。古人治痢無止法，信不誣也。方用：</p>
<p>白芍　當歸（各三兩）　蘿蔔子（一兩）　枳殼（麵炒）　一檳榔　車前子　甘草（各三錢）</p>
<p>水煎服。一劑即止，二劑全安，可用飲食矣。此方之奇妙，全在重用歸芍。蓋水瀉忌當歸之滑，而痢疾則正喜其滑也。芍藥味酸，以平肝木，使木不敢再侵脾土。又有枳殼、檳榔消逐其濕熱之邪，又加車前子分利其水濕，而又不耗其真陰之水，所以功勝於茯苓也。尤奇其用蘿蔔子一味，蓋蘿蔔子味辣而能逐邪去濕，且又能通達上下，消食利氣，使氣行血分之中，助歸、芍以生新血而祛蕩其敗汙也。少加甘草以和中，則無逼烈之患，此奏功之神奇，實有妙理耳。</p>
<p><u>又方</u>　不拘紅白、久近皆治。有患痢日夜不止，夜不能睡，藥窮待斃矣。用此一服即安，三服全愈。</p>
<p>蘿蔔（捶取自然汁，兩酒杯）　生老薑（自然汁，半酒杯）　生蜂蜜（一酒杯）　細茶（陳者佳，濃煎，一杯）</p>
<p>和勻服。若無蘿蔔，多用萊菔子，冷水浸透搗取汁亦可。</p>
<p><u>又方</u>　元胡索末三錢，酒調服。雖腹痛欲死者，亦神效。</p>
<p><u>又方</u>　金銀花（五錢，炒枯）研末，不拘紅白，用開水調白糖空心服，服後其痢更甚，兩日全愈，奇效無比。小兒一歲服一分。</p>
<p><u>又</u>　治紅白諸痢方。</p>
<p>罌粟殼（去肉，二枚）　石榴皮（二片）　甘草（二片）　大紅棗（二枚）　烏梅（二枚）</p>
<p>水煎當茶服。輕者照方，重者倍之，屢試神效。</p>
<p><u>孕婦痢疾</u>　雞蛋二個破一孔，如指頭大，入黃丹五分，用銀簪攪勻，以紙封口，入飯甑內蒸熟食，神效。</p>
<p><u>噤口痢疾</u>　用蓮子肉去皮炒為末，每服一錢，空心米飲湯調下。</p>
<p><u>又方</u>　五穀蟲（水洗淨，瓦上焙黃色（研為末，用黑砂糖拌勻，新汲水送下即愈。</p>
<p><u>又方</u>　神麯（炒）　山楂　白糖（各二兩）　川連（一錢，另蒸）　烏梅（三個）　甘草（五分）　荔枝肉（七個）</p>
<p>用水三碗煎，溫服。且吐且飲，自然思食止痢。此方屢試神奇，活人無數，不可輕視。</p>
<p><u>久痢不止</u>　麻油煎鹹魚，食數次甚效。此方奇驗，莫測其理。</p>
<p>凡瀉痢初起，即以細茶、生薑各三錢，水二盅煎服。重者各五錢服。</p>
<p><u>休息久痢方</u>　豆腐醋煎，常常服之甚效。</p>
<p><u>又方</u>　用雞蛋一個打破，用黃蠟一塊如指大，熔化，以雞蛋拌和燒熟，空心食之。</p>
<p><u>脫肛不收</u>　用生鐵二斤，水煮沐汁日洗數次，雖脫肛多年亦效。</p>
<p><u>又方</u>　多食辣茄極效。有一小兒脫肛數月，百藥不效，後食辣茄數次肛即縮上，並不再脫，屢試如神。此物味宜辣，食宜多，食少而不辣者不效。並治大人脫肛及痔瘡、腸風下血，俱極神驗。食後下血更多即易愈也。</p>
<p><u>又方</u>　用蟬蛻為末，菜油調敷肛門，立效。</p>
<p>腸痔便血　刺蝟皮（五錢）　紅雞冠頭（五錢）　血宋（二錢）　槐花（五錢）</p>
<p>共研末，每日調下二錢。</p>
<p><u>痔漏神效丸方</u>　末破曰痔，已破曰漏。</p>
<p>當歸（酒洗）　川連（酒洗）　象牙末（各三錢）　淨槐花　小川芎（酒洗）　滴乳香（各二錢）　露蜂房（一個，槐樹上佳，榆樹上次之，炒）</p>
<p>共研末，黃臘二兩熔化入藥末，為丸，空心煎漏蘆湯送下三錢。至五日漏孔內退出肉管，待二三指長剪去，再出再剪，管盡肌生而愈，神效之極。</p>
<p><u>又方</u>　夏枯草（八兩）　甘草節（四兩）　連翅（四兩，去子）</p>
<p>為末，金銀花一斤，煎濃湯為丸，每晨鹽湯送下三錢。</p>
<p>初起者一料全愈，久者兩料除根。</p>
<p><u>又方</u>　蒲公英一斤，生豬腳一隻，同煎湯，去浮油，濾渣，熏洗。</p>
<p><u>又方</u>　象牙二斤，銼研極細。每早用白煮整雞蛋三個，蘸象牙末二錢食，或以末調入粥內食，服完自愈。</p>
<p><u>內痔腫痛</u>　豬大腸六兩，蚯蚓十餘條，煮融去蚓，食腸極效。</p>
<p><u>又</u>　內痔不出，用草烏為末，口水調，點肛門痔即反出，乃可用藥敷治。</p>
<p><u>遠年內外痔</u>　雄豬大腸（三尺，截去肛門七寸）　刺蝟皮（三張，新瓦焙存性）　白礬　槐米（各四兩）</p>
<p>三味為末，入大腸內，兩頭紮緊煮爛，搗為丸桐子大，每早開水下四、五錢。</p>
<p><u>痔瘡腸風下血</u>　生何首烏研末，每早米湯調下三錢。</p>
<p><u>洗痔瘡方</u>　蘄艾　歸身尾　蒼朮　川芎　枸杞根　防風　荊芥　花椒　皮硝　槐皮</p>
<p>以上藥各三兩，加韭菜根六兩，煎數滾，先熏後洗，一日數次，不過三四日自愈。</p>
<p><u>又方</u>　尿壺一把，入皮硝一兩，開水泡入，借氣熏洗之。</p>
<p><u>痔瘡神方</u>　用胡桃去肉，五倍子填滿殼內，線紮好，黃泥封固，炭火煅黑煙淨為度，取出研細，蜜為小丸，每服三錢。</p>
<p><u>紅腫翻頭痛不可忍</u>　大螺螄一個，入冰片五分，久之化為水。以雞翎掃上止痛消腫，永戒食螺。</p>
<p><u>男女久痔不痊</u>　翻花疼痛難忍。忌用刀針，不致吃苦殞命。</p>
<p>番木鱉水磨濃，如冰片少許搽敷。或用紙浸透，汁貼之亦可。</p>
<p><u>痔漏脫管生肌方</u>　立秋後馬齒莧三十斤，取汁熬膏，以槐角三斤焙研末，入膏內。每服三錢，開水送下效。</p>
<p><u>又方</u>　以退管散五錢，黑糖拌，空心陳酒下，管自出乃止。</p>
<p><u>坐板瘡</u>　腫痛多膿者。用：</p>
<p>密陀僧　生礬　大黃等分。</p>
<p>為細末，敷之。或用絲瓜皮焙為末，燒酒調塗，效。</p>
<p><u>股上生瘡</u>　生股尖者名臀尖，亦有生兩旁者。色紅腫，照癰毒各方治之，色白者，照陰疽方治之。</p>
<p><u>懸癰</u>　又名騎馬癰。</p>
<p>在海底。初起細粒，漸大如桃李，俗呼偷糞老鼠。潰爛之後一經房事，即成漏生管，難治。體弱者更危。即用生甘草濃煎多服，以殺其毒；外用野紫蘇（面青背紫者是）葉焙乾為末，麻油調敷。</p>
<p><u>又方</u>　潰爛久不收口，未生管，用水仙膏敷之神效。已生管者，用拔管散治之。</p>
<p><u>又方</u>　橫紋生甘草一兩，截數段水泡，文火烘乾，再泡再烘，以中心水潤為止，切細。加當歸一兩，用酒煎服，日服一次，半月後方能消盡。</p>
<p><u>腳氣論</u>　足受寒濕腫而痛者，為濕腳氣，宜清熱利濕搜風。又有攣縮枯細，痛而不腫者，名乾腳氣，宜養血潤燥。</p>
<p>此症始受於濕，復夾風寒暑熱之邪而成。故先起於腿足，必腳屈弱而舉體轉筋，肢節痛而足胻腫，小腹不仁，心中悸動。胸滿便澀，但發熱頭痛身疼之候，絕似傷寒，人多誤治。故仲景以腳氣為類傷寒症，另立篇目以別之。古人謂之厥症、類傷寒則難察，能致人死則難治。詳究其症候之由，平居於酒色及勞役之後，外感風寒暑熱，忽然手足逆冷或熱，其氣逆從腳下而起，上衝小腹作痛，或脹悶，或嘔吐，或昏迷，或兩足脛紅腫，寒熱如傷寒狀。此或一月一發，半月數月一發，漸漸四肢攣縮，腳膝腫大，此為腳氣，非中風寒也。或發作而手足不病者，亦謂之腳氣。此病南方人最多，雖由卑濕之氣所感，而始實自酒後房勞傷其胃腎，倘不知為腳氣，而誤以傷寒、中風治之，其不至於殺人者鮮矣。</p>
<p><u>外治法</u>　白礬（二兩）　地漿（十大碗）　新杉木（數片）</p>
<p>煎六七滾，用衫木桶（新者更佳）盛，一半浸腳，留半徐徐添入，上以衣被圍身，使略有微汗，洗完隨飲薄粥。如一次未愈，再洗一次，照前方更加硫黃三錢，無有不愈矣。</p>
<p>取地漿法：於淨土地上掘二三尺深，用新汲井水傾入攪濁，少俟澄定取半清半濁者，吹去浮沫用之。</p>
<p><u>又方</u>　治腳氣兩脛紅腫。鳳仙花葉、枸杞葉同煎濃湯浸洗，並生搗融敷之。</p>
<p><u>男女有於腳氣</u>　痛不可忍。</p>
<p>方用乾木瓜一個，明礬一兩，煎水乘熱先蒸透足，俟水略溫再洗，二三次即愈。</p>
<p><u>治寒濕腳氣方</u>　花椒一兩，蔥一把，姜三大片，水數碗，煎湯熏洗，腫消痛止。</p>
<p><u>治一切手足風痛</u>　及酒腳風、漏肩風、濕氣作痛，其效如神。</p>
<p>方用：蔥、蒜、姜（各取自然汁一碗）　醋（一小碗，熬濃）入：飛面（二斤）　牛膠（四兩）</p>
<p>熬成膏，用青布攤貼患處，或加鳳仙花汁一盞。</p>
<p><u>鶴膝風</u>　三陰之氣不足，風邪乘之，兩膝作痛，久則膝頭漸大腿漸細，痛而成敗症矣。宜早治之。</p>
<p>大何首烏煎酒服，以醉為度，更搗渣敷膝頭數次可愈。永遠戒食鰍、黑兩魚。</p>
<p><u>又方</u>　冷飯糰草（即商陸）取葉，入鹽少許，搗敷患處，數次自愈。</p>
<p><u>又方</u>　鮮白芷酒煎成膏，每日酒送服二錢，再取塗患處效。</p>
<p><u>膝上生病</u>　又名牛頭癰。</p>
<p>連須蔥頭切碎，用糯米飯乘熱拌敷，重者五六次必消。</p>
<p><u>瘭疽</u>　生手足、肩背累累，如赤豆，剝之出汁。</p>
<p>用：大鯽魚（一個）　亂髮（一大團）　豬油（四兩）</p>
<p>同熬成膏塗之。永戒鯽魚、烏龜肉。</p>
<p><u>腿痛轉筋氣衝入腹</u>　此寒也。若不急治，痛衝入心難救。急用：</p>
<p>木瓜　茱萸（各二錢）　食鹽（五分）</p>
<p>水煎服，愈。</p>
<p><u>腿癢難忍</u>　名寒毛瘡。</p>
<p>用做過豆腐之渣炒熱敷，以布包緊，冷則隨換，包過一夜即愈。</p>
<p><u>腰臀腿膝疼痛不己</u></p>
<p>真茅山蒼朮（米泔水浸一日夜，曬乾，鹽水炒，五錢）　黃柏（去皮，酒浸一日夜，炙焦，五錢）</p>
<p>水煎，空心服。日服二三次，其效如神。並治一切腳氣，極驗。</p>
<p><u>兩腿不能動作</u>　臥床不起。</p>
<p>此亦痿症。如不起床蓆，已成廢人者，內心熾盛，以熬干腎水也。苟不補腎，惟圖降火，亦無生機。雖治痿獨取陽明，是胃火不可不降，而腎水尤不可不補。今傳一奇方，補水於火中，降火於水內，合胃與腎而兩治之，自然骨髓增添，燔熱盡散，不治痿而痿自愈。方名降補丹。</p>
<p>熟地　元參　麥冬（各一兩）　甘菊花　生地　沙參　地骨皮（各五錢）　車前子（二錢）　黨參（一錢）</p>
<p>水煎服。此方降中有補，補中有降，所以為妙。胃不生火，自不耗腎中之陰，腎水既足，自能制胃中之熱。兩相濟而兩相成，起痿之功，孰有過於此者乎？</p>
<p><u>足軟難行</u>　足軟不能步履，人以為腎水之虧，不知非腎也，蓋氣虛不能運用耳。方用補中益氣湯。</p>
<p>高麗參（二錢）　炙耆　焦術（各錢半）　炙草　陳皮（各一錢）　當歸（五分）　升麻　柴胡（各三分）　姜（三片）　棗（三枚）</p>
<p>再加；牛膝（三錢）　炙耆（一兩）　臺黨（三錢）</p>
<p>水煎服四劑　即能行走。此方內有石斛一味，經名醫刪去更見功效。</p>
<p><u>又方</u>　杜仲一兩，半酒半水煎，連服數劑，三日就行，五日全愈。腎虛腳軟痛極者，服此最效。</p>
<p><u>火把焦刺腳</u>　火把焦頭斷落地上，刺入腳底，比蛇咬更毒，從腳腫至大腿，猶可救治。至腹則無救矣。急用蛔蟲數條搗爛敷之，即消腫而刺自出。</p>
<p><u>臁瘡爛腳</u>　此瘡多因濕熱而起，若叉手甲抓傷破爛淋漓，纏綿不已。欲求速愈，切忌手抓為要。方用：</p>
<p>驢蹄剔下腳皮，或人剔下腳皮，煅研，以麻油調搽效，濕處燥摻。</p>
<p><u>又</u>　臁瘡有蟲蛀，用馬齒莧研末，蜜調敷，蟲自出。</p>
<p><u>黃香膏</u>　治臁瘡屢試如神，並一切癰毒大瘡，日久不愈，亦效。</p>
<p>松香白水煮透，取出放冷水內搓洗數十下；再煮再洗，如此九次，倒地待冷取起。每一兩加輕粉三錢，銀硃一錢，白蜜少許，煉老成珠；加菜油少許，燉熱攪勻。看瘡之大小作餅置瘡上，將綢條扎住，一周時取下，用滾水搓洗極淨，翻轉再貼，周時取下，再洗再貼。只要一個藥餅直貼到好，不須另換。將此藥餅洗淨收好，如遇此瘡，再與別人貼，仍前一周時一洗一貼。此餅若醫過三人之後貼上即好，若醫過十人，貼上更能速愈，奇絕妙絕。</p>
<p><u>又</u>　婦人臁瘡，用舊船石灰為末，麻油調搽亦效。</p>
<p><u>脛瘡</u>　一名黃水瘡。</p>
<p>生腳肚，初起如慄，搔之漸開，黃水浸淫，癢痛潰爛，繞脛而成錮疾。用酸石榴皮煎水，冷定洗之。日日浸洗自愈。</p>
<p><u>兩足痛如刀割</u>　先用生薑切片，蘸油擦痛處；隨用生薑火燒熟，搗爛敷患處，其痛立止。</p>
<p><u>腳趾縫中生毛</u>　拂著痛不可忍。</p>
<p>真桐油煎熱，滴一點於毛上，毛即脫落，忍痛片時即愈。</p>
<p><u>腳心生瘡</u>　又名牛□臉。</p>
<p>腳心名湧泉，最為要害之處。如有瘡癤初起，色白不甚疼痛，無論已破末破，須查陰疽各方加意治之。或以生草烏酒磨塗之愈。</p>
<p><u>腳底木硬</u>　牛皮膠以生薑汁化開，調南星末塗上，烘物熨之。</p>
<p><u>又</u>　腳底開裂，用白及刮取細末，以口水調敷。有挑夫腳底破縫難行，此藥敷之止痛能行，神妙無比。</p>
<p><u>腳底生繭</u>　切忌用刀。</p>
<p>蔥頭、荸薺共搗汁一碗煎，再用松香四兩，麻油八兩，熬至滴水成珠方入前汁攤膏藥，貼上即落。</p>
<p><u>腳底板紅腫熱痛</u>　名為腳隱。</p>
<p>大蒜頭量用，和鹽搗爛，敷過一夜，次日即愈。</p>
<p><u>又雞眼方</u>　取活蜈蚣，用香油泡一二日，取出搗爛。敷之過夜，根即拔出，不致再發。並治蛀皮癬。</p>
<p><u>又</u>　行路腳底起泡，方用生灰面調敷一夜即平。</p>
<p><u>腳冷如冰</u>　生附子（二錢）　好酒麴（三錢）</p>
<p>共為末，燒酒調敷足心甚妙。</p>
<p><u>遠行健步</u>　細辛　防風　白芷　草烏（各等分）</p>
<p>共為細末。凡人將行遠路者，先將鞋底內用水微噴濕，將此藥摻勻於內，雖日行數百里，腳不腫痛。</p>
<p><u>又方</u>　蘿蔔（炒研末）　白礬（研末）</p>
<p>共鋪鞋底內，遠行腳不作痛。極效。</p>
<p><u>外感初起</u>　柴胡　荊芥　製半夏　黃芩　甘草</p>
<p>水煎服。此先治之法也。四時不正之氣，由皮毛而入營衛。今用柴胡、荊芥先散皮毛之邪，兔致入里：半夏、黃芩使不得夾痰夾火為患；又用甘草以和中，所以邪先散而正氣又不受傷。</p>
<p><u>又方</u>　亦先治法也。</p>
<p>柴胡　白芍　天花粉（各二錢）　當歸　甘草　陳皮　黑桅子（各一錢）</p>
<p>水煎服。此方不獨治外感也。凡肝氣鬱者，服此一劑即快。又治內傷初起者，服此一劑亦效。</p>

<h1>卷二</h1>
<p><u>癰疽總論</u></p>
<p>王洪緒曰：癰疽二毒，由於心生。蓋心主血而行氣，氣血凝而發毒，毒借部位而名，治論循經則誤。症之根盤逾徑寸而紅腫者謂癰。癰發六腑，若其形止數分乃為小癤。按之陷而不即高，雖溫而頂不甚熱者，膿尚未成；按之隨指而起，既軟而頂熱甚者，膿已滿足。無膿宜消散，有膿勿久留，醒消一品，立能消腫止疼，為療癰之聖藥。白陷者謂疽，疽發五臟，故疽根深而癰毒淺。根紅散漫者，氣虛不能拘血緊附也；紅活光潤者，氣血拘毒出外也；外紅里黑者，毒滯於內也；紫黯不明者，氣血不充，不能化毒成膿也。膿色濃厚者。氣血旺也；膿色清淡者，氣血衰也。未出膿前，腠里之間癰有火毒之滯，疽有寒痰之凝。既出膿後，癰有熱毒未盡，宜托：疽有寒凝未解，宜溫。既患寒疽，酷暑仍宜溫暖；如有生熱毒，嚴冬尤喜寒涼。然陰虛陽實之治迥別。閱占方書，總覺未詳，因暢其旨備莧焉。諸疽白陷者，乃氣血虛寒凝滯所致，其初起毒陷陰分，非陽和通腠，何能解其寒凝？已潰而陰血乾枯，非滋陰溫暢，何能厚其膿漿？蓋氣以成形，血以華色。故諸疽平塌不能逐毒者，陽和一轉，則陰分凝結之毒自能化解。血虛不能化毒者，尤宜溫補排膿，故當潰膿，毒氣未盡之時，通其腠里之功，仍不可緩。一容一縱，毒即逗留；一解一逐，毒即消散。開腠而不兼溫補，氣血虛寒，何以成膿？猶無米之炊也。滋補而不兼開腠，僅可補其虛弱，則寒凝之毒何能覓路行消？且毒盛者反受其助，猶車粟以助盜糧矣。滋補不兼溫暖，則血凝氣滯，孰作釀膿之具，猶之造酒不暖，何以成漿？造飯無火，何以得熟？世人但知一概清火以解毒，殊不知毒即是寒，解寒而毒自化，清火而毒愈凝。然毒之化必由膿，服之來必由氣血，氣血之化必由溫也。豈可涼乎？況清涼之劑僅可施於紅腫癰癤，若遇陰寒險穴之疽，溫補尚虞不及，安可妄行清解，反傷胃氣？甚至陽和不振，難潰難消，毒攻內腑，可不畏歟！蓋脾胃有關生死，故首貴止痛，次宜健脾。痛止則惡氣自化，脾健則肌肉自生。陽和轉盛，紅潤肌生，唯仗調和補養氣血之劑，若夫性寒之藥，始終咸當禁服。</p>
<p>癰之與疽，截然兩途，陽症為癰，陰症為疽，治法迥別。世人以癰疽連呼並治，貽害無窮。然諸名色，必由部位而名，即如毒生頭頂而有善⿸疒貢、發疽之名；頸項有落頭、對口、腦疽之號。井泉疽患登心口，貼骨疽毒踞環跳，馬刀癰生於臉上，骨槽鳳患於牙床。足心為湧泉之穴，臂上癰乃云臂毒，諸名由部位以推治法，憑白紅而別。初起未潰當觀現在之形，已潰爛久須問始生之色；初發色紅仍施癰藥，初生色白當用疽丹。各症治法，逐列於後，使學者辨症而精治焉。</p>
<p><u>癰癤治潔</u>（陽症）</p>
<p>凡患色紅腫疼痛，根盤寸余者，是癰毒發三四日，尚未作膿，以嫩膏圍外，內以醒消丸，熱陳酒送下三錢，即止其痛，夜間得睡，次日患皮起皺，再服全消。如過四、五日患將作膿，亦以醒消丸與服，消其四圍腫硬，痛息毒敢，此以大變小之法。有膿之患頂，取咬頭膏貼，加以代刀散三錢酒服，穿之或刀點分許穿之，以洞天膏貼，不幾日收功，如患盤數寸者，患居背心、腦後、腰腹、肚腋、陰囊等險之穴，用五通丸、醒消丸，早晚以敗毒湯輪送一次，皮皺痛息，再服至愈。倘潰即用托毒散、醒消丸，亦早晚輪服。如患盤不滿一寸，亦紅腫音，是癤，蟾酥丸、梅花點舌丹皆可消腫止痛。</p>
<p><u>牙癰</u>　牙根肉紅腫痛甚者是。</p>
<p>刺出毒血，取珍珠散吹之，內服龍膽瀉肝湯而愈。倘牙骨及腮內疼痛，不腫不紅，痛連臉骨者，是骨糟風也，倘以癰治則害之矣。故治病貴在識症。</p>
<p><u>腸癰</u>　凡腹內生毒，不可藥治者，以皂角刺酒煎，溫眼一碗，其膿血以小便中出。水煎亦可。</p>
<p><u>牡丹皮散</u>　丹皮（五錢）　苡仁（一兩）　瓜蔞仁（去油，二錢）　桃仁（去皮尖，研，二十粒）</p>
<p>水煎服。此《千金方》也。</p>
<p><u>又方</u>　多服六一散，膿血從大便出，膿盡即愈。至神至隱之方也。</p>
<p><u>子癰</u>　腎子作痛而不升上，外觀紅色者是也。遲則成為潰爛致命，其未成膿者，用枸橘湯一服即愈。</p>
<p><u>疔毒</u>　按疔瘡名，色甚多，或大或小或圓長，其色或白或黃或紅紫、紅綠。倘辨別不清，以生黃豆令本人嚼之，如無豆腥之味，即是疔瘡。</p>
<p>其患甚險，其害最速，生面目、耳鼻之間，顯而易見；生肩足衣遮之處，隱而難知。早覺者晨醫夕愈，遲知者枉死甚多，即明槍易睹，暗箭難防之意。故婦女而患暗疔，直至發覺，誤認傷寒，致毒攻心，走黃不救（黃即毒也）。如頭面、手足、唇鼻、肩臂等處生一泡，或紫紅、或黃黑者，疔也。初起刺，擠惡血見好血而止，取拔疔線，插入以膏掩之，次日疔毒化膿而愈。凡屬疔毒，宜服奪命湯。</p>
<p><u>又方</u>　紫花地丁（一兩）　銀花（三兩）　白礬　甘草（各三錢）</p>
<p>煎服。各疔俱效。有人生紅綠疔已走至乳旁，服之立愈。真神方也。</p>
<p><u>又方</u>　白菊花（四兩，少則不效）　甘草（四錢）</p>
<p>水二碗，酒半碗，煎一碗，溫服，然不如生菊花根葉搗自然汁為妙。</p>
<p>凡口唇生疔，須看大腿彎中，如有紫筋，用銀針刺出血即俞。有人不知疔在何處，但唇內癢極，須臾半面腫硬痛甚，見腿後起有紫筋，刺之立效。</p>
<p><u>又</u>　以五穀蟲一錢，焙乾為末，加白礬三分，蟾酥三分，以燒酒化烊，共調勻，塗疔上，破流毒水即愈。</p>
<p><u>又方</u>　雄雞冠血點上，其效如神。</p>
<p><u>又方</u>　大蛤模一個，取肝貼之立消。兼治面上生疔、對口疔等症。</p>
<p><u>疔瘡出血不止</u>　飲真麻油一大盅即止，或飲菜籽油更妙。</p>
<p><u>走黃</u>　疔毒發腫神昏，謂之走黃。如在將昏之際，急取回疔散二錢，開水送服，少刻大痛，痛則許救，毒化黃水，痛止命活。</p>
<p>或用前菊花飲、地丁飲服之。或用芭蕉根捶汁服之均妙。</p>
<p><u>拔疔根法</u>　疔毒重者好而復發，此故根未出敵也。若不急治，再發則根愈深而難治矣。</p>
<p>蓖麻子（一粒，去油）　乳香（一分，去油）</p>
<p>共搗爛，用飯為餅貼之，少時疔根自出。</p>
<p><u>又方</u>　蔥白加蜜捶融，將疔刺破敷之，如人行五里，其根自出。</p>
<p><u>又方</u>　銀硃（水飛曬乾，一錢）　蓖麻仁（二錢）　嫩松香（五錢）　黃丹（水飛曬乾，一錢）　輕粉（五分）</p>
<p>共搗如泥，以銀針將疔頭挑破，用此藥作一小丸如黃豆大，安別膏藥上（不拘何項膏藥），當中貼之，疔即拔出，最為極效。並治無名腫毒已破未破，不必挑動，均照拔疔法用之，自能拔毒收功。或竹木瓦石入瘡入肉，用此貼之自出。屢試如神。</p>
<p><u>刀鐮疔</u>　患形闊如韭菜長有寸余，肉色紫黑者是也。忌行針刺。以生礬三錢，蔥白七根，共搗爛作七塊，蔥湯逐塊送下，蓋暖取汗，無汗再服蔥湯催之，汗出為度。取爛雞屎塗患立愈，遲則毒歸心腑致命。</p>
<p>蓋蔥、礬二味，用熱酒送下，再服蔥白湯一盅，少頃汗出如淋，其病若失。此方不但治疔，並治一切惡症初起，未成膿者更妙。</p>
<p><u>紅絲疔</u>　手小臂、足小腿生如紅線一條者是也。要在紅絲兩頭始末刺破，毒隨血出而愈，遲則毒入腸胃不救，或以浮萍嚼塗刺處。或用多年屎坑上碎木椽子煅灰研細，和飴糖塗刺處，隨飲前法蔥、礬七塊，酒、蔥湯下，蓋暖汗出即愈，其效如神。</p>
<p><u>楊梅結毒</u>　（四君四物合，名曰八珍湯）</p>
<p>此瘡以化毒為貴，熏置為忌，罨定復發難治。初發以三黃九，每日五鼓取四錢，熱陳酒送服，醉蓋取汗。或以瀉肝湯，每日早晚輪服。忌服輕粒升藥，則毒留筋骨，難以斷根，抑且不能生子，致傷人命。如有因服升藥，熏罨復發，在五日之內，日服三黃丸，再取紫銀茶時飲。如潰以渣煎湯，患處日洗兩度，接服聖靈丹，可祛毒盡；色轉紅活，用洞天膏收功。如陽物硬而不痿，白精流出，此乃妒精。用破故紙，韭菜子各一兩為末，每服六錢，水一碗，煎半碗服。如見愈，宜以藥剩，倘毒重，服聖靈丹，無不全愈。</p>
<p><u>又方</u>　羊角、胡桃殼，俱燒灰存性研細末，早晚以酒調服錢半，四日後毒從大便出，如血如膿。漸減作每日一服，半月毒盡後，服八珍湯以補之。</p>
<p><u>膿窠坐板濕毒猴猻疳</u></p>
<p>以五美散和嫩膏調敷，外以棉紙掩綁，不可動揭，五日後揭下，再敷一二次全愈。如濕毒癢極，先以金銀散敷上，次以前膏加敷。</p>
<p><u>又方</u>　松香（一兩）　雄黃（一錢）</p>
<p>為末，入竹紙捲成條子，用菜油浸一宿，取出倒吊燒之，滴下油，候溫頻塗效。</p>
<p><u>流火</u>　患生小腿，紅腫熱痛，不潰不爛。治法當以礦灰化於缸水內、次日水面定結一層如薄冰者取起。以桐油對調膩厚，每日拂上三次，三四日全愈，後不復發。醫時忌食豬肉。</p>
<p><u>又方</u>　馬錢子磨水塗，一日一次，其痛即止。</p>
<p><u>陰頑惡癬</u>　以鮮角膏加醋煎至稠膩，瓷瓶貯之。此症先行剃之，剃後以膏塗之，日剃日敷，俟毒水流盡再敷，數次全愈。</p>
<p><u>又治癬方</u>　雞蛋一個浸米醋內七晝夜，其蛋自化，治癬時先以山甲刮破患處，以化蛋醋絞和，搽之三四次自愈。</p>
<p><u>漆瘡</u>　取杉木屑煎湯溫洗，接以蟹黃、滑石二末，白蜜調敷。</p>
<p><u>天泡瘡</u>　形如水泡。</p>
<p>用蓮蓬（即蓮房）燒枯研末，井泥調敷，神效。</p>
<p><u>又</u>　黃水瘡癢而兼痛，破流黃水，流處即生。由脾胃濕熱，外藉風邪，發於心下者，急宜早治。以：</p>
<p>蛤粉（一兩，煅）　青黛（三錢）　熟石膏（二兩）　輕粉　黃柏（各五錢）</p>
<p>共研細末，先用香油調成塊，次用涼水調稀塗之。並治天泡瘡及鼻中生蟲。</p>
<p><u>凍瘡</u>　以陽和解凝膏貼一夜可愈。潰者貼三張收功。</p>
<p><u>又方</u>　冬瓜皮、茄根，煎水洗。</p>
<p><u>又方</u>　以蚶子殼煅研極細，麻油調搽，濕則乾摻，數日全愈。</p>
<p><u>大麻瘋方</u>　鎮江丁參領得此秘傳，治之全愈。又以醫治多人，無不取效如神。</p>
<p>但患此症者，眉毛若盡脫落，其症難治：如眉毛未脫，雖手足骨節有塌損者，皆可取效；若初起未深之症，百拭百效也。先服湯藥四劑，每日一劑，服完再服丸藥，每丸一錢。加楓子膏，春秋八釐，夏六釐，冬一分。</p>
<p><u>湯藥方</u>　陳皮　白芷　苦參　天麻　秦艽　川續斷　防風　荊芥　羌活　風藤　薏仁　牛膝　當歸　海桐皮　蒼朮　木香　桂枝　連翹　甘草（各三錢）　黑棗（二枚）　生薑（一片）</p>
<p>水二碗，煎至一碗服；渣再煎二次服。</p>
<p><u>丸藥方</u>　大胡麻　小胡麻　白蒺藜（各一斤四兩）　苦參（一斤）　防風　荊芥（各八兩）　當歸　蒼朮（各六兩）　薏仁　續斷牛膝（各四兩）</p>
<p>共研細末，水迭為丸，每日早午晚三服，每服三錢或二錢，照數加楓子膏捻圓攪和，以毛尖茶送下。</p>
<p><u>楓子膏方</u>　大楓子去殼取仁，銅鍋內炒至三分紅色，七分黑色為恰好，太過無力，不及傷眼。炒後研成細膏，如紅砂糖一樣，用銅勺盛，向火上熬四五滾，倒在紙上放地上以物蓋之待用。如上面黴變拭去照常用，一年內切忌房事，切忌食鹽，犯之不愈，並忌食醬酒醋及一切雞、魚發氣動風等物。</p>
<p><u>又方</u>　用粗如酒杯之蛇一條，竹刀破腹去雜，切寸段，取瓦放於炭火上，以蛇段豎放瓦上，跌倒者系無毒之段，棄之不用；不倒者有毒，用炙存性，磨粉拌入飯內。覓通身毛毛鴨一隻與食，次日鴨毛盡脫，以鴨殺之，石鍋內煮爛，勻作四五日食。凡吃鴨第一頓，其腫者更腫，第二三頓收小，吃完愈。雖潰爛不堪者亦效，此王洪緒經驗方也。</p>
<p><u>遊風丹毒</u>　身上忽然紅腫，遊走無定，身熱作癢，或痛或不痛，或生頭面，或生手足。丹名總屬心火三焦，風邪濕熱而成。</p>
<p>此症自胸腹起於四肢者，順而易治；從四肢起於胸腹者，宜急治之，遲則難治。</p>
<p>防風　升麻　梔仁　麥冬　荊芥　木通　乾葛　簿荷　元參　牛蒡子　甘草（各一錢）</p>
<p>燈心草十莖，水煎服。大便閉者加大黃、枳殼各一錢，水煎服，忌魚腥、雞鵝。次用瓷鋒刺去惡血則毒隨血散。刺法：</p>
<p>取瓷器鋒利者一小塊，用竹筷破開夾瓷片露鋒於外，輕輕敲之，其血自出。不可刺深傷肉，輕者不必刺。</p>
<p><u>又方</u>　以蚯蚓放碗中，加白糖，用碗蓋住，半日後化水，搽之極效。或以油菜搗汁塗瘡上，隨塗隨消，如無油菜時，子研汁，麻油敷之亦效。</p>
<p><u>耳後銳毒</u>　患發汗後，又名耳後發，宜別陽實陰虛，治無一錯。色白者以陽和丸與二陳湯同煎服，或以小金丹服消。如色紅者，醒消丸服消。</p>
<p><u>驢眼</u>　患生腳骨，俗呼夾棍疽。未潰色白以疽治，紅腫以癰治。如潰爛日久、形如驢眼者，莫以臁瘡治，當問初起紅、白，以癰別治。</p>
<p><u>魚肚癰</u>（有陰有陽）</p>
<p>患生腿肚。此乃肉緊筋橫在一身用力之處，最痛難忍，外以扎藥紮上，內以五通、醒消丸二丸，每日早晚輪服，初起立消，以藥咬穿，庶不傷筋而無縮腳之損。色白者，應以疽治，扎藥忌用，孕婦亦然。</p>
<p><u>大癰潰後議</u></p>
<p>凡大癰潰後，世人每投炙耆、炙草，或用半炙半生，殊不知托裡散內用人參者，並非以參補虛，不過以參助耆，添其托毒之力，卻無補毒之害。而炙耆只補氣不能托毒，炙草只補中不能解毒。倘毒氣未盡，誤投炙耆、炙草，或用保元、十全等湯，致毒反得補，助毒攻內腑。</p>
<p>余之治法：凡遇初潰大癰止其痛，痛息則毒散，其腫亦退，色轉紅活，即可無須用參、耆補托，如須用耆、草，亦皆用生不用炙也。唯體虛年老者，投參而耆、草則皆炙也。如體旺家貧者，無參亦易收功。</p>
<p><u>爛久不斂</u>　如久潰腐爛不堪。</p>
<p>以洞天救苦丹三服，每服三錢，陳酒送服，醉蓋取汗。隔兩日又送一服，再隔兩日再送一服。所隔之兩日，每日以醒消丸三錢，陳酒送服，服後毒水流盡。七日後再服醒消丸兩次，接服大棗丸，每日早晚各進五錢，雖危險者亦可奏效。</p>
<p><u>毒氣攻心</u>　凡受降藥之毒，定致神昏嘔吐，此係毒氣攻心。急用護心散：以生甘草一兩，煎濃汁稠調，令病者時刻呷咽，咽至大半，自然止嘔，神氣清爽。接服醒消以平其勢，或飲真麻油一大杯，或用白沙糖三四兩，開水調服亦可。</p>
<p><u>又方</u>　取活癩蛤模一隻（眼紅，腹無八字紋者勿用），竹刀破開去腸雜，貼心坎上（腹脹者並貼肚臍）。或取蛤蟆肝煎水服之，更妙。輕者不眼。亦可永戒食蛤蟆，並治麻斑疹子及一切心腹脹悶，或砂症氣閉欲死等症。俱極神效。</p>
<p><u>陰疽論</u></p>
<p>王洪緒曰：陰毒之症，皮色皆同。然有腫有不腫，有痛有不痛：有堅硬難移，有柔軟如綿，不可不為之辨。夫腫而不堅，痛而難忍，流注也。腫而堅硬微痛，貼骨、鶴膝、橫痃、骨槽等類是也。不腫而痛，骨骱麻木，手足不仁，風濕也。堅硬如核，初起不痛，乳岩、閫癧也。不痛而堅，形大如拳惡核，失榮也。不痛不堅，軟而漸大，癭瘤也。不痛而堅如金石，形如升斗。石疽也。此等症候，盡屬陰虛，無論平塌大小，毒發五臟，皆曰陰癰。如其初起疼痛者易消，重按不痛而堅者，毒根深固，消之難。速治之法，方有一定，學者覽之瞭然。</p>
<p><u>陰疽治法</u></p>
<p>初起之形，闊大平塌，根盤散漫，不腫不痛，色不明亮，此疽中最險之症。倘誤服寒涼，其色變如隔宿豬肝，毒攻內腑，神昏即死。夫色之不明而散漫者，乃氣血兩虛也；患之不痛而平塌者，毒痰凝結也。治之之法，非麻黃不能開其腠理，非肉桂、炮姜不能解其寒凝，此三味雖酷暑不可缺一也。腠里一開，寒凝一解，氣血乃行，毒亦隨之消矣。是一定而不可移之法，照方依治，萬無一失，倘有加減，定難奏效。</p>
<p><u>流注</u>　發無定處，如塊如核，漫腫元頭，皮色不變，或痛或不痛。久則破而流走是也。若忽然身生疙瘩，紅腫遊走，名遊風丹毒，與此不同，不可誤認。</p>
<p>此症色白腫痛，毒發陰分。蓋因痰塞清道，氣血虛寒凝結，一曰寒疾。一曰氣毒。其初起皮色不異，唯腫唯疼，身雖其熱，內末成膿，以二陳湯加陽和丸同煎，數服全消，消後接服小金丹七丸社其續發。如皮色稍變，極痛難忍，須服陽和湯以止其痛，消其未成膿之餘地，使其已成膿者，漸至不痛而破，此乃以大疽變小之法。如患頂軟即為穿之膿，多白色，以陽和膏貼之。但此症破後毒痰流走，患生不一，故初破之後五日內，仍服小金丹十丸以杜後患，接服犀黃丸、陽和湯，每日早晚輪服，使毒痰消盡，不補亦可收功。倘孩子不能服煎劑者，初起以小金丹化服，至消乃止。成膿者亦服小金丹消其餘硬之地，使患不痛，即為穿之。俟其毒盡，用保元湯，耆、草宜生忌炙，加入肉桂五分，日服收功。如孕婦患之，當問胎懷月數，倘將滿六個月，犀黃丸有麝香不可服，當以陽和湯冶之，愈後再服三四劑，以代小金丹，杜其流走。</p>
<p><u>甲疽</u>　凡指甲邊生一赤肉突出，時常發者，甲疽也。用四妙膏以封患口，日易三度，毒消口斂。</p>
<p><u>瘰癧</u>　患生項間，初起一小塊，不覺疼癢，在皮裡膜外，漸大如桃核，旁增不一，皮色不異。以子龍丸每服三分，淡薑湯送服，每日三次，至消乃止。倘小孩不善服丸，每取小金丹一丸，陳酒沖服，蓋暖取汗，服至消而止。數年內忌食香橙，食則復發。凡瘰癧有潰爛，間有成膿未潰者，亦有未成膿者，須服犀黃丸止其己潰之痛，松其成膿未潰之脹，消其未成膿之核。已成膿者，用咬頭膏穿之，日服溫補、祛痰、通腠、活血、杜氣之劑：外貼陽和解凝膏而愈。凡瘰癧爛延肩胸脅下，極不堪者，用荊芥根煎湯洗患處，以雄腦散麻油調榻，內服洞天救苦丹三服，犀黃丸六服。服完九日後皮色變白，孔內紅活，接服大棗丸，肌肉漸長，用生肌散日敷收功。凡瘰癧爛至咽喉如飲熱湯，外覺熱痛者，乃危險之極，遲則爛至咽喉不救。急取竹片一根，量本人中指，量其三指，共積若干長短，男左女右：再就其手下腕骨正中骨頂之處，即以所量中指之竹片定準，一直量上盡頭乃肘髎穴也。以墨記定取艾圓，連灸三壯膏掩，可保咽喉不穿。凡瘰癧大忌並刀。</p>
<p><u>橫痃</u>　一名魚口、便毒。在左謂魚口，右謂便毒。</p>
<p>生於小腹兩旁，大腿界中，形如腰子，皮色不異，硬如結核，按之微痛者是也。日取角刺粥時飲，三四日全消。或以子龍丸每服三分，淡薑湯日服三次，全愈乃止。大忌開刀，開則刀口無膿，唯出白膩漿，三百日內必死。白潰者亦然。</p>
<p><u>又方</u>　五倍子（炒黃研末），陳醋調勻，攤布上（布上加紙一層）貼之，過夜即消。潰爛貼之亦效。</p>
<p><u>乳岩</u>　初起乳中生一小塊，不痛不癢，症與瘰癧，惡核相若，是陰寒結痰。此因哀哭優愁，患難驚恐所致。</p>
<p>其初起以犀黃丸每服三錢，酒送；十服全愈，或以陽和湯加土貝母五錢煎服，數日可消。倘誤以膏貼藥敷，定主日漸腫大，內作一抽之痛，已覺遲治。若皮色變異、難以挽回，勉以陽和湯日服，或以犀黃丸日服，或二藥每日早晚輪服，服至自潰。用大蟾六隻，每日早晚取蟾，破腹連雜，以蟾身刺孔貼於患口，連貼三日。內服千金托裡散，三日後接服犀黃丸，十人之中可救三四，潰後不痛而癢極者，斷難挽回。大忌開刀，開則翻花最慘，萬無一活，男女皆有此症。</p>
<p><u>貼骨疽</u>　又稱附骨疽。若生大腿里側，名咬骨疽。治法與附骨疽同。</p>
<p>患在環跳穴（生大腿外側），又名縮腳疽，皮色不異，腫硬作痛者，是外用白芥子搗粉；白酒釀調塗，或以大戟、甘遂二末，白蜜調敷。內服陽和湯，每日一劑，四五服可消，消後再服子龍丸或小金丹，以杜患根。大忌開刀，開則定成縮腳損疾。</p>
<p><u>骨槽風</u>　患在腮內牙根之間，不腫不紅，痛連臉骨，形同貼骨疽者是，倘以癰治則害之矣。初起最易誤認牙疼，多服生地、石膏，以致成功，爛至牙根，延及咽喉不救。當用二陳湯加陽和丸煎服，或陽和湯消之。倘遇潰者，以陽和湯、犀黃丸，每日早晚輪服。如有多骨，以推車散吹入，隔一夜其骨不痛，自行退出。吹至次日無骨退出，以生肌散吹入；內服保元湯加肉桂、歸、芎、耆、草宜生，收功而止。</p>
<p><u>惡核痰核</u>　大者惡核，小者痰核，與石疽初起相同。然其寒凝甚結，毒根最深，極難軟熟。</p>
<p>未潰之前，忌貼涼膏，忌投涼藥，唯內服陽和湯、犀黃丸可消，亦有以大田螺搗爛敷塗消之者。大忌開刀，開則翻花起槓，用大蟾破腹刺數孔，連雜蓋患，拔毒軟槓。內服溫補托毒消痰之劑犀黃丸，儘可收功。如孕婦，丸內有麝香忌之。</p>
<p><u>石疽</u>　初起如惡核，漸大如拳，急以陽和湯、犀黃丸，每日輪服可消，如遲至大如升斗，仍如石硬不痛，又日久患現紅筋則不治。再久患生斑片，自潰在即之證也。潰即放血，三日內斃。如現青筋者可治，內服陽和湯，外以活商陸根搗爛，加食鹽少許敷塗，數日作癢，半月皺皮。日敷日軟而有膿袋下垂，以銀針穿之，當用千金托裡散加熟地同生耆各一兩，代水煎藥服十劑。後以陽和解凝膏滿貼，患上空出穿針之眼，使其血括。若皮膜中似成膿弄，用布綁緊，使皮膜相連。內服大補、保元等湯，參、耆忌炙，服至收功。如其毒氣未盡，忌投補劑。</p>
<p><u>失榮</u>　生在項間。</p>
<p>此患多生肩胛以上，初起微腫，皮色不變，日久漸大，坐硬如石，推之不移，按之不動。其症與石疽相同，急照石疽各方治之。</p>
<p><u>患孔毒根</u>　爛孔有惡肉凸起，名曰毒根，往往有用降藥爛去者、此乃歐之速斃也。獨不知弱體豈可增痛？況爛去仍又長出，安可再爛？余所制平安餅專貼毒根，外以陽和解凝膏貼掩，一日一易，輕者二三日，重者六七日，不癢不痛，毒根自落。貼餅時日服托毒散，俟毒根落，當服保元、四物二湯收功。</p>
<p><u>陰疽用膏議</u></p>
<p>凡患一應色白大小等疽，忌用洞天膏貼，嫩膏敷，用則寒凝愈結：最忌用千捶膏、鯽魚膏貼。蓋此二膏內皆有巴豆、蓖麻，貼則被其提拔助成。每見橫痃、乳岩，貼至致命；孕婦貼則墮胎。凡諸疽潰後宜貼陽和解凝膏。</p>

<h1>卷三</h1>
<p><u>陽和湯</u>　治鶴膝風、貼骨疽，及一切陰疽。如治乳癖、乳岩，加土貝五錢。</p>
<p>熟地（一兩）　肉桂（二錢，去皮研末）　麻黃（五分）　鹿角膠（三錢）　白芥子（一錢）　薑炭（五分）　生甘草（一錢）</p>
<p>煎服。</p>
<p><u>二陳湯</u>　治流注初起。</p>
<p>橘江（五錢）　半夏（二錢）　白芥子（二錢，炒研）　茯苓（一錢）　生甘草（三分）</p>
<p>加陽和丸同煎服。</p>
<p><u>千金內托湯</u>　治乳岩潰者，並治一切潰爛紅癰最效。陰症忌服。</p>
<p>黨參（或用人參）　黃耆　防風　官桂　川樸　白芷　川芎　桔梗　當歸　生甘草</p>
<p>分兩隨時斟酌，煎服。</p>
<p><u>敗毒湯</u>　治紅腫成癰，初起立消。</p>
<p>花粉　黃芩　連翹　赤芍　銀花　歸身（各二錢）　生甘草節（一錢）</p>
<p>水酒各半煎好，以醒消丸送下立消。唯疔忌用酒煎</p>
<p><u>奪命湯</u>　治一切疔毒，一切癰腫。</p>
<p>銀花　金線重樓（即草河車）　黃連　赤芍　澤蘭　細辛　殭蠶　蟬蛻　青皮　甘草　羌活　防風　獨活</p>
<p>分兩隨時斟酌，煎服。</p>
<p><u>四仁湯</u>　治大便燥結。</p>
<p>叭噠杏仁　火麻仁　松子仁　柏子仁（各三錢，研末）</p>
<p>滾水沖蓋　俟溫當茶飲用，加熱，重加甘蔗汁半酒杯。</p>
<p><u>瀉熱湯</u>　治囊脫。</p>
<p>黃連（六分）　黃芩　歸尾　連翹（各錢半）　木通　甘草（各一錢）</p>
<p>煎服。</p>
<p><u>桂薑湯</u>　治喉痛傾刻而起，前無毫恙者，此虛寒也。並治喉瘴一切危急之症。</p>
<p>肉桂　炮姜　甘草（各五分，各研極細末）</p>
<p>滾水沖灼，將碗燉於滾水內再灼，慢以嚥下，立愈。但先以鵝毛蘸桐油入喉卷痰，痰出服藥更效。</p>
<p><u>又去</u>　以生川附切片，塗以白蜜，火炙透黑收貯磁瓶，臨用取如粞大一粒，口含咽津立愈。</p>
<p><u>枸橘湯</u>　治子癰。</p>
<p>枸橘全枚　川楝　秦艽　陳皮　防風　澤瀉　赤芍　甘草（各錢半）</p>
<p>煎服。</p>
<p><u>龍膽瀉肝湯</u>　治牙癰。</p>
<p>歸尾　龍膽草（各二錢）　銀花　花粉　連翹　黃芩（各錢半）　丹皮　防風　木通　知母　甘草（各一錢）</p>
<p>煎服。</p>
<p><u>清暑湯</u>　治一切暑熱，頭面生石癤。</p>
<p>連翹　花粉　赤芍　銀花　甘草　滑石　車前　澤瀉（各等分）</p>
<p>煎服。外貼洞天膏，初起即消，潰者亦斂。</p>
<p><u>紫銀茶</u>　治楊梅結毒，惡瘡復發者。</p>
<p>牛蒡子　忍冬藤　紫花地丁草　白甘菊（各等分）</p>
<p>煎服。</p>
<p><u>六味地黃湯</u>　治潰精，並治一切潰爛不能斂口者，立效。</p>
<p>熟地　山藥　萸肉　澤瀉　丹皮　雲苓</p>
<p>煎服。如治遺精，刪去澤瀉，加入龍骨、線魚膠二味。</p>
<p><u>十全大補湯</u>　外症潰後，老年虛弱者服。</p>
<p>黨參　黃耆　白芍　冬朮　肉桂　雲苓　歸身　熟地　川芎　甘草（或生或炙，時議）</p>
<p>分兩隨酌，煎服。</p>
<p><u>加味四物湯</u>　治毒根，與保湯同服更妙。</p>
<p>原方：川芎　歸身　白芍　熟地</p>
<p>今加：人參　肉桂　炒白芷　五味子　雲苓　生甘草</p>
<p>分兩隨酌，煎服。</p>
<p><u>加味保元湯</u>　治解凝斂口，並治毒根，與四物湯同服。</p>
<p>原方：人參　炙草　炙耆</p>
<p>今加：肉桂（耆草宜用生，忌炙）</p>
<p>分兩隨酌，煎服。</p>
<p><u>蘇前湯</u>　治纏喉風，並治一切喉症。</p>
<p>蘇子　前胡　赤芍（各二錢）　甘草　桔梗（各一錢）　元參　連翹　浙貝（各錢半）</p>
<p>煎服</p>
<p><u>赤荊湯</u>　治纏喉風，並治一切喉症。先服蘇前湯，次服此方。</p>
<p>川連　甘草（各一錢）　蘇梗　牛蒡　元參　赤芍　荊芥　連翹　黃芩　花粉　射干　防風（各錢半）</p>
<p>煎服。</p>
<p><u>銀荷湯</u>　治纏喉風，並治一切喉症。</p>
<p>連翹　黃芩　防風　荊芥　射干（各一錢）　銀花（錢半）　薄荷（八分）　黃連　甘草（各五分）</p>
<p>煎服。</p>
<p><u>雙砂湯</u>　治骨鯁。</p>
<p>縮砂　草果　威靈仙（各等分）</p>
<p>加砂糖少許，清水煎服。</p>
<p><u>金烏湯</u>　治赤眼淹纏。</p>
<p>杜仲　厚朴　桑白皮　檳榔（各一錢）　不落水雄雞肝（一枚）　去紅筋，入白酒釀六兩，隔湯燉熱，去渣，以湯與肝食。隔兩日再服一劑，立愈。</p>
<p>以上煎劑。</p>
<p><u>陽和丸</u>　治一切陰疽初起。如紅癰腫痛者忌服。</p>
<p>肉桂（一錢）　麻黃（五分）　薑炭（五分）</p>
<p>各研細末，黃米飯搗爛為丸，服之。</p>
<p><u>犀黃丸</u>　治乳岩橫痃，瘰癧痰核，流注肺癰，小腸癰等症。</p>
<p>犀黃（三分）　麝香（錢半）　乳香　沒藥（各去油，各一兩）</p>
<p>各研極細末，黃米飯一兩，搗爛為丸，忌火烘，曬乾，陳酒送下三錢。患生上部臨臥服；下部空心服。</p>
<p><u>醒消丸</u>　治癰腫聖藥，立能消腫止痛。並治魚肚癰及翻花起，肛門久爛不堪者。</p>
<p>乳香　沒藥（各去油，一兩）　麝香（錢半）　雄精（五錢）</p>
<p>各研細末，黃米板一兩，搗爛為丸如萊菔子大，忌火烘，曬乾，每服陳酒下三錢，醉蓋取汗立愈。</p>
<p><u>小金丹</u>　治一切流注、痰核、瘰癧、乳岩、橫痃、貼骨疽、鱔⿸疒貢頭等症。</p>
<p>白膠香　草烏　五靈脂　地龍　木鱉（各一兩五錢，為細末）　乳香　沒藥（各去油）　歸身（俱淨末，各七錢半）　麝香（三錢）　墨炭（一錢二分，亦各研細末）</p>
<p>用糯米粉一兩二錢，同上藥末糊厚，千捶打融為丸，如芡實大，每料約二百萬十粒，臨用陳酒送下一丸，醉蓋取汗。如流注將潰及潰久者，以十丸均作五日服完，以杜流走不定，可絕增入者。如小兒不能服煎劑，以一丸研碎，酒調服之。但丸內有五靈脂與人參相反，斷不可與參劑同日服也。</p>
<p><u>五通丸</u>　凡大癰生於要緊穴道處，將在發威之際，服此甚效。加與三黃丸間服更妙，並治魚肚癰。</p>
<p>廣木香　五靈脂　麻黃　乳香　沒藥（俱去油，各等分）</p>
<p>各研細末，黃米飯打和為丸，如梧桐子大，臨用以川芎、當歸、赤芍、連翹、甘草煎服，送下五錢。忌用參劑。</p>
<p><u>三黃丸</u>　治紅腫熱毒疼痛，大癰懸癰，楊梅廣瘡、結毒等症。</p>
<p>制軍（三兩，酒浸，隔水蒸軟，打爛如泥）　乳香　沒藥（俱去油，各一兩）　雄精（五錢）　麝香（錢半）　犀黃（三分）</p>
<p>各為細末，千捶為丸如梧仁大，曬乾，每服五錢，連服十次，立愈。</p>
<p><u>子龍丸</u>　治瘰癧初起，並治橫痃、貼骨疽。如瘰癧，淡薑湯送下。</p>
<p>甘遂　大戟（各研細粉）　白芥子（炒、研細粉，各等分）</p>
<p>煉蜜為細丸，每日服三次，每次服三分。但甘遂與甘草相反，斷不可同日服之。</p>
<p><u>梅花點舌丹</u>　治紅腫癰癤初起，一丸即消。</p>
<p>熊膽　冰片　腰黃　硼砂　爪竭　葶藶　沉香　乳香　沒藥（各一錢）　破大珠子（三錢）　牛黃　麝香　蟾酥（人乳化）　硃砂（各二錢）</p>
<p>各研細末，為丸如胖綠豆大，金箔為衣，每服一丸，以蔥白打碎，陳酒送下，醉蓋取汗。</p>
<p><u>飛龍丹</u>　即蟾酥丸。小癤立愈，白疽忌用。</p>
<p>寒水石　蟾酥（酒化）　蜈蚣（去足，各三錢）　血竭　乳香　沒藥　雄精　膽礬　銅青　殭蠶　全竭（酒炒）　穿山甲（各一錢）　紅砒　枯礬　硃砂　冰片　角刺　輕粉（各三分）　蝸牛（二十一個）</p>
<p>各研細末，以酒化蟾酥為丸，金箔為衣，大如綠豆，蔥白包一丸，酒送，醉蓋取汗。</p>
<p><u>代刀散</u>　立穿一切外症。</p>
<p>角刺　炒黃耆（各一兩）　生甘草　乳香（各五錢）</p>
<p>各研細末，陳酒送下，每服三錢。</p>
<p><u>□峒丸</u>　治跌打損傷、腫毒危重之症。內服外敷皆效。□峒二字，外國地名。</p>
<p>牛黃　冰片（各二錢半）　阿魏　雄黃（各一兩）　生軍　乳香　沒藥　兒茶　天竺黃　血竭　參三七（各二兩）</p>
<p>各研細末，以山羊血五錢半，曬乾透再磨為粉，加藤黃二兩，隔水煮透去浮膩，丸如芡實大，曬乾，忌火烘，以黃蠟為殼包裹，臨用以一丸，陳酒送服。</p>
<p><u>護心散</u>　治毒氣攻心，並治狗咬。</p>
<p>綠豆粉（一兩）　乳香（五錢，去油）　燈心炭（三錢）</p>
<p>共研細末，生甘草一兩煎濃汁，攪調藥末，令病者時刻呷咽，咽至大半，自然止嘔，邪氣清爽。接服醒消丸，立愈。</p>
<p><u>角刺粥</u>　治橫痃。</p>
<p>角刺末（六錢）　糯米（二合）</p>
<p>布袋同盛煮粥。如有鮮角，當用膏二錢，同糯米煮粥，日食至愈。（鮮角膏見敷藥門）</p>
<p><u>白芷散</u>　治乳痛乳癤。</p>
<p>乳香　沒藥（各去油）　白芷　浙貝　歸身（各等分）</p>
<p>為末，陳酒調服，每服五錢，醉蓋取汗。</p>
<p><u>洞天救苦丹</u>　治一應久爛不堪，並瘰癧、乳癰、乳岩潰爛不堪者。</p>
<p>有子蜂窠（露天者佳）　尖鼠糞　樹楝子（立冬後者佳）　青皮（各等分）</p>
<p>炙研細末，每服三錢，陳酒送下，隔二日再服，愈。</p>
<p><u>大棗丸</u>　治久爛不堪，將見內腑者服之立效。並治瘰癧，並治護膜托裡。</p>
<p>山羊屎（炒存性）　大棗頭（去皮核）</p>
<p>和勻，分兩以好丸為度，每服四錢，用黑棗湯送下。</p>
<p><u>神仙棗</u>　治患瘡日久體虛。如瘡最重者外敷瘡，藥內服。此方更力速效。</p>
<p>銀花　歸身（各一兩）　甘草（三錢）　乳香（去油）　五倍子　黃耆　白殭蠶　白芷（各五錢）</p>
<p>用水六碗，煎剩一半，取渣；再以水六碗，煎至一半，共成六碗，去渣代水；以紅棗二斤煮熟，四五日食完。</p>
<p><u>紅棗丸</u>　治瘡臌。</p>
<p>大紅棗子（四兩，去皮核）</p>
<p>先煮三滾，以棗湯洗淨，殭蠶曬乾淨末二兩，二味打和為丸，以紅棗湯送下。</p>
<p><u>愈瘡棗</u>　治瘡症。</p>
<p>紅棗（三斤）　豬板油（一斤）　陳酒（三斤）</p>
<p>共入砂鍋煮乾，加水三斤，煎至一半，不時取食。暑天五六次，愈。</p>
<p><u>雪梅丸</u>　治喉癬。</p>
<p>冰片　犀黃（各一分）　膽礬　雄精　硼砂　山豆根　兒茶（各八分）　白梅（二枚）</p>
<p>共打為丸均，含十日。</p>
<p><u>聖靈丹</u>　治楊梅結毒、廣瘡等症。</p>
<p>珍珠　犀黃　冰片（各一錢）　的乳石（二錢）　琥珀（四錢）　劈砂（三錢，研）</p>
<p>粉和飛面四兩，各研極細勻和，每服五分，土茯苓湯調含，再以湯送下。</p>
<p><u>回疔散</u>　治一切疔走黃。</p>
<p>有子土蜂窠（一兩）　蛇蛻（一條，不經地上者佳）</p>
<p>泥裹，煅存性，研細末，白湯送下二錢。</p>
<p><u>杜痔丸</u>　治外痔。</p>
<p>地骨皮　生地（各三兩）　黃芩　丹皮（各一兩五錢）　槐花焦　蒼朮（各一兩）　焦黃柏　甘草（各五錢）</p>
<p>共為細末，白蜜為丸，早晚每服五錢，白湯送下。</p>
<p><u>雙鱉丸</u>　治痔管使其自出。</p>
<p>苦參（四兩）　川連（二兩，酒炒）　當歸　槐花　畢澄茄（各一兩）　五倍子（五錢）</p>
<p>六味共為細末，另以馬蹄鱉二枚，每重八、九兩，柿餅四兩，二味水煮，去鱉骨搗爛，入前藥末打和為丸。空心，每服四錢，白湯送下，其管自出。</p>
<p><u>退管散</u>　治漏管自出，或服雙鱉丸亦可。</p>
<p>黃荊條上子，炙燥為末，每服五錢，拌黑糖、陳酒送下，至管出乃止，以上丸散。</p>
<p><u>一筆消</u>　治癰癤。白疽忌用。</p>
<p>大黃（二兩）　藤黃（一兩）　明礬　蟾酥（各五錢）　麝香　乳香　沒藥（各二錢）</p>
<p>用蝸牛打爛作錠，曬乾，滴醋研磨，以新筆蘸藥，空患頂，圈圍患處，至消乃止。</p>
<p><u>拔釘線</u>　治一切疔毒。</p>
<p>番砂　白丁香　輕粉　乳香　蜈蚣（各一錢）　瓜竭　麝香（各二錢）　金頂砒（六分）</p>
<p>均研細末，以蟾酥（一錢，酒化）和打為丸，作短線形刺疔出血，插入疔孔。</p>
<p><u>平安餅</u>　治毒根凸起。</p>
<p>烏梅肉（一錢）　輕粉（五分）</p>
<p>同研，不見粉亮為度，加硬用津潤之，斷不可用水。研至成膏，照患口大小作薄餅兒個，以貼毒根，外用膏掩口，易一次，俟毒根不痛，落下乃止。</p>
<p><u>雄腦散</u>　治瘰癧敷藥。</p>
<p>樟腦　腰黃（各等分）</p>
<p>共研細末，麻油調敷，每日以荊芥根煎湯洗。</p>
<p><u>合掌散</u>　治遍身癩疥瘡毒，並治陰囊癢、繡球風。</p>
<p>硫黃（一兩）　鐵鏽（一錢）　紅砒（六分）</p>
<p>共研極細如面，以蔥汁調和塗大碗內，勿使厚薄，以碗覆於瓦上，取艾置碗下熏，藥熏干敲碗聲與空碗無異為度，將藥刮下再研極細。臨用以右手中指羅門拈滿香油，在包內黏藥塗入左手心中，兩手合掌數摩，只有藥氣，不見藥形，以兩手掌擦瘡，每日早晚二次，三日掃光，再擦三四日，永不復發。</p>
<p><u>二美敏</u>　治癩疥膿窠間雜者。</p>
<p>吳茱萸（焙）　硫黃（各等分）</p>
<p>研極細如面，照前合掌散法，以香油蘸藥入左手心，合掌摩擦，每日二次。愈後再擦三四日，不發。</p>
<p><u>五美散</u>　治膿窠、坐板、濕毒、臁瘡、疳等症。</p>
<p>炒透東丹　皮脂（各一兩）　硫黃　雄精（各三錢）　輕粉（一錢）</p>
<p>共為細末，入洞天嫩膏調敷，外以棉紙掩幫，不可動揭；五日後揭下，再敷一二次全愈。如濕毒癢極，先以金銀散敷上，次以前膏加敷。</p>
<p><u>金銀散</u>　治惡瘡極癢。</p>
<p>硫黃（一兩，入銅器化熔）　銀硃（五錢，入硫攪勻）</p>
<p>離火，倒油紙上冷透，取研極細，滴醋調敷，止癢。如破爛爛孔癢極者，白蜜調敷。</p>
<p><u>掃雪散</u>　治癩痢瘡。</p>
<p>獨核肥皂（分開去核，以洋糖填人）　巴豆仁（每爿加二粒半）</p>
<p>將皂仍舊合好紮緊，泥裹入火煅，取出去泥研細，加入輕粉、檳榔末各八分，再研香油調敷。剃頭後以滾灰湯洗，以藥敷至愈乃止。</p>
<p><u>金霜散</u>　亦名杏仁散，治不癢惡瘡。</p>
<p>杏仁（三錢，去皮尖）　雄黃（錢半）　輕粉（一錢）</p>
<p>研末，豬苦膽調敷。</p>
<p>癬酒　治一切諸癬。</p>
<p>本地白槿皮　南星　檳榔（各一兩）　樟腦　生木鱉（各五錢）　斑蝥（三十個）　蟾酥（三錢）</p>
<p>上藥浸滴花燒酒一斤。凡癬症三日一剃一拂，至愈乃止。</p>
<p><u>蜈蚣油</u>　治蛀髮癬。</p>
<p>活蜈蚣三條，菜油浸三四日。先取生木鱉片浸數日，入鍋煮透，取湯洗髮，洗後取蜈蚣油搽頭，至愈方止。或取草烏切片，炙脆研細，醋調，日搽三次，數日全愈。</p>
<p><u>結子油</u>　治頭面肥瘡。</p>
<p>白明礬研粉，鋪棉紙上。卷作長條，打成結子兒個，入菜油內浸透，取油結子放鐵篩上，用火燒結子內所滴下油，仍滴於所浸油碗內，燒至焦枯，以諸結研粉，加制松香末約一半，共調油內，日以拂瘡，早晚兩次，五六日愈。戒食豬肉、蝦、蟹；並忌煎炒、熬油、發毒等物，食則延開難愈。</p>
<p><u>錦線油</u>　治湯火燙。</p>
<p>當歸　生軍（各一兩）</p>
<p>共為細末，麻油調敷，立愈。</p>
<p><u>紅油</u>　治鵝掌風，及一切瘋症。</p>
<p>紅砒一錢，敲細如棲，以麻油一兩，煎至砒枯煙絕為度，去砒留油，凡有瘋之處，每日以烘油擦二三次乃愈。</p>
<p><u>刻歡丸</u>　治風火牙痛。亦名過街笑。</p>
<p>蟾酥（酒化透）　五靈脂　麝香（各一錢）</p>
<p>研和為丸，約二百粒，新綢包好，絲線紮緊，固藏勿泄香氣。每取一丸，咬於痛牙，丸化即愈。</p>
<p><u>香清餅</u>　治小兒口疳。</p>
<p>生香附　生半夏（各等分）</p>
<p>共為細末，蛋白調作餅，貼男左女右湧泉穴、一周時愈。如小兒口內生毒塊，不能食乳，俗名螳螂子，用生地酒浸打爛，塗男左女右足心自愈。</p>
<p><u>水金散</u>　治舌上出血，並治鼻衄。</p>
<p>白茅根　車前子　血餘（各等分）</p>
<p>為末，吹擦即止，以此煎服，治尿血；鼻衄加龍骨末，吹鼻立止。</p>
<p><u>五寶散</u>　治生肌長肉。</p>
<p>人指甲五錢，紅棗去核，逐枚包入指甲，以長髮五錢細扎，同象皮薄片，瓦上炙成圓，脆存性，取出研粉，加麝香一錢、冰片三分，研細和勻，瓷器固貯，臨用少許摻膏上，神效。</p>
<p><u>推車散</u>　治多骨自出。</p>
<p>推車蟲（即蜣螂，炙、研末），每一錢人乾薑末五分，再研極細，吹入孔內，次日骨出。若吹過周時不痛者，無骨出矣，則知內無多骨也。</p>
<p><u>山蓮散</u>　治潰爛不堪者。</p>
<p>大活鯽魚一條（去肚雜），以山羊屎填實，瓦上慢火炙乾，存性研末，加麝香一錢，再研固貯。如潰爛不堪，與內腑止隔一膜者，摻上立效。</p>
<p><u>象皮散</u>　治爛孔極大者，並治刀傷跌損，血出不止者。</p>
<p>豬身前蹄扇骨（十兩，煅炭研粉）　象皮（炙炭存性，研研末，一兩）</p>
<p>和勻，固貯。凡爛孔如掌大者，摻上收小，後用六和散敷。</p>
<p><u>六和散</u>　治爛孔收小者。</p>
<p>海螵蛸　水飛龍齒　象皮（炙存性、研極細）　瓜竭　乳香　輕粉（各等分）</p>
<p>共研細末收貯，或用雞蛋熬油調拂。</p>
<p><u>紫金錠</u>　消癰腫、通節竅，消熱痰。</p>
<p>山茹菇（去皮淨）　文蛤（去末淨，各三兩）　麝香（一兩二錢）　千金子（去油淨）　大戟（洗淨，焙，各一兩）</p>
<p>共為極細末，老米糊勻，入臼千杵成膏作錠，好醋磨塗，並化服。</p>
<p><u>勝金散</u>　治潰爛並斧破傷。</p>
<p>人參、三七研極細末，塗患，消腫止痛。患濕者乾摻。</p>
<p><u>五音錠</u>　治紅腫惡毒。白疽忌用。</p>
<p>雄黃　熊膽　京墨　硃砂（各一錢）　麝香（五分）　牛黃（一分）</p>
<p>各研細末，先將京墨用酒少許化之，再入雄膽研膩後入諸末，共研作錠。臨用以清水磨，以新筆蘸藥，空頭圍患處，全消。無不神效。</p>
<p><u>觀音救苦丹</u>　治小癤疼痛。</p>
<p>硫黃（三錢）　硃砂（二錢）</p>
<p>共研細末，入銅器熔化，離火加入麝香一錢調和，澆油紙上，取作為米粒大。如遇小癤取一粒放患頂，以燃火點，立刻燒過，膏掩次日愈。</p>
<p><u>拔毒散</u>　拔一切毒。</p>
<p>巴霜　雄黃　麝香（各一錢）　冰片（五分）</p>
<p>共為細末，摻膏上貼之，則毒氣盡拔，便無後患。胎前產後之婦忌用。</p>
<p><u>消管方</u>　治漏管。</p>
<p>角刺尖（炙）　柘樹膜（各淨膜，五錢，炙）　紅腹金錢　鱉（炙淨末，三錢）　蟾酥　榆面（各一錢）</p>
<p>研極細末，臨用以棉紙作條子，量其管之深淺，以津拌藥末卷上，塞入管中乃愈。</p>
<p><u>枯痔藥</u>　治痔漏。</p>
<p>明礬（一兩）　紅砒（各三錢）</p>
<p>共入陽乘罐內，外圍炭火燒至礬熔煙起，即砒毒。忌立上風聞氣，俟煙盡礬枯去炭，次日取出研粉。每取一錢，加水飛硃砂一分，再研和勻，臨用以津調藥，時拂乃愈。</p>
<p><u>槐梅膏</u>　治外痔。</p>
<p>蘇合油　槐花粉（各一兩）　猩膽　冰片（各五錢）</p>
<p>研和，加嫩膏一兩五錢再研，封固勿使泄氣。臨用塗患處痛息，日塗兩次，內服杜痔丸。</p>
<p><u>鮮角膏</u>　治陰頑惡癬，並治橫痃。</p>
<p>五月初旬取鮮皂角數斤，打爛入鍋，煮湯煎濃瀝出，易水再煎二三度，出渣，以汁共歸一鍋，漫煎成膏。治橫痃煮糯米粥飲；治頑癬加醋熬至稠膩，洗剃後塗，日剃日塗，神效異常。</p>
<p><u>四妙膏</u>　治甲疽。</p>
<p>狼毒（一兩）　黃耆（二兩）</p>
<p>醋浸一宿，入豬油五錢，微火煎熬取二兩，絞去渣，退火氣，以封患口，日易三次，毒消口斂。</p>
<p><u>麝蘇膏</u>　治一切大癰。</p>
<p>麝香（當門子更佳）　蟾酥（五錢）　天嫩膏（八兩）　五靈脂　雄黃　乳香　沒藥（各一兩）　蘇合油（二兩）</p>
<p>各藥研為細末，與蘇合油嫩膏攪勻極和，空頭塗圍患處，如干以雞毛潤灑，拂之神效。內服醒消丸立愈。</p>
<p><u>扎藥</u>　治癰腫，能拔毒止痛。唯紅腫非不得已而用之。白疽忌用。</p>
<p>蓖麻仁打爛如泥，以絹包好，扎於患處，唯無孕婦及男子患陽症者可扎，痛止即去。他如千槌膏，有篦麻仁鯽魚膏，有巴豆二物，提拔之力甚狠，孕婦貼則墜胎，白疽貼則成患。</p>
<p><u>敷藥</u>　治楊梅結毒。</p>
<p>人指甲、血餘，瓦上炙存性研細，每粉一兩，加麝香一錢再研，日敷。如初發，以三黃丸，每日五鼓時取四錢，熱陳酒送下，醉蓋取汗；或以瀉肝湯，每日早晚輪服。以上敷藥。</p>
<p><u>壁錢散</u>　治熱症喉痛。</p>
<p>六七月中取有子壁□窠七個，老壁□二個，以發紮好，用明礬七分熔化；將紮好之壁□入熔礬中黏足，燈火炙透，研粉吹喉，立愈。</p>
<p><u>珍珠散</u>　治牙疳牙根紅腫、口喉等症。</p>
<p>硼砂　雄精　川連　兒茶　人中白　冰片　薄荷　黃柏（各等分）　大破珍減半</p>
<p>各為極細末，以刀點之，吹之立效。</p>
<p><u>赤霜散</u>　治走馬牙疳延爛穿腮不堪，危險者。</p>
<p>紅棗一枚（去核），入如黃豆大紅砒一粒，絲線紮好，放瓦上炙煙盡為度，取以悶熄冷透研細，加入冰片一分再研，吹之速效，久爛之孔生肌亦速。</p>
<p><u>南星散</u>　治牙蝕。因患骨糟風所致，並透骨穿腮。</p>
<p>南星一枚挖空，入雄黃一塊，面白粉固火炙，俟雄熔以杯合定，冷透去面，加麝香少許，共研細，拂患處，數日愈。</p>
<p><u>固齒散</u>　治齒牙動搖。</p>
<p>用鼠之頭骨及鼠牙，鹽煅存性，研細擦之即收上。最固最利也。</p>
<p><u>取齒丹</u>　取牙立落。</p>
<p>活鯽魚（一條，約十兩重）　白砒（一錢，入魚腹）</p>
<p>懸之無貓犬及無風雨處，七日後魚身發白毛，雞羽拂下，以膏藥滋少許收拌。每遇病牙，以膏藥少許貼於患齒，片刻落下，淨湯漱口。</p>
<p><u>四黃散</u>　治口舌之症。二冬散、犀黃散亦皆治口舌。</p>
<p>荊芥　山梔　大力　黃連　黃芩　連翹　薄荷　木通　蒲黃（各一錢）　燈心（一撮）　甘草（四分）</p>
<p>共研細末，擦患處立愈。</p>
<p><u>二冬散</u>　治口舌生疳，久患不愈。</p>
<p>天冬　麥冬（各去心）　元參（各等分）</p>
<p>研油末為丸，含齒舌間，丸化即愈。</p>
<p><u>犀黃散</u>　治舌硬生衣，牙關不開。</p>
<p>犀黃（一分）　硃砂（一分）　元精石（二兩）</p>
<p>和勻，研極細末，吹之立愈。</p>
<p><u>燈心散</u>　治骨鯁立愈。</p>
<p>活竹一段，留兩頭節，一節上刻一眼，以燈心塞實，仍封固眼，裹濕草紙火煨，取出俟冷，剖開去竹炭，取燈心炭研細，吹三四次即愈。再服雙砂湯更妙。</p>
<p><u>停耳散</u>　治耳內有膿作痛。</p>
<p>鮮鰉魚胸中枕骨（俗呼鰉魚牙齒）煅研，每一兩重加冰片一錢，先卷干膿水，吹三四次立愈。以上吹藥。</p>
<p><u>陽和解凝膏</u>　治一應陰疽流注，潰爛不堪，及凍瘡、毒根等症。未潰者一夜全消；已潰者三張全愈。瘧疾貼背心立愈。</p>
<p>鮮大力子梗葉根（三斤）　活大風仙梗（四兩）　大麻油（十斤）</p>
<p>先煎至枯去渣，次日用：</p>
<p>川附　桂枝　大黃　當歸　肉桂　官桂　草烏　川烏　地龍　殭蠶　赤芍　白芷　白蘞　白及（各二兩）　川芎（四兩）　續斷　防風　荊芥　五靈脂　木香　香櫞　陳皮（各一兩）</p>
<p>再煎藥枯瀝渣，隔宿油冷，見過斤兩，每油一斤，用炒透桃丹七兩攪和，明日文火再熬至滴水成珠不黏指為度，以濕草紙掩火，移鍋於冷處，將乳香、沒藥末各二兩，蘇合油四兩、麝香一兩研細，入膏攪和極勻，出火氣，半月後攤貼。</p>
<p><u>洞天鮮草膏</u>　治一切熱毒癰癤，乳癰紅腫等症。</p>
<p>大麻油三斤，先熬壯年頭髮一斤，熬至發枯浮去渣。再用：</p>
<p>活牛蒡　蒼耳草根葉　忍冬藤　馬鞭草　仙人對坐草（各鮮草，各一斤）</p>
<p>再另用油十斤，將各草熬枯瀝出，再以：</p>
<p>白芷　甘草　五靈脂　當歸（各八兩）</p>
<p>入鍋熬至藥枯出渣，俟冷併入前煎頭髮油，每油一斤。用當時炒透桃丹七兩，加入攪勻，熬至滴水成珠不黏指為度，離火，俟退火氣，以油紙攤貼。</p>
<p>又嫩膏照前製法，每油一斤，入炒透桃丹四兩，熬至黑色為度。</p>
<p><u>白玉夾紙膏</u>　治夾棍瘡杖傷，刀斧傷，槍棍損傷，為效甚速。</p>
<p>麻油四兩熬成珠，加制好松香五錢，白蠟、黃蠟各二錢半，再熬去煙沫，用絹瀝清。一加輕粉一兩研細；二加冰片分；三加麝香三分，隨攪隨加勻極，增雞蛋白一個，再攪勻，磁瓶貯，蠟封口，聽用。如過兩月後，藥干無用矣。</p>
<p><u>化核膏</u>　治瘰癧結核、惡核貼之即消。倘毒根不除，必以子龍丸日服三次，外貼此膏，方可除根，以杜後發。</p>
<p>壁虎（十四條）　蜘蛛（二十八個）　蝸牛（三十六枚）　大麻油（四斤）</p>
<p>熬枯三物，浮於油麵，撈去再入：</p>
<p>首烏藤葉　甘菊花根　簿荷　牛蒡　蒼耳（等草俱用鮮者，各半斤）</p>
<p>武火熬至草枯，出渣，俟冷再入：</p>
<p>連翹　元參　苦參　白蘞　白芥子　殭蠶　水紅子仁（各打碎）　大黃　荊芥　防風（各四兩）</p>
<p>浸一宿，再熬至黑枯，以油瀝清，見過斤兩，熬至滴水不散，將另制木鱉油歸入，配炒透東丹慢入慢攪，攪勻；文火再熬，熬至滴水成珠，加入丁香油二錢，麝香二錢，蘇合抽一兩攪勻，退火氣攤貼。</p>
<p><u>白花膏</u>　治癢極見骨者，並臁瘡孔內發癢者。</p>
<p>香油（一斤）　青槐枝（一百段）</p>
<p>次第入油熬枯去枝，俟至滴水不散，加入蠟、澱粉各一兩五錢，離火溫時，再下：</p>
<p>制淨乳香　沒藥　兒茶　白花蛇（各三錢）　潮腦（一兩）　麝香（一錢）</p>
<p>同油攪勻成膏，浸水內一宿攤貼。</p>
<p><u>紫微膏</u>　治生肌收口。</p>
<p>香油（四兩）　燭油　黃蠟（各一兩五錢）</p>
<p>熬至滴水不散離火，入炒鉛粉三兩，再入：</p>
<p>輕粉　乳香　沒藥　阿魏　白蠟　雄黃　龍骨　珍珠（各五錢）　兒茶（六分）</p>
<p>攪勻，遠火，再入麝香五錢成膏，聽用。以此生肌收口最效。</p>
<p><u>咬頭膏</u>　咬穿毒頭神效。</p>
<p>銅青　松香　乳香　沒藥　杏仁　生木鱉粉　蓖麻仁（各等分）　巴豆（不去油，倍用）</p>
<p>共打成膏，每兩膏內加入白砒一分，再攪勻。臨用取綠大一粒放患頂，用膏掩之，潰即揭下洗淨，換膏貼之。胎前產後忌用。</p>
<p><u>烏金膏</u>　治爛腿日久不愈者。</p>
<p>烏鉛，每一斤用白砒三錢熔化，次日鉛面刮下者，名曰金頂砒。再以鉛熔澆薄如紙片，照患孔大小剪如膏藥一方，針刺二三十眼，取光面貼孔上。每日煎紫花地丁草湯洗孔，並洗膏二次，三日內毒水流盡，色變紅活，以水飛伏龍散摻上，仍用前膏貼外。戒多立行走，房事，食毒物。凡婦人須待月信之後貼起。以上膏藥見《全生集》，均林屋山人經驗方也。</p>
<p><u>護膜托裡丸</u>　治一切惡毒。服之護膜托裡，使毒不攻心。</p>
<p>黃蠟（二兩）　白礬（一兩）</p>
<p>先將蠟熔化，候稍冷入礬末和勻為丸，酒送，每服十丸、二十丸，漸至百丸；若再，加雄黃少許更佳。或為毒蛇、蟲犬所傷，並宜服之。</p>
<p><u>拔管散</u>　治一切毒爛成管者。</p>
<p>推車蟲（二個）　乾薑（三分）</p>
<p>共研極細，加冰片一和勻。臨用以棉紙作緊條子，入香油浸透，取出以拌藥末，卷上塞入管中；外用膏藥掩之乃愈。</p>
<p><u>天然透邪丹</u>　治感受風寒暑濕，及四時不正之氣，以致頭痛脹悶，鼻塞不通，胸膈不舒等症。</p>
<p>鵝不食草曬乾，研細末，瓷瓶收貯，以蠟封口，每用少許吹鼻，即刻打嚏氣通而愈。功同痧藥，冬月用之尤妙。</p>
<p>再加川芎、細辛各等分，名撥雲散，亦治頭痛風寒脹悶等症，並治牙疼，以藥末擦之效。</p>
<p><u>治盤腸產下子腸不收</u></p>
<p>枳殼三錢，水煎服即收。</p>
<p><u>又方</u>　用醋半盞，冷水七分，調勻噴婦面，三噴三收。</p>
<p><u>生化湯</u>　治產後兒枕骨痛，及惡露不行，腹痛等症。</p>
<p>當歸（六錢）　川芎（三錢）　炮姜　桃仁（去皮尖）　甘草（炒，各五分）</p>
<p>水煎服。若惡露已行，腹痛已止，減去桃仁，多服數劑不妨。或以益母草二兩，煎湯代水更妙。</p>
<p><u>八寶紅靈丹方</u>　專治時疫、霍亂、吐瀉絞腸，腹痛面青，手冷汗出不止；四時感冒，頭痛鼻塞，寒熱胸脹，中暑痧氣等症。</p>
<p>硃砂（水飛，二錢）　雄黃（水飛，六錢）　當歸　麝香（三錢）　冰片（三錢）　礞石（四錢）　馬牙硝（一兩）　硼砂（六錢）　真金箔（五十張）</p>
<p>上藥共研極細末，置瓷瓶內蠟封瓶口，勿令泄氣。每服一分，開水送下，孕婦忌服。</p>
<p><u>純陽正氣丸方</u>　專治感受寒濕痧暑，上吐下瀉，腹中絞痛，四肢闕冷，氣閉脈伏，霍亂轉筋，俗名吊腳痧。一切急症，每服五分，陰陽水送下，重者加倍，並治水瀉瘧痢等症。孕婦虛弱，慎勿輕服。</p>
<p>土藿香　官桂　陳皮　薑製半夏　丁香　生於術　茯苓　茅朮（米泔水浸）　土青木香</p>
<p>上藥九味，生曬燥，各為細末，各取淨末一兩，切不可烘炒。加九鳳丹九錢（即八寶紅靈丹加一味）同藥末和勻，用鮮花椒葉煎湯泛丸。此丸分兩合九九純陽之數，不可增減輕重，收藏燥處，不可泄氣。</p>
<p>純陽正氣丸一方，道光間湖州沈君得之仙傳，合施於人治霍亂吐瀉，俗稱吊腳痧者，其效如神。及後得其方而修合者，頗不乏人間有從中謀利者，故其方甚秘。予求之多年，無從弋獲。茲於修水逸士處抄得全方，內中八寶紅靈丹寫作九鳳丹，注云，即紅靈丹加一味。詢逸士以所加之味，則筦然曰：此謀利者恐泄露其真，特用之以欺世耳！蓋所加之味，系雷經一部而已。經能治病與否，予所未知，即不用此，亦未必無效。茲刊附《經驗選秘》方後，冀傳播遠方，以廣仙人救世之心。雷經之用與不用，修合者自能審處，無煩余之多讀也。新安胡增彬識。</p>

<h1>卷四</h1>
<p><u>通治經閉</u></p>
<p>蠶砂四兩，炒半黃色，用無灰酒斤半，用瓦罐煎滾，瀝去蠶沙，將酒入瓷瓶封固，每溫飲數杯自通。如因脾胃損傷，血枯不行者用加減補中益氣湯：</p>
<p>黨參　白朮（各二錢）　炙耆　柴胡（各七分）　歸身　白芍　川芎　陳皮（各一錢）　神麯（炒）　麥芽（炒）　炙草（各五分）</p>
<p>薑、棗引，水煎服，如因氣鬱血閉不行者，用開鬱二陳湯：</p>
<p>陳皮　茯苓　蒼朮　香附（制）　川芎（各一錢）　半夏（制）　青皮　莪朮　檳榔（各七分）　甘草　木香（各五分）</p>
<p>姜引，水煎服。更宜服四制香附丸，以經行為度。</p>
<p>四制香附丸：此婦人常用之要藥也。淨香附一斤，用酒、醋、鹽水、童便各浸三日，焙研；烏藥八兩，共為末，醋和為丸，開水下。</p>
<p><u>室女經閉</u>　遍身浮腫。</p>
<p>月水初行，誤用冷水洗手，血見冷則凝不出，面色青黃，遍身浮腫。人作水腫治之不效，宜用通經丸通血、消腫即愈。</p>
<p>三稜　莪朮　赤芍　川芎　當歸　紫菀　劉寄奴（各八分）　川山甲（一片）</p>
<p>共為末，米糊為丸，酒送下。</p>
<p><u>經逆上行</u>　從口鼻出血。</p>
<p>先以好京墨磨一盞服之，其血立止。次用：</p>
<p>歸尾　紅花（各三錢）</p>
<p>水盅半，煎八分服。</p>
<p><u>處女經水久閉</u></p>
<p>繹緯屑（四錢）　紅花（四錢）　胡桃肉（半斤）　陳酒（半斤）</p>
<p>煎服。</p>
<p><u>赤白帶下</u>　帶久不止者，專以補虛為主，宜服十全大補湯去地黃，加陳皮、半夏、乾薑，分兩隨酌，煎服。亦有諸藥不效，年久不愈，乃濕熱也。</p>
<p>貫眾一個（去皮毛），以好醋泡透，慢火炙熟，研末，每服三錢，空心米湯調服，神效。</p>
<p><u>赤白帶下臍腹疼痛</u></p>
<p>白芍（二兩，炒）　乾薑（五錢）</p>
<p>共為細末，每服三錢，空心溫米湯調下，效驗如神。</p>
<p><u>乾血癆神方</u>　過三年者不治。</p>
<p>白鴿子一隻，去腸雜，入血竭一兩，以線縫合，陳酒煮熟食之，瘀血即行。如心中慌亂，急食白煮豬肉一塊即止。病二年者，用血竭二兩，三年三兩。</p>
<p><u>血淋</u>　白雞冠花燒灰存性，米湯調服三錢，數服愈。</p>
<p><u>種子芻言</u></p>
<p>方書每載種子一門，誠屬綿延宗祀之苦衷。竊蕃謂子孫蕃衍，皆由租宗積德。已身行善，上天賜以嗣息，使獲多男之慶，得遂燕翼之謀。所關非淺，豈可強求？每見富貴之家，年未四十，託名無子，藉號體虛，廣蓄姬妾，偏覓奇方，金石雜投，辛溫並進，以為毓麟有望。誰知腎火熾而情欲肆，情欲肆而精液漓，神衰形喪，終嘆無兒。兼之年壽不永，中道棄損，而與寡欲多男之說不大謬哉？上天好生，挽回甚速，奉勸艱嗣君子，深體天心，廣行陰□。出言配天地之和，居心存忠厚之意；肅房幃而勿求美色，談嗜欲而毋所乃躬。或敦宗睦本，或濟急扶危，或流傳善書，或創興義學、或矜恤孤婺，或施槥助葬，或饋藥送衣。或有力而獨為，或無資而勸募。一切善事，次第力行，自然螽斯載詠，鱗趾呈祥也。況夫人而求子，原為家業無人可付，宗祧無人可守耳。如有家業而乏子嗣，財已無主，不思修為，專圖睃刻，繼嗣凱奪，𣂏訟多端，身未寒而家已破，仍飽他人之腹，徒增一已之衍，愚孰甚焉。何如以無主之財而作有益之事乎？伏願求子者，勿恃藥餌，堅守仁心，身其康強，子孫其逢吉矣。即或不然，早立應嗣飲之，食之，教之，誨之。雖毛里不屬而怙恃有恩，如同己出，亦可守祧也。有心求嗣者，當不河漢斯言。</p>
<p><u>保命延生種子戒期</u>　《內經》云：冬不藏精，春必病瘟。夏日宜獨宿、淡味，保養金水二臟，以卻秋冬疾病。二至乃陰陽相爭之候，宜節嗜欲，兔生百病。</p>
<p>正月初一（天臘玉帝校生人祿命，犯者削祿奪紀）　初三（萬神都會，犯者奪紀。每月同）　初七（上會日）　初九（玉帝誕，犯者絕嗣）十四、十五、十六（三元下降，犯者天亡）　二十五（月晦，犯者減壽。每月同）　二十七（北斗下降，犯者奪紀。每月同）　二十八（人神在陰，犯者惡疾。每月同）　三十（司命奏事，犯者減壽。每月同。月小戒二十九）</p>
<p>二月初一（犯者奪紀。每月同）　初二（萬神會）　初三（文昌帝君誕，犯者削祿奪紀）　十五（老君誕，犯者奪紀。每月同）　十八（先師諱辰，犯者奪紀）　十九（大士聖誕，犯者奪紀）　二十五、二十七、二十八、三十（同前）</p>
<p>三月初一（同前）　初三（玄天上帝誕，犯者奪紀）　初九（牛鬼神出世，犯者產惡胎）　十五（同前）　十六（准提菩薩誕，犯者奪紀）　十八（中嶽帝誕）　二十五、二十七（同前）　二十八（東嶽帝誕，犯者奪紀）　三十（同前）</p>
<p>四月初一、初三（同前）　初四（萬神化善，犯者失音）　初八（釋迦佛誕，又善惡童子降，犯者血死）　十四（呂祖誕，犯者削祿紀）　十五（鍾正陽仙師誕）　十六（惡疾）　二十五、二十七、二十八、三十（同前）</p>
<p>五月初一（南極長生大帝誕，犯者減年）　初三（同前）　初五（地臘五帝校人祿命）　初六、初七、十五、十六、十七、十八、二十五、二十六、二十七（以上九日名九毒日，犯者得病損壽。若十五日子時犯者，主三年內夫婦皆死。十六為天地造化萬物之辰，犯者大凶）　十三（關聖誕，犯者奪紀）　二十八、三十（同前）</p>
<p>六月初一、初三、十五（同前）　十九（大士得道）二十三（火神誕）　二十四（雷祖誕）　二十五、二十七、二十八、三十（同前）</p>
<p>七月初一、初三（同前）　初七（道德臘五帝校人善惡，犯者奪紀）　初十（陰毒日，犯者惡疾）　十五（申元地官校藉，犯者奪紀）　十九（神誕，犯者惡疾）　二十五、二十七、二十八（同前）　三十（地藏菩薩誕，犯者奪紀）</p>
<p>八月初一、初三（同前。初三又灶君誕，犯者多病）　初十（北嶽帝誕）　十五（太陰朝元之辰，犯者大凶）　二十五（同前）　二十七（先師孔子聖誕，犯者奪紀）　二十八、三十（同前）</p>
<p>九月初一（南鬥降辰，犯者奪紀）　初二（同前）　初九（鬥姥元君誕，犯者男女俱陷黑簿；亥時犯者，雙亡）　十五（同前）　十九（大士出家，犯者困苦）　二十五、二十七、二十八（同前）　三十（藥師佛誕）</p>
<p>十月初一（民歲臘，犯者奪紀）　初三（同前）　初五（諸神下會，犯者凶）　初六（天曹考察）　初十（西天王降，犯者暴亡）　十五（下元水官校藉，犯者減壽）　二十五（同前）　二十七（北極紫微大帝誕）　二十八、三十（同前）</p>
<p>十一月初一、初三（同前）　初六（西嶽帝誕）　十一（太乙天尊誕）　十五（同前）　十七（阿彌陀佛誕，犯者奪紀）　十九（太陽誕）　二十五（掠刷大夫降，犯者凶）　二十七、二十八、三十（同前）</p>
<p>十二月初一、初三（同前）　初七（犯者惡疾）　初八（王侯臘，犯者得病）　十五（同前）　十六（南嶽帝誕）　二十（天地交泰，犯者奪紀）　二十四（司命上奏善惡）　二十五（玉帝三清巡視諸天定來年禍福，犯者得病損壽）　二十七、二十八（同前）　除夕（諸神考察，犯者得病損壽）遇閏同前</p>
<p>每歲四立、二分二至，並前一日為四離四絕三伏。甲子庚申，上下弦日，父母誕諱，夫婦本命及正沖日。酷暑嚴寒，疾風暴雨，雷電晦瞑，日月薄蝕，以及過醉、空腹遠行、鬱怒、病餘、產後，犯者得病損身。停燈行房，最干神怒，俱宜嚴戒。唯室參井鬼柳張房心八星為合宿，是宿所在，可以交合，非唯生子大貴，亦利身大吉。</p>
<p>夫娶妻必期偕老，生子必望長成。乃人有伉儷極篤而中道死亡，產育艱難而半途夭折者，只因縱欲，暗犯天，奪其算，神降之殃而不自知也。不知雖房幃正色而亦有克治之道焉。此本即將拙庵秦太史所傳，刪繁就簡，止擇其最重者錄之，願篤信者，每縫禁忌，留心謹避，必臻上壽矣。</p>
<p><u>求嗣得孕法</u></p>
<p>昔褚澄言：男精泄於先而女精後至，則陰裹陽主男孕，如女精泄於先而男精後至，則陽裹陰主女孕。又言月信初盡，其濁氣未清而交媾即女，務待經止兩足日，則女體虛而濁氣盡。再男人保養月餘陽勝於陰，定成男孕。又論子宮左右，如男泄於婦人之左生男，右則生女，此男清女濁、男左女右、陽壯陰衰之至論也。又必俟天氣晴明，日暖風和，明星亮月姑受胎者，多富貴聰明；倘疾風暴雨，或醉飽，或服藥石而受胎者多夭；其迷霧氣怒而受胎者多愚蠢貧賤；或雷電之後而受胎者，定生怪物。求嗣者慎諸。</p>
<p><u>調經種子湯</u></p>
<p>歸身　川芎　吳茱萸（各一錢）　熟地　制香附（各錢半）　白芍　茯苓　丹皮（各八分）　元胡索　陳皮（各七分）</p>
<p>若經水先期者，色必紫，加條芩八分；過期者色必淡，加官桂、乾薑、熟艾各五分。不論先期落後，每服加生薑三片，水一碗半，煎八分，俟經水至日空心服。起以渣再煎，臨臥服。一日一劑，服至經止兩三日，交媾即孕。</p>
<p>經期准而不孕者，以：</p>
<p>續斷　沙參　杜仲　當歸　益母草（各二錢）　川芎（一錢）　砂仁（炒研，五分）　制香附（二錢）　橘紅（一錢）　紅花（三分）</p>
<p>至期服四劑，下期再服而孕。</p>
<p><u>又</u>　經通不受胎者，取參（曬乾磨粉）日以二錢，熱陳酒送下，兩月內即孕。</p>
<p><u>保產無憂散</u>　專治一切產症。有胎即能安胎，臨產即能催生，不拘月分。</p>
<p>凡胎動不安，腰痠腹痛，一服即安，再服全愈。臨盆艱危者，一服即生。橫生逆產六七日不下，及兒死在腹中，命在須臾者，一服即下。懷孕者七個月即宜預服一劑；八個月服二劑；九個月服三劑；十個月亦服三劑；臨產服一劑。斷無難產之患，百發百中，功效如神。</p>
<p>當歸（酒炒）　川芎（各一錢五分）　川貝母（去心）　菟絲子（酒泡，各一錢）　厚朴（薑汁炒）　蘄艾（醋炒，各七分）　生耆　荊芥穗（各八分）　羌活　生甘草（各五分）　枳殼（麩炒，六分）　白芍（酒炒，二錢，冬月只用一錢）</p>
<p>生薑三片，用水二碗，煎至八分，溫服。藥須照方秤准，不可加減。如人虛極，再加人參三五分更妙。已產後，此藥一滴不可入口，切勿誤服。此方藥劑分兩雖輕，功效甚大，不論強弱老少皆宜。</p>
<p><u>佛手散</u>　一說當歸鬚用一兩，川芎七錢。程山令云：當歸用四錢，川芎錢二分。今擬五錢、三錢，系徐玉神所定也。謙按：當歸、川芎為血分之主藥，倍用亦宜也。</p>
<p>當歸（五錢）　川芎（三錢）</p>
<p>水酒煎服。臨產催生，無過此方之妙。大抵漿水未行，宜用無憂散；已破或延時不生，用佛手散。至穩且當，萬無一失。若治橫生倒產，子死腹中，則加黑馬料豆一合炒焦，乘熱淬入水中，加童便一半煎，藥服少頃，再服一劑神效。</p>
<p><u>加昧歸芎湯</u>　治陰氣虛弱，交骨不開，此方最妙。</p>
<p>當歸（五錢）　川芎（二錢）　自敗龜板（三錢）　婦人頭髮（一握，皂水洗淨，瓦焙存性）</p>
<p>水煎服。神效。</p>
<p><u>安胎飲</u>　專治婦人慣於墮胎，屢試神驗。平時無小產之患，真保胎第一方也。</p>
<p>蓮肉（去心不去皮）　家用青苧麻（洗淨膠）　白糯米（各三錢）</p>
<p>水煎去麻，每早連湯服一次，或服湯不服蓮肉、米亦可。按小產由於房勞傷損足三陰，腎傷則精氣不固：肝傷則血熱妄行；脾傷則貽元自墮。蓮肉清君相之火，而能固澀真氣；苧麻利小便而通子戶，清淫欲之瘀熱；糯米補益脾陰，能實陽明空竅，使胎不妄動而胎氣自安。以五穀果實為方，誠王道之劑也。</p>
<p><u>子鳴</u>　氣足時子在腹中鳴者，謂之子鳴。此由孕婦或欠身向高處取物，子在腹中失脫口中所含疙瘩，故啼。治法：或令孕婦作男子拜狀，或以豆撒地，令孕婦撿之，子復含著則止矣。</p>
<p><u>又</u>　胎動下血不止，宜服保產無優方即止。</p>
<p><u>一說</u>　以黃連、甘草各一錢，水煎服。</p>
<p><u>孕婦漏胎</u>　漏胎者，謂既有孕而復下血也。</p>
<p>女子之血在上為乳汁，在下為經水。一朝有孕而乳經俱不行者，聚之子官以養胎也。今胎漏下，是氣血兩虛，胞中有熱，下元不固也。宜用：</p>
<p>黨參　白朮　歸身　赤芍　熟地　黃柏　知母　阿膠　艾葉　條芩　炙草（各等分）</p>
<p>薑、棗引，水煎食遠服。</p>
<p><u>又</u>　治小產，用絲棉一兩，入瓦罐內封口，煅灰存性，空心，熱酒沖服。須於小產月內服，以後永不再墮。</p>
<p><u>誤服藥欲胎墮</u>　生白扁豆（去皮為末），米湯調服即安，或煎濃汁服亦可。此症貽氣已動未墮，口噤自汗，手強頭低，似乎中風，人多在識。若作風治必死，慎之慎之，或用無憂方服之，極為妥效。</p>
<p><u>臨產須知</u></p>
<p>凡孕婦未產數日前胎必墜下，小水頻數，此欲產也。慎重之家，合用藥物，慣熟穩婆，預宜備之，以防不虞；又燒紅石放盆內，以醋澆之，房中轉游數次，產母常聞醋氣，自無血暈之疾。再房中只令穩婆一二人，緊閉門戶，勿使雜人往來，更禁無事詢問，大驚小怪，總須聲靜，切勿言談為要。其臨產時，白蜜、開水、薄粥、美膳常要齊備。渴則取蜜半盞，汗水化服，可以潤燥滑胎，令其易產：飢以薄粥食之，令其中氣不乏，自然易生。如酷暑之時，必用冷水酒掃房間，解其鬱蒸之氣，四面窗開，以薄帳遮之，使產婦溫涼得宜，庶新血不致妄行，可勉血暈。如嚴寒之候，房中四處燃火，常使和暖之氣如春，更要閉其戶牖，塞其穴隙，使邪氣不入，庶兔風寒之疾。</p>
<p><u>催生諸方</u></p>
<p>按保生無憂方服之當生，即不生亦能安胎，即橫生倒產，胎死腹中，亦能順生，毫無苦楚，百發百中，萬應萬靈。其藥甚平，其功最大，誠千古不磨之方，切不可好奇而輕忽也。</p>
<p>朱丹溪先生云：佛手散為催生聖藥，又穩當又效捷，與無優散功力相同。凡老婦並矮小女子及體弱交骨不開者，服加味歸芎湯尤極相宜。催生之藥，惟此三方最穩最靈，萬無一失，切勿亂用別藥。又牛膝一物，催生斷不可用，慎之慎之。</p>
<p><u>又方</u>　陳麥草（須取露天者更妙，無則用舊草帽之草亦可），每用一兩，洗去塵灰，剪寸段，煎湯服，難產極效。此方須傳窮鄉僻壤，醫藥不便，及無方醫藥者。全活一命，陰功莫大。</p>
<p><u>又方</u>　用本年皇曆面上欽天監印花焚服，勿令人知，屢試神驗。</p>
<p><u>又</u>　催生秘訣：行法之人朝東立定，左手三山訣托水碗，右手劍訣空書牛馬二字於水碗內，口中默唸，咒曰：合縫開，合縫開，是男是女早下來，莫傷母命勿損汝胎。書符畢即與服之，立效。</p>
<p><u>難產說</u></p>
<p>難產者，多因產母倉惶，坐草太早；或胞漿雖破，兒身未轉：或轉未順被母用力。以致足先來，謂之逆產；手先來謂之橫生；或漏其肩與耳與額者，謂之側產；或被臍帶纏拌不得下者，謂之礙產。倉猝之間，二命所繫。不可無端嚷鬧，大驚小怪；更不許穩婆混行動手，總以鎮靜為主。無論逆產、橫產、礙產，將兒輕輕送入，用前佛手散服之，最穩最靈。</p>
<p><u>臨產兒尚未生有物先出</u>　形如胞衣，乃子宮也。此時兒尚未生，切勿用蓖麻子塗頂心，以致誤時。速將子官納入，服以補藥（用無憂散最妙），靜候兒生，母子無恙。</p>
<p><u>胞衣不下</u>　以明礬三分研末，開水沖服，立下。</p>
<p><u>又方</u>　蓖麻子十四粒（去殼）搗爛，貼兩足心，胎衣即下。下後趕急將藥洗去，久則恐腸出也。如腸已出，仍用此藥敷囟門上，腸自收入，藥隨洗去，勿遲。</p>
<p><u>產後陰戶垂出肉線</u>　長三四尺，觸之痛引心腹。</p>
<p>老薑三斤，連皮搗爛，入真麻油二斤炒乾。先用舊綢五尺招疊，輕輕乘起肉線，使之屈，作二三團納入陰戶，再用綢袋盛姜，使姜氣就近熏之，冷則隨換，熏一日夜收入大半，二日收盡，神效非常。肉線不可斷，斷則不治，並宜禁風。</p>
<p><u>產後惡露不止</u>　產後衝任損傷，氣血虛憊，舊血未盡，新血不斂，相併而下，日久不止，漸成虛勞者。宜大補氣血，使舊血得行，新血得生，不可輕用固澀之劑，使敗血凝聚，變為癥瘕，及為終身之害。用十全大補湯。如小腹刺痛者，四物湯加元胡索、蒲黃（炒），各等分，水煎服。</p>
<p><u>產後血暈</u>　五靈脂（半生半炒）為末，白湯調一錢，灌之入喉即活。</p>
<p><u>又方</u>　生半夏末，以少許吹入鼻中，自醒。</p>
<p><u>又方</u>　提起頭髮坐定，不可倒眠，急以磚石燒紅投陳酒內，對鼻孔熏之，自醒。另用：</p>
<p>當歸（六兩）　川芎（三錢）　芥穗（三錢，炒黑）</p>
<p>水煎。臨服入好酒、童便和服，神效之至；或服華佗愈風散最為神妙。</p>
<p><u>華佗愈風散</u>　治產後中風，口噤，手足抽掣，角弓反張；或血暈不省人事，四肢強直；或心煩倒築，吐瀉欲死等症。</p>
<p>荊芥穗（去根不用，焙乾研末）</p>
<p>每服三錢，童便調下。口噤則撬牙灌之，齒噤則不研末，以童便煎之，俟微溫灌入鼻中，其效如神。若無童便，則用黑豆亦可。並治產後鼻血不止者，亦服三錢即愈。</p>
<p><u>產後腰痛</u>　女人之腎，胞脈所繫，產後下血過多，則胞脈虛，脈虛則腎氣虛。腎主腰，故令腰疼，其症隱隱作痛。用補腎地黃湯：</p>
<p>熟地　杜仲（青鹽水炒去絲）　獨活　肉桂　續斷（各一錢）　生薑（三片）　棗（二枚）</p>
<p>水煎，空心服。</p>
<p><u>乳癰初起</u>　芙蓉根切碲，酒煎，儘量飲之，即內消。</p>
<p><u>內吹外吹</u>　乳結核痛，寒熱交作，甚者噁心嘔吐，胎熱所致，為內吹；兒食乳所致為外吹。俱並用：</p>
<p>柴胡　陳皮　川芎　山梔（炒黑）　青皮　石膏（煅）　黃芩（酒炒）　連翹（各一錢）　甘草（五分）　橘葉（二十片）</p>
<p>水二碗，煎八分，食遠服。外用蔥白切碎，炒熱，敷乳上，以帛包之，冷則換，數次效。</p>
<p><u>又方</u>　硃砂書子醜寅卯十二支字，放本婦所戴簪上（本命所屬之字不寫），戴之即愈。於初起時用之最妙。</p>
<p><u>血崩</u>　百草霜（三錢）　陳京墨（磨濃，一酒杯）　桃枝嫩杪（三個）　楊柳嫩杪（三個，冬月則用嫩枝）</p>
<p>搗爛，砂糖煎化，調服立止。</p>
<p><u>陰內生蟲</u>　癢極難忍。</p>
<p>豬肝切成長片，以豬油拌川椒末，同碎蔥煎乾，待稍溫納入陰內，少頃取出再換，其蟲隨肝而出，如數次蟲出盡。再以五倍子、川椒、白礬、蔥頭煎水洗，自愈。</p>
<p><u>又</u>　陰癢生瘡，用：</p>
<p>蛇床子（一兩）　艾葉　白礬　杏仁（各五錢）　川連三錢。</p>
<p>煎水久洗，自愈。</p>
<p><u>醒迷至寶丹</u>　痰迷心竅，癡呆癲狂，不論新久，其效如神。</p>
<p>膽南星　生棗仁　遠志肉　茯神　柴胡（各三錢）　川貝母　半夏曲（各二錢）　陳皮　砂仁　生甘草　廣木香（各一錢）</p>
<p>共為末，蜜丸桐子大，硃砂三錢為衣，每晨開水送下三四十丸。</p>
<p><u>發禿重生</u>　嫩棗樹枝取一把，截作一尺長，滿插瓷瓶，勿令到底，上面以火燒之，則汁流於瓶內。先以溫米泔水洗頭，後將汁刷在禿處，自之發自生。</p>
<p><u>面上黑點</u>　兼能美容。</p>
<p>陀僧　白芷　三奈　鴿子糞（各等分）</p>
<p>研極細末，每晚以蜜水調搽如敷粉法，半月見效。</p>
<p><u>又方</u>　治頭生白屑，用白芷、玉不留行等分為末，乾摻一夜篦去。</p>
<p><u>點痣方</u>　用鹼泡水，入糯米十四粒，以石灰一小塊，入鹼水融化點之。再加信石少許更速妙。</p>
<p><u>腋下狐臭</u>　石綠（三錢）　輕粉（一錢）</p>
<p>水醋調搽，藥完除根。未搽藥時，己搽藥後常以生薑汁塗之，終身戒食泥鰍。</p>
<p><u>汗瘢</u>　一方用生黃瓜蘸硼砂末擦，隨搽隨愈，搽後以汗出效。雖人女科內，男人並治。</p>
<p>刺蒺藜一味，研極細末，過篩去刺，用白蠟調搽，以手指用力推擦黑斑，隨手而愈，唯薄留影子。連搽五六次後除根，愈後永遠戒食各種飛禽野鳥，不致再發。</p>
<p><u>女人病邪</u>　與邪物交，獨言獨笑，悲哭恍惚。</p>
<p>雄黃（一兩）　松香（二兩）</p>
<p>熔化，以虎爪攪之，丸如彈子大。夜燒籠中令女坐其上，以被蒙之，露頭在外，扶住熏之，藥完次日再配，連熏三日，邪自斷。永遠忌食螃蟹。</p>
<p><u>又</u>　夜寐鬼魘，以雄黃戴頭上，及系左腋下，俱可兔。</p>
<p><u>又</u>　男女為鬼怪所迷，以桐油多塗陰處，數次自絕。</p>
<p><u>灸鬼法</u>　治一切邪祟驚狂，謔妄逾牆，上屋尋死等症。</p>
<p>將病者兩手大拇指用細麻繩縛，並平正於兩指縫中，離指甲角一分半之處（名鬼哭穴），用艾火灸三七壯，自愈。</p>
<p><u>治精怪纏攏法</u>　須黃紙硃砂書之。</p>
<p>咒曰：天火燒太陽、地火燒五方，雷火巽方發，燒死諸不祥。太上老君急急如律令。佩戴並焚服神效。此符能闢諸邪，小兒佩戴以囊系之，邪神遠遁。</p>

<h1>卷五</h1>
<p><u>小兒初生去毒開口法</u></p>
<p>小兒初離母體，口有液毒，形如血塊，啼聲一出，隨即嚥下而毒伏於命門，他日發為驚熱、瘡疾、惡痘等症。須於未啼時，急用絲綿裹指，挖出口內濁穢，以清臟腑。</p>
<p><u>又方</u>　熟軍　枳殼　歸尾　生草（各五分）　紅花　桃仁（各三分）</p>
<p>以水濃煎，屢屢與食半盅，方可食乳。此方最能去毒免疾，有益無損。</p>
<p><u>保嬰備法</u></p>
<p>凡天寒孩兒生下不哭，或已哭不響，宜急用衣物包裹，再用香油紙捻將臍帶艾火炙斷，使暖氣入腹，漸漸作聲而活。倘或先剪斷臍帶，氣絕死矣。</p>
<p>有悶臍生者，兒糞門有一膜閉住其氣，故不能出聲音，當以手微拍之則膜破而能哭。如拍之不破，以銀簪輕輕挑破，或不能挑者，急用暖衣緊抱，勿令散放，用藥水浸其胞衣，天寒則加火熱之，久則熱氣內鼓其膜自破，出聲而蘇。</p>
<p>初生不啼，急看上齶有泡，用銀針挑破，指裹軟絹拭去惡血或白點。但挑破時須低覆兒頭，使血往外出，切不可使其吞血下喉，致生他疾。又有馬牙在牙齦上，白點如碎米，亦急須挑出，以墨擦之。間日再看，再生再挑。</p>
<p>小兒同母睡時，切忌鼻風口氣吹兒囟門，恐成風疾。</p>
<p>小兒四五歲，只會叫人，不能言語。以真赤小豆研末，酒調塗於舌下，二三次即能說話。</p>
<p>小兒下地開乳時，以胭脂一個，雄黃酒浸曬乾，將胭脂放在小兒口內擦抹，永不生馬牙墊舌。此方濟人，謂之第一善事。</p>
<p>兒臍中久不幹，以當歸焙研，頻敷之。</p>
<p>臍腫出汁，以桔礬、黃柏末敷，效。</p>
<p>兒多啼，致臍中出血，白石脂研末敷之。如未愈，再以末微炒存性，再敷，仍不可剝揭前藥，必愈。</p>
<p>小兒初生，周身無皮，以白米粉干撲之，俟皮生乃止。</p>
<p>兒初生遍體如魚胞、如水晶，破則水流又生。以密陀僧生研撲之，內服蘇合丸自愈。</p>
<p>小兒青盲眼，以木賊草、白蒺藜各等分，研末，炒豬肝食。</p>
<p><u>稀痘神方</u>　用生甘草一寸、橄欖一枚，劈碎同煎，間日服，服四五次後大便有黑物解下，再服二次，共七次即熱毒降也。此方吳中沈香谷家行之，已不出痘三世，勿輕忽之。</p>
<p><u>兒科外治</u></p>
<p>疏表法：小兒發熱，不拘風寒飲食，時行痘疹，以蔥一握搗爛取汁，少加麻油和勻，指蘸蔥油摩運兒之心口、頭頂、背脊諸處，每處摩擦十數下，運完以厚衣裹之，蒙其頭，略達微汗，但不可令其大汗。此法最能疏通腠理，宣行經絡，使邪氣外出，不致久羈營衛而又不傷正氣，誠良法也。</p>
<p>解煩法：凡小兒實熱之症，及麻症毒甚者，其候面赤口渴，五心煩熱，啼哭焦擾，身熱如火，上氣喘急，揚手擲足。一時藥不能及，用雞蛋清調綠豆粉貼足心，其熱解散，不復啼擾。</p>
<p>開閉法；凡小兒風痰閉塞，昏沉不醒，藥不能入，甚至用艾火灸之亦不知痛者。蓋因痰塞其脾之大絡，截其陰陽升散之隧道也，原非死症。用生菖蒲、生艾葉、生薑蔥各一握，共搗如泥，以麻油好醋同煎四味，炒熱布包之。從頭頂、背胸、四肢，乘熱往下熨之，其疾亦豁然而醋。此方不特治小兒，凡閉症皆效。</p>
<p>引痰法：凡小兒痰嗽，上氣喘急，有升無降，喉中牽鋸之聲，須引而下行。用生礬一兩，研末，少入麵粉。蓋生礬見醋即化成水，入麵粉取其膠黏故也。好醋和作二小餅，兩足心布包之一宿，其痰自下。</p>
<p>通脈法：凡小兒忽爾手足厥冷，此由表邪閉其經絡，或風痰阻其營衛，又或大病後陽不布和散於四肢。速用生薑煨熱，搗汁半杯，略入麻油調勻，以指蘸姜油塗兒手足，往下搓挪，以通經絡，俟熱回以指拭去。</p>
<p>暖痰法：凡小兒胸有寒痰，不時昏絕，醒則吐出如綠豆粉濃厚而帶青色，此寒極之痰。前法不能化，唯以生附子一枚，生薑一兩，同搗極爛，炒熱一包，熨背心及胸前，熨完將姜附捻成一餅，貼於胃口，良久痰自下。</p>
<p>納氣法：凡小兒虛脫大症，上氣喘急，真氣浮散，不得歸元，諸藥莫效。急用吳茱萸五分，酒和作餅封肚臍，以帶扎之，其氣自順。</p>
<p><u>指紋切要論</u></p>
<p>小兒自彌月至於三歲末，可以診切，非無脈可診，蓋診之難而虛實不易定也。小兒每怯生人，初見無不啼叫呼吸，先亂神志，倉忙而遲數大小已失本來之象矣，診之何益？不若以指紋之可見者，與面色病候相印證，此亦醫中望切兩兼之意也。令人抱兒對立於向光之處，以左手握兒食指，以我右手拇指推兒三關，察其形色，細心體忍，亦唯辨其表裡寒熱虛實足之矣。</p>
<p><u>三關部位歌</u></p>
<p>以左手食指寅位為風關，卯位大氣關，辰位為命關。</p>
<p>初起風關證未央，氣關紋現急須防，乍臨命位誠危急，射甲通關病勢彰。</p>
<p><u>浮沉分表星歌</u></p>
<p>指紋何故乍然浮，邪在皮膚未足愁，腠理不通名表證，急行疏解汗之投。忽爾關紋漸漸沉，已知入里病方深，莫將風藥輕相試，須向陽明裡證尋。</p>
<p><u>紅紫辨寒熱歌</u></p>
<p>身安定見紅黃色，紅豔多從寒里得，淡紅隱隱本虛寒，莫待深紅化為熱。關紋見紫熱之微，青色為風古所稱，傷食紫青痰氣逆，三關青黑禍難勝。指紋淡淡亦堪驚，總為先天賦稟輕，脾胃本虛中氣弱，切防攻伐損胎嬰。關紋澀滯甚因由，邪遏陰營衛氣留，食鬱中焦風熱熾，不行推蕩更何求。</p>
<p><u>紋形主病歌</u></p>
<p>兩頭彎向中指，為內為順症，為外感風寒治之；易其紋彎向大指，為外為逆症，為內傷飲食，治之稍難；如水字，脾肺不足，食塞太陰，中氣怯弱，脾不運化也。</p>
<p>腹疼紋入掌中心，彎內風寒次第侵，紋向外彎痰食熱，水形脾肺兩傷陰。</p>
<p>凡看指紋，以我之大拇指側面推兒食指三關，切不可覆指而推。蓋螺紋有火，剋制肺金，紋必變色。又只可從命關推上風關，切不可從風關推出命關，此紋愈推愈出。其紋先原未透關，今誤推而出之，大損肺氣，真之戒之。以上表裡寒熱虛實，鑿鑿有鋸，但能於臨證時認得此六字分明，胸中自有主宰，雖不中不遠矣。</p>
<p><u>小兒鬥眼</u>　黑眼珠呆而不動者是。</p>
<p>西牛黃（五分）　白附子（泡）　肉桂　全蠍（炒）　川芎　石膏（各一錢）　白芷　藿香（各二錢）</p>
<p>共研末，蜜丸如芡實大，每服一二丸，薄荷湯下。</p>
<p><u>小兒痢疾</u>　山楂去積補脾，茶助陰，姜助陽，糖助脾去滯，使寒熱平調。無論虛實久近，一日服盡即愈。大人倍用。屢試神效，紅白並治。</p>
<p>細茶葉　山楂炭　白糖　砂糖（各錢半）　老薑（五分）</p>
<p>煎服。若身兼微熱，加真曲五分。</p>
<p><u>兒不食乳</u>　蔥頭、乳汁並治。兒之小便不通，亦分四服即通。</p>
<p>乃心熱也。用大蔥一個，切四片，以中乳汁半盞同蒸，分作四服，即能食乳。</p>
<p><u>又斷乳方</u>　用：山梔（一個，燒存性）　雄黃　硃砂（各二分）　輕粉　麝香（各一分）</p>
<p>共為極細末，擇伏斷日候兒睡著，用麻油調搽兩眉毛上，醒來便不食乳。不效，加黃丹五分，神效非常，聽其自落，勿令小兒知。忌見生人，夏天不宜，並忌逢五七日。方名面眉丹。</p>
<p><u>小兒誤吞諸物</u></p>
<p>誤吞銅錢，多食荸薺、核桃，銅自化。</p>
<p>誤吞針，生取蛤蟆眼一枚，木通煎湯整吞下，針自穿眼內，從大便出。</p>
<p><u>又方</u>　韭菜、蠶豆同煮食，針隨大便出。</p>
<p>誤吞竹木屑，搶喉不下，用鐵斧於石上磨水灌之，即下。</p>
<p>誤谷銅鐵者，砂仁煎濃汁服，即從大便出。</p>
<p>中諸果毒，廣木香水磨汁，研入麝香一釐，服之即解。</p>
<p><u>預防臍風</u>　凡小兒下地洗過後，用此末擦之，每日換尿布時必摻之，摻完一料，永無臍風等症。</p>
<p>枯礬（二錢半）　硼砂（五分）　硃砂（二分）　冰片　麝香（各五釐）</p>
<p>共為細末，摻臍上。</p>
<p><u>小兒初發瘧疾</u>　名曰胎瘧。</p>
<p>每日冰糖五錢，煎湯飲之，雖隔兩日一發者，十日必愈。或以蟬蛻二兩，包與兒作枕睡亦止。</p>
<p><u>臍風撮口</u>　臍內受風，以致面赤喘急，啼不出聲，其下身必發青筋一道，須臾行至腹，卻開兩叉，遲延心胸難救。</p>
<p>急用香油燈草火於青筋起處炙三次，於兩叉盡處各灸三次，臍上灸三次。再用：紫蘇、前胡、殭蠶（炒）各等分水煎，俟溫以棉蘸滴口中，頻滴以口開為度，開口後切勿即令吮乳。</p>
<p><u>小兒夜啼</u>　因穿蓋過暖過熱所致。諺云：若要小兒安，常帶三分飢與寒。</p>
<p>取雞屎塗臍中，男雌女雄最妙。或用：犀黃、辰砂各五釐，和塗舌上立止。</p>
<p><u>又</u>　符法：（從略）</p>
<p><u>又</u>　兒啼符法：</p>
<p>黃紙朱書貼男左足心，女右足心。咒同前「天火燒太陽」之咒。</p>
<p><u>小兒疳症</u>　面黃腹大不瀉，得食易吐，名冷疳。</p>
<p>用丁香七枚為末，人乳調，蒸三四次，薑湯服愈。若吐瀉兼者，橘紅、丁香等分為末，蜜丸米湯下。苦不瀉而頻吐不止，加姜半夏末，麵漿糊丸，薑湯送下。</p>
<p><u>驚風論</u></p>
<p>莊在田曰：驚風有急慢兩症。急驚屬實熱，宜用清涼；慢驚屬虛寒，宜用溫補。二病若霄壤之相隔，治法若冰炭之相反。諸書多用二藥兼治急慢兩症，謬妄太甚，貽害無窮，不可不審辨也。</p>
<p><u>治慢驚風心得神方</u></p>
<p>慢涼之症，緣小兒吐瀉得之為最多，或瘧久痢久，或痘後疹後；或因風寒飲食積滯，過用攻伐傷脾；或秉賦本虛；或誤服涼藥；或因急驚而用藥攻降太甚；或失於調理，皆可致此症也。其症神昏氣喘，或大熱不退，眼開驚搐；或乍寒乍熱；或三陽晦暗；或面色淡白、青黃，或大小便清白；或口唇雖開裂出血而口中氣冷；或瀉利冷仟；或完穀不化。或四肢冰冷，並至腹中氣響，喉內痰鳴，角弓反張，目光昏暗。此虛症也，亦危症也。俗名天吊風、虛風、慢脾風，皆此症也。若再用寒涼，再行消導；或用膽星、抱龍以除痰；或用天麻、全蠍以驅風；或用知柏芩連以清火；或用巴豆，大黃以去積，殺人如反掌，實可畏也。若治風而風無可治；治驚而驚亦無可治，此實因脾腎虛寒，孤陽外越，元氣無根，陰寒至極，風之所由動也。治宜先用辛熱，再加溫補，蓋補土所以敵木，治本即所以治標。凡小兒一經吐瀉交作，即是最危之症。若其屢作不止，無論痘後疹後，不拘何因，皆當即用參朮以救胃氣；薑桂參熟等藥以救腎氣。不唯傷食當即救之，即傷寒、傷暑，亦當即救之。蓋其先雖有寒暑實邪，一經吐瀉，業已全除，脾胃空虛，倉廩空乏，若不急救，恐虛痰上湧，命在頃刻矣。庸醫見之，皆誤指為熱為食，投以清火去積涼藥，立時告變，為之奈何？與其失之寒涼，斷難生活，不若失之溫補，猶可救療。此語發明吐瀉驚風之理最為明透。後之君子，願無忽諸，今將慢驚辨症，臚列於後。</p>
<p>慢涼吐瀉，脾胃虛寒也。</p>
<p>慢驚身冷，陽氣抑遏不出也。（服涼藥之後，往往致此）</p>
<p>慢驚鼻孔煽動，真陰失守，虛火爍肺也。</p>
<p>慢涼麵色青黃及白，氣血兩虛也。</p>
<p>慢驚口鼻中氣冷，中寒也。</p>
<p>慢驚大小便清白，腎與大腸全無火也。</p>
<p>慢驚昏睡露睛，神氣不足也。</p>
<p>慢驚手足抽掣，血不行於四肢也。</p>
<p>慢驚角弓反張，血虛筋急也。</p>
<p>慢驚乍熱乍涼，陰血虛少，陰陽錯亂也。</p>
<p>慢驚汗出如洗，陰虛而表不固也。</p>
<p>慢驚手足瘛瘲，血不足於養筋也。</p>
<p>慢驚囟門下陷，虛至極也。</p>
<p>慢驚身雖發熱，口唇焦裂出血，卻不喜飲冷茶水，進以寒涼愈增危篤。以及所吐之乳，所瀉之物皆不甚消化，脾胃無火，可知唇之焦黑乃真陰之不足也。明矣。</p>
<p>大凡因發熱不退及吐瀉而成者，總屬陰虛陽越，必成慢驚。並非感冒風寒發熱可比，故不宜發散，急宜培元救本。加薑桂以引火歸源，必先用辛熱衝開寒痰，再進溫補方為得法。經驗二方列後：</p>
<p><u>逐寒蕩驚湯</u>　此方藥性溫暖，專治小兒氣體本虛，或久病不愈，或痘後疹後，或誤服寒涼，泄瀉嘔吐轉為慢驚。清熱散風，愈治愈危，速宜服此。能開寒痰，寬胸膈、上嘔吐、蕩驚邪，所謂回元氣於無何有之鄉。一二劑後嘔吐漸上，即其驗也。認明但系虛寒，即宜服之，不必疑畏也。</p>
<p>胡椒　炮姜　肉桂（各一錢）　丁香（十粒）</p>
<p>上四味研為細末，以灶心土三兩，煮水澄極清，煎藥大半茶杯頻灌之，接服後方，定獲奇效。</p>
<p><u>加味理中地黃湯</u>　此方助氣補血，卻病回陽。專治小兒精神已虧，氣血大壞，形狀狼狽，瘦弱至極，皆可挽回。如法濃煎，頻頻與服，參天救本之功有難以盡述者。（按無肉桂處，有用桂枝四錢，附桂枝亦可代肉桂也。）</p>
<p>熟地（五錢）　焦術（三錢）　黨參　當歸　炙耆　故紙　棗仁（炒研）　枸杞（各二錢）　萸肉　肉桂　炮姜　炙草（各一錢）</p>
<p>加生薑三片，紅棗三枚，胡桃二個，打碎為引。仍用灶心土二兩，煮水煎藥，取濃汁一茶杯，加附子五分煎水摻入，諒兒大小，分數次灌之。</p>
<p>如咳嗽不止者，加蓿殼一錢、金櫻子一錢；如大熱不退，加白芍一錢；泄瀉不止加丁香六分。只服一劑即去附子。只用丁香七粒，隔二三日只用附子二三分，蓋因附子大熱，中病即宜去之也。如用附子太多，則小便閉塞不出；如不用附子，則沉寒臟腑固結不開，如不用丁香則瀉不止，若小兒虛寒至極，附子又不妨一二錢，此所謂神而明之存乎其人。用者審之。此方乃救陰固本之要藥，治小兒慢驚，稱為神劑。</p>
<p>若小兒吐瀉不至已甚，或微見驚搐，胃中尚可受藥、吃乳、便利者，並不必服逐寒蕩驚湯，只服此藥一劑而風定神清矣。如小兒尚未成驚，不過昏睡發熱不退，或時熱時止，或日間安靜，夜間發熱，以及午後發熱等症，總屬陰虛，均宜服之。若果系實火，必大便閉結，氣壯聲洪，且喜多飲冷茶水。若吐瀉交作，則非實火可知矣。此方補造化陰陽所不足，實回生起死有神功。倘大虛之後服一劑無效，必須大劑多服為效。近來所賣之抱龍、牛黃等丸，皆清熱化痰之藥，急驚最為對症，若慢驚之甚者，下喉即死。慎之慎之。（以上見《福幼編》）</p>
<p>此方自乾隆丁酉，至今九十餘年，愈人甚多，醫案詳載《福幼編》內。謙再附自驗一條，俾閱者堅信以祛疑惑，無致貽誤也。</p>
<p>餘子同治八年九月，尚未周歲，適患咳嗽、發熱、泄瀉，醫用發散、清熱、消導之劑罔效。因友處得《福幼編》商於醫，欲進加味理中湯，醫阻不可，愈治愈危。腹中氣響，鼻煽口撮，兩目上視，喉中痰鳴，敗症現矣，命在須臾。孰思小便清白，泄瀉多日，定屬陰虛，仍用桂附補劑因未一周，自擬熟地等稍減煎服，而敗症全除，泄瀉漸止；次日減去附子，三劑全愈，足見庸醫誤人。若不自主，豈能得生。附記方後，俾後之君子詳明虛實，則不為庸醫所誤耳。伯謙識。</p>
<p>如鄉村製藥不及，急取雞鴨窩（要養雞鴨數十年者）糞泥下淨土一撮（去糞教寸者，不要有糞），煎水服立愈，屢試如神。謹按：雞屬巽，巽屬風，亦從治之法也。</p>
<p><u>急驚治論</u></p>
<p>聶久吾曰：急驚之候，身熱而赤，搐溺上視，牙關緊硬，口鼻中熱氣，痰涎潮壅，忽然而發，發過容色如故。有偶因驚嚇而發者，有不因驚嚇而發者。然多是身先有熱而後發驚搐，未有身涼而後發者也。此陽症也。蓋熱生於痰，痰盛生驚生風，宜用涼劑以除熱而化其痰，則驚風自除矣。切不可用辛燥驅風之藥，反助心火而為害也。當其搐搦大作時，但可扶持，不可把捉，恐鳳痰流入經絡，或至手足拘攣也。又不可驚惶失措，輒用艾火灸之，燈火燒之，此陽症大不宜於火攻。曾見有火攻而壞事老矣，戒之戒之。此症雖急，若從容服清涼之劑調理，自可平安，不可聽信時醫峻用攻擊，如巴豆、輕粉之類，以取速效，傷害不小。古諺云：急驚風，慢慢醫。此邇言言之切當而可用者也。</p>
<p>幼兒將要出痘，有發熱二三日全無痘點形影，而忽然驚搐，狀與驚風一樣，醫者不知，而誤作驚風施治。若以寒涼之劑。或以驅痰峻藥下之，必致難救。遇有此症，宜留辨別，以免誤事。</p>
<p><u>清熱鎮驚湯</u></p>
<p>連翹（去心，研）　柴胡　地骨皮　龍膽草　鉤藤　黃連　梔仁（炒黑）　酒芩　麥冬（去心）　木通　赤苓（去皮）　車前子　枳實（炒，各四分）　甘草　薄荷（各二分）　滑石末（八分）　燈心（一團）　淡竹葉（三片）</p>
<p>水煎，分數次服。凡急驚初起，宜服此劑。如服後痰熱未除者，以後二方隨用一方，泄一二次即愈。若此方已效，後方即不必服。</p>
<p><u>加減涼膈散</u></p>
<p>連翹　酒芩　梔仁（炒黑）　枳實（炒）　前胡（各五分）　大黃（酒炒，一錢）　薄荷　甘草（各二分）</p>
<p>水煎，分數次服，泄一二次痰熱自退，已泄則不必服。</p>
<p><u>宣風散</u>　陳皮（去白為末）　檳榔末（各五錢）　甘草末（二錢半）　黑牽牛（四兩，半生半炒）</p>
<p>取頭末一兩二錢五分，共和勻。一歲以下服三分，二步以上服五分，五歲以上服七分。俱用蜜水調服，微泄一二次為妙。已泄則不必服。（已上見《活幼心法》。</p>
<p><u>又方</u>　甜杏仁（六粒）　黃梔子（七個）</p>
<p>上藥研爛，加燒酒、雞蛋清、白乾面，量兒年歲作丸如元宵樣之大小，置於手足二心，布條紮緊一周時，手足心均青藍色則病已除。但須切記男左女右，不可錯置，是所至要，真有起死回生之功。</p>
<p><u>又方</u>　慢驚風亦可治。用白絲毛雞（烏骨絲耳，又名白鳳凰，多出江西泰和縣），以雞尾糞門向小兒肚臍上，無風雞則遠去，有風雞必貼緊吸拔風毒，少時即愈，神效之至。愈後須用麻油灌入雞口，以解其毒。</p>
<p><u>又方</u>　通治急慢驚風。</p>
<p>辰砂　輕粉（各一錢）　殭蠶（七條）　全蠍（三個）</p>
<p>共研細，用青蒿節內蟲（九月中節內之紅蟲者是）搗和為丸，如綠豆大，臨用取一丸研細，入乳調服。</p>
<p><u>痘症總論</u></p>
<p>莊在田曰：諺云：走馬看痘症，極言其變症之速也。經云：痘稟於陰而成於陽。譬之種豆，亦必天氣陽和，地土溫暖，方能發生。人身之痘亦由是也。痘之將出，全仗真陽托送，斯時培補氣血，尚且不暇，何堪克削。無如近代痘師，但見發熱，便用寒涼，無非連翹、大黃及一切涼藥，元氣乍虧，痘瘡立陷。又云：痘之一症，有神司之。某家子本好痘，轉瞬間換為壞痘而斃，如果神欲殺之，當其初何不即與以壞痘？先與以好痘而換為壞痘，神何心哉？委因不知培補，妄行攻伐，此立時造變之明徵也。走馬看痘症，痘神換壞痘，此二語舉世相傳，迷而不語。縱更換醫師，亦總是寒涼克削，愛女嬌兒，必驅之於萬不能生而後己，或亦生民之厄也。言念及此，不禁為斯世斯人痛哭耳。余性嗜岐黃，身試既久，乾隆丙申，侄孫女染患慢驚，為中州庸醫誤用黃連致斃。聞信之下，深為惻然。旋於丁酉，著得《福幼編》，專治慢驚一症。彼時胞客鈞為南陽大守，當付梓人行世收效，此書遂傳。嗣見痘殤者甚多，不勝扼腕。遂考究痘症一門，二十年來博覽群書，竟得箇中秘訣，臨危治愈，頗獲其效，萬無一失。治痘之法，宜溫補兼散；治疹之法，宜養血兼散，二症俱忌寒涼削導。所謂秘訣者，如是而已。竊取先哲名言與鄙見相符者，集成一帙，願後之得此書者，不致為庸醫所誤。依方療治，定可以順遂其生，爰名之曰《遂生編》。請政方家採擇，或活人之一助云爾。</p>
<p><u>治法</u></p>
<p>痘科一症，順者不必治，逆者不能治，可治者唯險症耳。險症治之得法則生，不得法則不生，是治法之不可下精也。《內經》未嘗言及，今行世諸書，皆本之於「諸瘡痛癢皆屬於熱」八字。所以立意先言解毒，開方定用寒涼。在其父母，聞之解毒最為入耳，寒涼似亦應然。殊不知痘瘡全以發透為吉，起發必賴氣血滋培，方能自內達外，齊苗灌漿結痂，無非陽氣為之主也。寒涼則血滯，克削則氣破，血滯氣破、毒氣乘虛深入，此痘症陷塌之所由來也。譬之豬脬（即尿胞）若欲其脹滿，必需以氣充之，散其氣立即陷矣。此理相同，顯而易見。痘之始終，全憑氣血，但得氣血充足則易出易結：血氣不足，則變症百出。痘之欲出，陽氣蒸騰，小兒發熱，正是痘欲見苗，斯時氣虛者，宜服補中益氣湯；血虛者，宜服荊防地黃湯；兼寒者，宜服大溫中飲，或大補元煎。察其體氣之虛實，酌而用之，所謂培補氣血、疏通經絡，無不立奏全功。時師不明此理，定言用補太早，則補住毒氣，乃愚陋之見也。不知補中即所以托毒，灌根即所以發苗，萬無補住之理。且有散藥在內，此實先哲治痘之心傳，高明者必以為然，淺學者何能窺其萬一。要知治痘之法，總不外乎虛寒實熱四字，何者為虛寒？凡小兒向日氣體薄弱，面色青黃，唇淡畏寒，大便溏而不結，小便清白，飲食減少，或不甚消化等症。知腹中火少，出痘時必難灌漿，亦難結痂，氣血不足之故，是名虛寒。速宜培補元陽，以防變症也，何者為實熱？或小兒氣體壯實，飲食易消，出痘時大便結而燥，小便赤而臊，口鼻中出氣如火，惡熱喜涼等症，是名實熱，察明果是內熱，方可暫行清解，荊防地黃湯用生地加大黃，一二劑而火退矣。然不可以虛火誤認為實火，察虛火、實火之法，全憑大小便為主。小便清白，大使不燥，身雖大熱，乃是中宮有寒，火無所依，浮而在外。誤服寒涼，亦有此症。不得以身熱便認為實火。虛火者，十中八九，實火者，數十中之一二耳。</p>
<p><u>痘有四宜</u></p>
<p>一宜補氣：真陽充足，方能送毒出外以成痘。倘痘頂不起等症，皆元氣不足之故，宜服黨參、白朮、黃耆、甘草之類以補之。</p>
<p>二宜補血：真陰充盛，方能隨氣到苗以成漿。空殼無膿等症，皆陰血不足之故，宜於補氣藥中加熟地、當歸、丹參、川芎之類以補之。</p>
<p>三宜補脾腎：脾土壯健，氣血自充。飲食減少，口淡無味等症，皆脾土虛弱之故。須脾腎雙補，即於前氣血藥中，加枸札、故紙、附子、肉桂等藥，痘瘡自無陷塌、泄瀉之患。經云：虛則補其母，此之謂也。</p>
<p>四宜察虛實：小兒飲食有味，二便如常，不服藥最為穩當。設或灌漿不滿，燒漿不幹等症，必察其氣分，血分，何處虧虛，照症調補。不可妄用涼藥，必口鼻臭，尿臊便結，有實火可據者，方可暫行清解。</p>
<p><u>痘有四忌</u></p>
<p>一忌清熱敗毒：胎中陰毒必賴陽氣托送，方能發出，陽氣被清，陰毒內歸，痘之塌陷，實由於此。是連翹、生地、黃芩、澤瀉等藥，非有實火者，萬不可用。</p>
<p>二忌克伐氣血：氣血充暢，痘易成功；克削下咽，中氣虧而毒乘虛深入，泄瀉、塌陷諸症作矣。是大黃、芒硝、山甲、山楂等藥，在所必禁者也。</p>
<p>三忌妄投醫藥：小孩出痘，延醫診治，求其有益也。豈知近代醫師，不分虛實，總是涼藥。毒輕者幾死，毒重者不生，是以不如不服藥乎！余曰：若純用涼藥以治險症，但見治斃，未見治愈也。客猛然省悟而去。</p>
<p>四忌吞服醫家小丸：近代痘師所帶小丸，總是巴豆丸，彼以為痘是胎毒，巴豆下行自必可以瀉去之，豈知中虛下陷，性命休矣。小丸數粒，斷非溫補氣血之藥，即抱龍、牛黃等丸，亦與痘症大有妨礙，是以最不可誤服。親友處受此害者甚多，目擊心傷，故特表而出之耳！至於前人所制人牙散、獨聖散，雞冠血、桑蟲之類，逼毒外出，旋即收陷，皆非正理，何曾見其治愈一人，斷不可用。</p>
<p><u>發熱</u></p>
<p>痘者，胎中之陰毒也，必賴陽氣以成之。小兒出痘大約發熱三日，肌肉鬆透，然後能見點苗齊：熱退乃真陽內伏，交會於陰；復發熱三日，是運水到苗以成清漿，漿足熱退。及至養漿，真陽外出，發熱三日，化毒以成膿，膿成熱退而陽伏；毒既化膿，又必發熱蒸乾方能結痂；癡落後真陽外出，蒸化斑點，謂之燒斑。倘有黑斑，乃是火衰，並非因吃鹽、醬之故。所謂痘稟於陰而成於陽也。如此治痘之法，始終當以補氣血、扶陽氣為第一義，用藥以溫補少加發散為首務。否則氣不足則痘頂不起，火不足則漿水不稠，且恐厥逆腹痛陰寒起而壞症作矣。</p>
<p>或問曰：痘宜溫補，此理其明，若兼發散，豈不傷氣？不知純用散藥，汗多則傷氣，少加發散藥於溫補藥中，則血脈疏通，痘瘡易出，無壅滯之患，受解散之功。所以古方補中益氣湯內有升麻、柴胡；大溫中飲內有麻黃。溫中補氣，尚用散藥，可見古人用心之妙。痘之初出，是斷不可減去散藥者也。</p>
<p>或又問曰：痘宜溫補兼散，此理已明。後開大補元煎、六味回陽飲，此二方重用附、桂，並無散藥，兼用龍骨、粟殼收澀之藥，其義何取？不知溫補兼散，乃治尋常痘瘡之法。更有一種小兒發熱一二日即遍身出痘，古書無方，時師袖手。此乃陰毒太重，陽氣太虛，陰毒一發，陽氣已消，故瀉痢不止，瀉出之物作青黑色肝氣所化，胃氣將竭之兆。速宜大補元煎，六味回陽飲二方，大劑連進，可以扶元陽，可以消陰毒，操起死回生之功，有鬼神莫測之妙。二方合煎，名返魂丹，治痘收效，指不勝屈。</p>
<p>至於清火解毒涼藥，必察明果有實火者，方可暫用。若誤用於齊苗時，則水不能升而頂陷；若誤用於養漿時，則漿不能稠而癢塌。癢塌者，真火衰也。明者當前，速宜參、熟，並用附、桂同煎，脾腎雙補，大劑疊進，尚可挽回。否則寒戰咬牙，吐瀉交作，不可為矣。至於身涼而膿不幹，痂落而斑不化，及痘後發毒，皆因誤服生地、銀花、澤瀉、連翹等涼藥之故，不可不知熱有邪正，必當體察。正熱者，陽氣蒸騰，自內達外，喜露頭面，不惡寒，時熱時止；兼有小汗，手足溫和，飲食有味，二便如常，所謂內外無邪，不必服藥。邪熱者，偶受風寒，頭痛惡寒，四肢冷而無汗，荊防地黃湯內加肉桂一錢，一二劑儘可解散表邪而愈。古人云：熱不可盡除。真格言也。</p>
<p><u>形色</u></p>
<p>痘以飽滿為形，紅活為色。頂陷不起是氣虛，色不鮮明是血虛，宜培補氣血為主。真陽虛者，乃無紅暈，甚至通身皆白，身涼不溫，宜大補元煎陽回身溫，轉白為紅矣。又有一種遍身血泡者，此非血多，乃氣少不能統血，故血妄行，急當大補元煎，陽氣充滿，血泡變白而成功矣。庸醫不明此理，謬言血熱，誤用寒涼，變症日增，形與色，外象也。必要飲食有味，二便如常，知其無內病，可以不服藥。若二便不調，飲食不下，煩躁悶亂，夜中不寧，形色雖好，亦甚可憂。必當察其病情何如，小心用藥挽回方妙。形色不佳，多半是氣體虛寒，手足厥冷，頭重神疲，便清泄瀉等症。必當大補元煎兼用附桂；若泄瀉不止，並當添入龍骨、粟殼等藥以收澀之，方可回生。</p>
<p>痘以紅為貴，有圈紅、噀紅、鋪紅之別。圈紅者，一線紅圈緊附痘根，最為佳兆；噀紅者，痘根血色隱隱散漫，亦氣不收之故，速宜大補氣血；鋪紅者，一片平鋪，無痘之處亦紅，所謂地界不分。若兼不惡寒，口臭而渴，小便臊而短，大便燥而結，內熱有據，宜白虎地黃湯以利之，熱退身涼即宜平補，不可多劑。又有一種錫光痘，身涼不溫，色白不紅，此乃陽虛陰象也。宜大補氣血，附、桂同施，氣足陽回，痘根紅而漿稠痂結矣。又有一種根無紅盤，頂含黑水者，乃陽氣大虛，陰氣凝結，亦宜大補元煎兼用桂、附，黑水化而為膿矣。</p>
<p>痘有五泡，曰水泡、膿泡，灰泡、紫泡、血泡；痘有五陷，曰白陷、灰陷、血陷、紫陷、黑陷。水泡者，皮薄而明，經言氣熱生水，要知清漿皆水，何以不成膿？火少故也。必當薑、桂、附子等藥大劑陡進，水必成膿，若誤用涼藥作瀉後，轉為白陷。膿泡失治則破流膿水，灰泡失治轉為灰陷，二症亦宜參、熟、附、桂，大劑多進。若有小顆粒發出，謂之子救母生，意在焉。血泡者，乃氣虛，非血熱亦宜大補元陽，否則變為血陷。紫泡者，其症有二：紫中帶青者，亦因氣虛不能攝血，陰血凝結而成，其人必身倦惡寒，舌苔白，飲食不多，大小便清白，速宜大補元陽，否則變為紫陷。又有一種紫黑焦枯者，乃純陽無陰之症。其人必口乾惡熱，小便短，大便結，此實火也，宜清涼解毒。白虎地黃湯酌和大黃以行之。但得線漿尚可望生，失治轉為黑陷。又有一種小兒因服涼藥，腹中作痛，嘔吐瀉痢，將成慢驚，頭面大熱，唇焦舌黑，亦似實火，此乃火不歸元之故。實火者，二便臊結；虛火者，瀉利不止，全在細心體察，方得其真。經云：有者求之，無者求之，實者責之，虛者責之。蓋言萬病皆當體察寒熱虛實，醫治痘症可概云。實火肆用苦寒克削，以斃人性命耶！</p>
<p><u>起脹</u></p>
<p>痘至開盤，頭面腮頰亦腫，謂之起脹；至膿成漿足痘回而脹消，謂之收脹。蓋緣毒氣由內達外，此時尚在肌膚之間，故腮頰亦隨之而腫，迨至膿成漿足，毒氣盡化為膿而脹自消，亦必脾胃強健方能如此。若當起脹而不起脹，乃由元氣內虛不能送毒出外之故，宜用大補氣血之藥，少加發散。大補元煎、大溫中飲相同服之，盤自開而脹自起。若痘未開盤而頭面先腫，乃元氣大虛，此乃虛腫，非起脹也，其痘必不能起脹，亦宜大補元氣，腫自消而脹自起。又有痘已回而腫不消，乃元氣大虛不能攝毒，餘毒留於肌肉之間，不能盡化為膿所致，亦宜大補元煎、大溫中飲相間服之，餘毒盡化而脹消矣。痘書云：痘出稠密封眼者有救，不封眼者無救，此言不確。起脹者有救，不起脹無救，此言甚確。封眼者眼弦多痘，胭脂水塗之，仍可以不封眼；起脹者乃元氣大虛，何以送毒外出？必當大補元煎，附子、肉桂大劑多進，脹起而毒化，一定之理也。</p>
<p><u>養漿</u></p>
<p>痘之緊要，全在養漿，漿成則毒化，漿不成，痘斯壞矣。自發熱、見點、齊苗、灌漿，無非為養漿而設。若顆粒稀疏，根盤紅潤，精神爽健，二便如常，乃上等痘也，可以不藥。倘形色平常，全憑用藥助其氣血，以養其漿。最怕者無熱，全仗真陽充足，出而用事，方能化毒成膿，設陽氣不足，何以蒸化其毒？宜大補陽氣，實為上策，緊防泄瀉，瀉則中虛，陽氣一虧，毒必內陷，定當預為提防。補其陽氣，助其脾胃，漿干痂結而成功矣。煎藥方無非補中益氣湯、大補元煎之類，相同服之，萬一失一。而世之面麻者，皆因不明是理，養漿時被庸醫誤用消伐之藥，中氣下虧所致。若於養漿時大劑溫補，氣血充足，落痂後斷無面麻之患。又有一種小兒痘後滿面潰爛，名曰虛陽貫頂，又曰發疽，經年不愈。此乃出痘時誤眼涼藥，胃中受寒，陽無所依，上衝頭頂，譬之火爐中以水潑之，則熱氣必上衝，此理無二，速用大補元煎、大溫中飲相間服之，引火歸元，旬日可愈。</p>
<p><u>收結</u></p>
<p>收者，漿回而脹收也；結者，膿干而痂結也。收結如法，其成功矣。倘漿回而腫不消，膿成而痂不結，亦是真陽不足，身無熱不能幹漿化毒之故。膿漿充足必賴陽氣熏蒸，方能結痂。陽氣二字，豈非痘症始終必需之至寶？設此時氣體虛弱，不能結痂，必相其虛實，無非培補氣血，無不立見奇功。又有一種漿不能幹而生蛆，謂之蛆痘，總由陽氣不足之故，俱宜大補元煎、大溫中飲相間服之，膿自干而蛆自化，痂結而愈。</p>
<p><u>痘毒</u></p>
<p>痘本胎毒，自內達外，若出痘時盡化為膿，痘後無餘毒矣。當其初，總宜培補元陽，兼用散藥，毒氣方能盡出化而為膿。時師用黃芩、連翹、澤瀉等藥，在彼以為涼藥可以解毒，豈知痘乃胎中陰毒，得陽氣則行，得涼藥則滯，毒氣因涼藥留滯於肌肉之內，痘後所以發為大疽，名之曰痘毒。皮色不變者居多，宜大溫中飲數劑全愈；其色紅白相兼，半陽半陰症也，荊防地黃湯與大溫中飲相間服之，數日亦愈。倘已潰爛，亦以荊防地黃湯與大溫中飲相兼服之，計日可愈。荊防解其凝結，薑桂散其寒涼，所以可愈。倘時醫見之，不分陰陽，統言火毒，仍用生地、連翹、銀花等藥，以致堅腫不消，潰爛不斂，清膿淋漓，久而下愈，漸至泄瀉不食，脾胃一敗，不斃鮮矣。若紅而帶紫者，乃陽症也，方可以荊防地黃湯愈之，大便結者下之。然陰症多，陽症少，痘後並未見有陽症之毒也。</p>
<p><u>麻疹</u></p>
<p>經云：疹秉於陽而成於陰，謂養血滋陰。蓋養陰即所以濟陽，疹科諸書俱用寒涼，斃人多矣。疹之將出，必發熱五日方能見點，宜慎風寒，切戒豬油，葷腥等物，宜服當歸三錢，荊芥、防風、白芍、生草各一錢，升麻、柴胡各三分。倘眼紅口渴，二便秘結，或可少佐清涼；若氣體素虛，即宜於痘症藥方中求方治之。多有鼻中出血，又兼作瀉，醫師定雲實熱，不知委系虛寒，速用士磚燒熱熨臍，兼服溫散之劑。若肆用涼藥，逼火上衝，必致喉痛、不食、嘔惡、慢驚等症作矣。斯時速用大補元煎、大溫中飲，方可挽回。世之庸醫，終身不醒，可嘆可悲。</p>
<p><u>痘症藥方</u></p>
<p><u>補中益氣湯</u>　此乃補氣散毒。氣虛者初出痘時服三四劑，痘易起發。痘頂陷者，亦宜服之。</p>
<p>黨參（三錢）　黃耆（二錢）　白朮（錢半）　炙草（一錢）　當歸（二錢）　陳皮（五分）　升麻（三分）　柴胡（三分）</p>
<p>加姜煎。可與荊防地黃湯相間服之。</p>
<p><u>荊防地黃湯</u>　此方補血散毒。血虛者初出痘時服三四劑，痘易灌漿。與前後各方相間服，無所不可。</p>
<p>荊芥（一錢）　熟地（四錢）　山藥（二錢）　丹皮　防風　雲苓　山萸　生草（各一錢）</p>
<p>加生薑三大片為引，加黃酒，並沖服。</p>
<p><u>大溫中飲</u>　此方補氣血、散寒邪、提痘漿、散痘毒。凡痘頂不起，空殼無膿，嘔吐泄瀉，脾胃不開，痘色不紅，將欲塌陷，速宜煎服。並與大補元煎相間大劑連進，溫中散寒，立時起發，功難盡述。</p>
<p>熟地（五錢）　白朮　黨參（各三錢）　山藥　黃耆　炙草　柴胡（各二錢）　麻黃　肉桂　炮姜（各一錢）</p>
<p>加生薑三片，灶心土水煎濃，用夏布擰出藥汁，少加黃酒，多次灌之，不可減去麻黃。汗多者減之。</p>
<p><u>大補元煎</u>　此方大補氣血。專治痘症，誤服涼藥，嘔吐泄瀉，痘不起發，危在旦夕。速宜大劑連進，不可減去附子，與六味回陽飲相間服之，立見奇功，有鬼神莫測之妙。倘二三劑後泄瀉不止，酌加附子，更加龍骨、粟殼各一錢；倘泄瀉全止，減去附子；若附太多則小便閉塞。</p>
<p>熟地（五錢）　黨參　白朮（各三錢）　山藥　杜仲　棗仁　枸杞　炙草　故紙　肉桂（各二錢）　萸肉　附子（各一錢）</p>
<p>加生薑三大片，好胡桃仁三個，打碎為引。痘後減去附子，只用肉桂數分，調理數劑，計日可復元。</p>
<p><u>六味回陽飲</u>　此方大補元陽。專治小兒氣血本虛，痘瘡自塌，或誤服涼藥，嘔吐泄瀉，將成慢驚，危在頃刻。速宜服此方，倘有轉頭，即加入大補元煎之內，同煎累進，名返魂丹，真仙方也。</p>
<p>附子　炮姜　炙草（各一錢）　肉桂（二錢）　當歸　黨參（各三錢）</p>
<p>加胡椒末三分，灶心土水澄清煎藥，或減去附子，亦名六味回陽飲，以多進為妙。</p>
<p><u>白虎地黃湯</u>　此方去實火，解邪熱，專治小兒出痘，發熱不退，口渴喜冷，痘瘡黑陷，小便赤臊，大便閉結，口鼻氣熱等症，酌加大黃以行為度。若二便清白，不喜飲冷，身雖大熱，乃是虛火，仍宜溫補，所謂甘溫退大熱，不可妄投此藥，此乃備而不可輕用方也。</p>
<p>石膏　當歸（各三錢）　生地　木通（各二錢）　枳殼　生草　澤瀉（各一錢）　大黃（錢半）</p>
<p>加燈心為引，熱退身涼宜以荊防地黃湯調理之。以上見《遂生編》。</p>
<p>謹據《遂生編》治驗載云甚多，專治痘科百發百中之良方也。謙於庚午臘底，有王姓侄將周歲，發熱四天見點，均白色不起。因伊兩子前月間天行痘發，相繼而殤，故大懼。聞予有妙方，親來叩請，予詢其形色情狀，囑伊服補中益氣湯及荊防地黃湯，相間服之三劑後，白色轉紅，飽滿漿足，至辛未人日，痂結全愈。</p>
<p><u>辨痘法</u>　小孩發熱，五指梢及中指冷，是痘疹。中指熱是傷寒。</p>
<p><u>看耳法</u>　耳後紅筋痘必輕，紫筋起處重沉沉，兼青帶黑尤難治，用藥精詳和得生。</p>
<p><u>認痘法</u>　小而充實者名珍珠，痘大而飽滿者名大痘，四圍起而中陷者名茱萸痘，平扁而不起者名蒸餅痘。（古書所載逆症，今治愈甚多。是以各書內所云不治之症，概不入編）</p>
<p><u>免痘入眼</u>　如未預防已入眼者，用真新象牙磨水點眼，其痘自退，或取黑狗耳上血一滴點眼內，其痘即除。</p>
<p>牛蒡子搗爛，貼囟門，則痘不入眼。如痘後初開眼有星翳，以臘脂泡水沸，一日三次，三日愈。遲治帶疾。</p>
<p><u>冬月出痘</u>　房中多置炭火，以除寒氣，使血氣和暢為妙。</p>
<p><u>暑月出痘</u>　房中多置涼水，以收熱氣，心自清涼。</p>
<p><u>闢穢氣法</u>　凡犯房事、經水、生產、穢氣，以大棗燒煙解之。犯五辛氣者，以生薑燒煙解之。被死屍氣及癘氣所犯者，以大黃、蒼朮燒煙解之。被酒氣犯者，以葛根、茵陳燒煙解之。若遇風雨時者，則燒蒼朮、楓樹葉解之。若血少而漿難之痘，則忌燒蒼朮，蓋恐愈燥而漿愈難耳。不可不知也。</p>
<p><u>痘漿不起</u>　凡痘不起，或漿起復收。急取癲蛤蟆一個，將蛤蟆頭對住小兒之口（用綢將小兒眼遮住，免蛤蟆吐漿入眼），離二三寸遠，約一頓飯久放去；另換一個，仍向兒口對之；連換三次，其毒已被蛤蟆吸盡，即灌漿收功。此法起死回生之神效。</p>
<p><u>痘毒色白</u>　其色紅亮者，以癰法治之。</p>
<p>色白者，因出痘多服涼藥，血寒氣滯，以致毒髮色白。若再以涼藥服之，其毒流走，患生不一，久則生管成漏；漏久必生多骨，害人不淺。凡遇此症，須用小金丹服之，神效。</p>
<p><u>頭面頸喉凶痘</u>　凡痘中有紫黑乾硬獨大無紅暈，或疼或不疼者，即痘疔也。宜挑宜灸，否則痘不能起脹行漿，必致倒陷不救，甚之。</p>
<p>諸痘未出，有於天庭，或印堂先現一二顆與別痘異者，此痘能閉諸毒。急宜以燈火燒之，或挑破，用口吸盡惡血，以明礬二錢，胭脂米五錢，共為細末敷之，方名曰拔疔散。以可透發起脹，行漿結痂，庶無內陷之險也。</p>
<p><u>小兒麻症論</u></p>
<p>麻症初起多有咳嗽、噴嚏，鼻流清涕，眼淚汪汪，兩胞浮腫，身體漸熱，二三日或三四日始見點於皮膚之上，形如麻粒，色若桃花，間有類於痘大者。唯見形之後，形尖稀疏，漸次稠密，有顆粒而無根，暈微起泛而不生漿，大異於痘也。雖云：較痘稍輕而變化則速。始終調治，俱宜留神。總之，初起宜先表法透徹，最忌寒涼；已出時當用清利收散，後貴於養血；兼雜症者，則隨症參治之。溫疹症見傷寒也，若發於未痘之先為瘙疹，月內為爛衣瘡，百日內為百瘡。發則遍身紅點如粟米之狀，乃兒在母腹受熱所致，調攝謹慎，自能速愈。痘方愈而疹隨出，蓋痘疹發，遍身出疹，色赤作癢，始如粟米，漸成云片。因痘後餘毒未盡，更兼恣意飲食，外受風寒之所致，宜疏風清熱為主。至疹出多癢，色紅赤隱於皮膚中，為癮疹，乃心火灼於肺經，更兼外受風濕而成，治宜先散風濕，後清熱毒，斯得其法，皆非麻疹稟諸胎元毒也。</p>
<p><u>麻症與傷寒辨</u></p>
<p>發熱之初，寒熱往來，咳嗽噴嚏，鼻塞聲重，且流清涕，其症與傷寒無異。但麻症則眼胞略腫，目淚汪洋而浮，腮赤，噁心，乾嘔，此為異耳。若見此症，必是發疹，須宜謹風寒，節飲食，避厭穢，戒葷酒，忌辛熱。用藥表散，使肌膚通暢，腠理開張，或身有微汗則邪從汗解，而毒易出耳。熱至三日，麻當出矣。一日出三遍，三日出九遍，至六日間當出盡矣。及出至足，頭面將改，收靨之處，其熱即退，疹子漸次收下，熱亦漸次而退；至八九日，麻始收齊而熱乃退盡也。若發不出者固危，出不盡者亦險，出而旋收者更險，治之其可緩乎。</p>
<p><u>論麻症輕重</u></p>
<p>或熱或退，而無他症者輕；頭面不出者輕；出透三日而後漸收者輕；紅活潤澤，頭面勻淨，頭面勻淨而多者輕。紅紫慘暗，乾焦不潤者重；移熱大腸變痢者重。黑暗乾枯，一出即沒者難治；鼻青糞黑者難治；鼻扇口張者，目無神光者難治；胸高氣喘，心前煽動者難治。</p>
<p>一眼白赤色，聲啞唇腫，心煩口渴，腰腹疼痛，口鼻出血，人事不清，大小便秘，狂亂不寧，舌苔黃黑，口氣腥臭，此名閉症，毒滯於中而不得出，將作內攻，最危候也。急以清毒解表湯主之。若疹能出可救，發不出難救。方用：</p>
<p>升麻　防風　荊芥　麻黃　連翹　牛子　桔梗　石膏　知母　黃芩　蟬蛻　麥冬　甘草</p>
<p>水煎服。</p>
<p>一麻症鼻出血者毒重，口出血者毒尤重（口鼻出血，不必止住，血出則熱毒解散矣），初起手足心如火燒者毒亦重。初起失於清解，則熱蘊於胃日，鼻腥臭必生牙疳，毒入大腸則成痼痢；發表太過，元氣損傷則成疳積。若或失治於前，其必貽患於後。雖明初發之重輕，宜顧後來之生死。雖謂麻也，只詳其前而可不思其後乎？</p>
<p>感風熱而出麻者，俗謂飄麻，此皮膚小恙，不致傷人，只散風清熱而即愈矣。</p>
<p>小兒初生彌月之內而出麻者，俗謂胎麻，可不藥而愈。</p>
<p><u>麻有四忌</u></p>
<p>一忌葷腥生冷風寒：夫穀氣通，肉氣滯，凡是葷腥俱有滯毒，所以忌也。果生則難克化，物冷則能冰伏，冰伏不化毒，乃滯留，又當忌也。若風寒閉塞，毛竅不開，則毒氣何由出乎？此數端者俱不可犯也。</p>
<p>一忌驟用寒涼：麻雖熱症，固不宜用辛熱之劑，然初熱之際，虛實之症未形，輕重之勢未見，遂驟以苦寒之藥而峻攻之，幾何不冰伏其毒而不得出，其反至於內攻乎？故善治者唯達毒而不郁毒，只解毒而不冰毒也。</p>
<p>一忌誤用辛熱：麻本熱症，若復投辛熱之藥，是猶火上覆加薪也。以火助火，其毒不愈橫乎？然麻症初起之時，亦有四肢厥冷者，然熱極似寒之故，切不可妄認虛寒而妄投以熱藥也。即遇天時大寒，亦宜置暖室，切不可因嚴寒而遂投以辛熱之物，以濟腹中之火也。</p>
<p>一忌誤用補澀：毒火之發，最要疏通，尤嫌補澀。蓋疏通則毒得外泄而解，補澀則毒滯內留為殃。但初發之時症多吐瀉，愚夫愚婦急欲止之，若誤用參、朮、砂仁補澀之藥，則關門閉盜，毒滯於中，必作內攻之禍矣。</p>
<p><u>麻症治法</u></p>
<p>夫痘為陰毒，其勢更緩，或死或生，尚判之於成漿之日；麻為陽毒，其熱甚烈，若存若沒，早定之於方出之時。故發熱三日，麻當現於皮膚。若腠理緊秘，風寒嚴束，氣滯於中，毒凝於內，不能出現，則毒作內攻，須臾告變。故痘則慮難成漿，麻則懼其不出，麻前痘後最為緊要，此古今之通議也。當發熱三日之間，急宜觀形察色，審聲辨症，以為調治之方。如聲重鼻塞，肌慄惡寒，是為風寒所束，宜用：</p>
<p><u>加味升麻湯</u>　升麻　乾葛　防風　荊芥　牛蒡　連翹　桔梗　木通　赤芍　甘草　柴胡　黃芩　陳皮　蟬蛻　元參</p>
<p>加蔥白水煎熱服，令取微汗，一二服間，其麻即出。</p>
<p>如大熱熏蒸，肌膚乾燥，目赤唇紫，毛髮焦豎，煩渴不安，驚狂顛譫，二便秘結而出不快者，乃熱毒壅盛故也。宜用：</p>
<p><u>桅子解毒湯</u>　桅子　黃芩　黃連　石膏　知母　牛子　連翹　升麻　柴胡　防風　赤芍　甘草</p>
<p>大便秘加酒大黃；煩躁加麥冬；嗽甚者加杏仁、桔梗、花粉；驚譫用抱龍丸或牛黃丸。無汗腠理秘，加大黃，再用紫蘇煎水，令熱氣熏之；或用酒遍身擦之，然後以被蓋片時，其麻即出。治風寒閉者亦如是。若為穢氣所觸而出不快，則用沉香、檀香、荊芥燒煙燻之。</p>
<p>又有毒氣本盛，元氣又虧而出不快者，宜用：</p>
<p><u>人參白虎湯</u>　臺黨（二錢）　知母（一錢半）　加：升麻　防風　牛子　炒芩</p>
<p>水煎服。</p>
<p><u>孟氏治麻方</u>　石膏（二兩，煅）　荊芥　地骨皮　桔梗（各八錢）　赤芍　牛子　薄荷　陳皮　枳殼（各六錢）　川貝　甘草（各四錢）　紅花（三錢）　乾葛　歸尾　桑白皮（各一錢）</p>
<p>共為末，每服三錢，開水下。此方能發表透肌，清毒活血，理肺消痰，清胃解結，不拘四時皆可服，誠治麻之良方也。</p>
<p><u>麻發不起</u>　凡麻發不透，氣喘欲死。即用：</p>
<p>芝麻五合，以滾水泡之，乘熱熏頭面即發，起死回生之妙也。</p>
<p><u>又方</u>　櫻桃四五斤，入瓷瓶內密封，埋土中過兩三月，俱化為水。遇此症危急者，取此汁一杯，略溫灌下，垂死回生，經驗無比。有志仁人多預製以濟人，功德不小。</p>
<p><u>萬全湯</u>　治小兒感冒發熱，無論早晚，皆可服之。</p>
<p>柴胡　當歸（各五分）　白芍　麥冬（各一錢）　白朮（土炒）　黃芩　神麯（各三分）　茯芩　蘇葉（各二分）　焦楂（三粒）　甘草（一分）</p>
<p>水煎熱服。冬加麻黃一分，秋加桔梗三分；夏加石膏三分；春加青蒿三分。有食加枳殼三分；有痰加白芥子三分。瀉加豬苓一錢；吐加白蔻一粒，有驚加金銀器各一件，同煎，照方按時對症服之。</p>
<p><u>仙授清火散郁湯</u></p>
<p>白芍（一錢）　白茯苓（二錢）　陳皮　甘草　法半夏（各一分）　黑山梔　白朮（土炒）　柴胡（各三分）</p>
<p>水煎服即愈。</p>

<h1>卷六</h1>
<p><u>急救論治</u></p>
<p>凡五絕卒死，急取韭菜搗汁灌鼻中；或加皂角末、麝香同灌，更為快捷。</p>
<p>凡縊死、溺死，及一切自盡等症，人多畏懼不救；亦有以為已死不能復活者，不知救治得法亦可回生。即使萬無生理，亦當盡人事以聽天命，不可見死而不救也。</p>
<p><u>縊死</u>　不可割斷繩索，或有回生丹灌之即活。真仙丹也。</p>
<p>急用手裹衣物，抵住穀道（若系婦女，則連陰戶抵住），抱起解繩，安放平正，揪髮向上，揉其項痕，捻圓喉管，腳喘兩肩，以兩竹管吹氣入耳內；或刺雞冠熱血滴鼻中（男用雌、女用雄），男左女右，再屈伸其手足，又輕輕摩其肚腹，如此即有氣從口出，不可鬆手。或以皂角末吹鼻，少刻以淡薑湯或清粥與食，令潤咽喉，漸漸能動乃止。從早至晚，雖已冷可活；自夜至早，稍覺難救。總之，身體稍軟，心下微溫者，雖一日以上，若依此救法多吹多摸，無不活者，勿謂已冷不救也。</p>
<p><u>溺死</u></p>
<p>撈起時急急將口撬開，橫銜筷子一根，使可出水，以竹管吹其兩耳，研生半夏末如豆大吹其鼻孔，又用皂角末置管吹其穀道。如系夏月，將溺人肚膜橫覆牛背上，兩邊使人扶住，牽牛緩緩而行，腹中之水自然從口中，並大小便流出：或以生薑擦牙，再用生薑湯調蘇合丸灌之，或生薑汁灌之。如無牛以鍋覆地，將溺人臍對鍋臍俯臥，以手托其頭。如系冬月，急將濕衣更換，一面炒鹽用布包熨臍，一面厚鋪被褥，取灶內草灰多多鋪於被褥之上，令溺人覆臥於上，臍下墊於棉枕一個，仍以草灰將渾身厚蓋之，灰上再加被褥，不可使灰迷於眼內。其撬口，吹耳鼻，穀道、灌薑湯等，俱照夏天，法其冬天。甦醒後宜少飲湯酒，夏天少飲粥湯。切忌火烘，逼寒入內不救。倘或微笑必急掩其口鼻，如不掩則笑不止，不救。又不急於見火，一見必大笑，不救。又灌酒湯不可太熱，恐傷齒盡落。</p>
<p><u>暴死</u>　凡人涎潮於心，卒然昏倒，扶入暖室，扶住正坐。</p>
<p>用火炭沃醋，使醋氣衝入病人鼻中，良久自醒：或搗韭菜汁灌鼻中；或用皂角末吹鼻得嚏，自醒。倉急無藥，急於人中穴及兩足大拇指離甲一韭菜許，用艾火各灸三五壯，即活。</p>
<p>又痰厥死，以巴豆搗爛，綿紙包壓，取油作捻，燒煙燻鼻中，片刻吐出痰血即愈。或用生半夏末如豆大，吹兩鼻。</p>
<p>凡人卒然昏倒，身冷無痰，此名氣厥，亦名中氣。但扶正坐，氣順自安。或用皂角末吹鼻取嚏。</p>
<p><u>屍厥</u>　凡男、婦奄奄死去，脈動無氣，氣閉不通，名謂屍厥。</p>
<p>以菖蒲屑納鼻孔中，再用肉桂屑放舌下，或別取本人左角發燒灰成末，和熱酒灌之立愈，並以竹管吹其兩耳。</p>
<p><u>壓死跌死</u>　倉卒無藥，急以熱小便灌之，免惡血攻心。</p>
<p>急扶起，盤腳坐地，以手提其發，將生半夏末約豆大吹兩鼻中，以生薑汁灌之。只要心頭微溫，雖至一日亦活。再用白糖調水與服，散其瘀血，或加童便灌之。</p>
<p><u>又方</u>　回生丹灌之立活。</p>
<p><u>魘死</u>　原有燈即存燈，切不可點燈去照。但夜咬其腳跟，或咬大拇指而唾其面。</p>
<p>用生半夏末約豆大，吹入兩鼻；或用皂角末吹鼻，取母雞冠血搽面上，干則再搽即醒。初聞時不可遽前呼喚、但稍動臥處，徐徐喚之。</p>
<p><u>雷擊死</u>　宜禱謝雷神，虔心懺悔，須戒殺生。</p>
<p>蚯蚓（又名地龍）搗融敷臍上，半日即活：或用回生丹灌之，亦可活也。</p>
<p><u>中邪死</u>　用韭菜心於男左女右鼻內刺入六、七寸，今目開血出即活。或搗韭菜汁灌鼻，更視上唇內有如粟米粒者，以針挑破取出。</p>
<p><u>中寒</u>　冬月中寒、卒倒、身強、口噤，手足厥冷。如無醫藥，當濃煎薑湯灌之。</p>
<p>凡凍死有氣者，以灰炒熱盛囊中，熨其心頭，冷即易之，再用薑汁、熱酒各半，溫服。切忌遽以火烘，冷與熱爭必死。</p>
<p><u>中暑方</u></p>
<p>蒜頭二顆（研爛），取路熱淨土為末，攪新汲井水調勻，服一盞立止。</p>
<p><u>又方</u>　扁豆葉搗汁飲之、亦效。</p>
<p><u>又方</u>　六一散、益元散均妙。</p>
<p><u>又方</u>　暑月行路，中暑卒死，急以稻草為長帶曲兜肚臍，外用熱土圍臍，令人溺尿其中即活。切勿飲冷水及臥冷地，一受寒冷則不救。</p>
<p><u>痧症諸方</u></p>
<p>生白礬為末，每服一二錢，不拘男婦，用陰陽水調下。各項痧症，及受暑昏暈，不省人事者服之，立可回生。此物能升清降濁，故奏效如神。存人濟人者，宜佩帶身旁，或路道，或深夜，可當仙丹。</p>
<p><u>又方</u>　以生芋艿食之，如非痧則生澀難食，若是痧則食之味美，連食二個即愈。尋常腹痛，食之亦效。</p>
<p><u>又方</u>　藿香正氣丸服之，穩而且效，唯斑痧症（即紅斑、紅點也）萬不可服。</p>
<p><u>霍亂症</u>　按此症嘔吐，難以進藥，宜飲烏梅水少許，然後服藥，極效。</p>
<p>上吐下瀉者，是無論冬夏皆有。又有吐而不瀉，瀉而不吐者亦是。又有吐瀉不出者，名乾霍亂。治不得法，皆不可救也。凡遇此症，斷不可與飯食，即米湯亦不可飲，並忌食姜，一入口即不救。須俟愈後平定久久，方可進食，些少，亦不宜多</p>
<p><u>霍亂諸方</u></p>
<p>食鹽一撮，放刀口上燒紅，以陰陽水一盅沖服，服後腹痛漸止；再服藿香正氣丸全愈。</p>
<p><u>又方</u>　陳皮、藿香各五錢，黃土澄水二盅煎服，雖垂死立生。</p>
<p><u>又方</u>　細看病人背上，如有黑點，用針一一挑破出血即愈。若遲一日則不能救矣</p>
<p><u>又方</u>　白礬末，陰陽水調服一二錢，神效。</p>
<p><u>瘧疾三方</u>　按瘧疾口渴，不可飲冷茶水及生冷之物，犯之其疾更甚，唯以薑湯乘熱飲之，誠良法也。</p>
<p>倪涵初曰：瘧之為害，南人患之，北人尤甚；弱者患之，強者尤甚。雖不致遽傷其命，然不治則發不已。不得其道則惡邪內伏，正氣日虛，久而久之遂不可藥。予所定三方，甚為平易無奇絕，不入常山、草果等劫劑，且不必分陰瘧、陽瘧，一日、二日、三日及非時瘧。人無老幼，病無久近，此三方不用加減，唯按其次第服之，無不應手而愈。</p>
<p><u>第一方</u>　廣陳皮　陳半夏（薑汁煮透）　茯苓　威靈仙（各一錢）　蒼朮（米泔水浸一日，切炒）　制川樸　柴胡　黃芩（各八分）　青皮　檳榔（各六分）　炙草（三分）</p>
<p>生薑三片，井河水各一盅，煎九分，飢時服，渣再煎服。如頭痛加自芷一錢。此方平胃消痰，理氣除濕，疏導開先之功。受病輕者二服而愈，勿再藥；若三服後病勢雖減而不全愈，用第二方。少則三服，多則五服。</p>
<p><u>第二方</u>　生首烏（三錢）　陳皮　柴胡　茯苓　黃芩（各八分）　白朮（炒）　當歸　威靈仙（各一錢）　知母　鱉甲（醋炙研，各二錢）　炙草（三分）</p>
<p>生薑三片，井河水各一盅，煎八分，加無灰酒五分，再煎一滾。空心服。渣再煎服。此方妙在補瀉互用，虛實得宜，不用人參、黃耆，摒去常山、草果，平平無奇，實有神效。即極弱之人纏極重之病，十服後立奏奇功，萬無一失。所云：加減一二即不靈應者，正此方也。</p>
<p><u>第三方</u>　人參　炒白朮（各一錢）　炙耆　當歸（各一錢二分）　陳皮　柴胡（各八分）　炙草（三分）　升麻（四分）　首烏（二錢）　知母（炒，一錢）</p>
<p>或加：青蒿子（八分）　麥芽（一錢）　生薑（一片）　大棗（一枚）</p>
<p>水二盅，煎八分，半飢時服用。三五服元氣充實，永不發矣。方雖有三方，第二方實為主治良方，既不刻削，亦不峻補，是以功獨歸之。其第三方專為有力者而設，貧家安得有參？宜多服第二方可也。</p>
<p><u>治瘧神符法</u>　按此咒語甚有義理：登高山，補脾土；望海水，壯腎水。三九三，千八百，陰陽始終數也。河伯，肺神也。謙屢試神效。</p>
<p>咒曰：登高山，望海水，水中有一龍，三頭九尾，不食諸物，唯食瘧鬼。朝食三千，暮食八百，食之不足，差使來索。符藥入五臟，瘧鬼須摒跡，不伏去者，縛送與河怕。急急如律令。</p>
<p>瘧發之日清晨，焚符入米飲湯內，服之立效。</p>
<p><u>三日大瘧</u></p>
<p>惡日前用陽和解凝膏布攤貼背，用常山、雲苓、官桂、甘草、檳榔各三錢，小黑豆四十九粒，酒水各二碗，慢火煎二碗，當晚以一碗先服，蓋暖而睡。留一碗次日惡前兩時燉熱服，蓋暖臥，待瘧至，即至亦輕。亦有當日而愈者。愈後忌房事，戒食生冷，勞碌、風霜；忌食雞、羊、牛，各蛋，白扁豆，自慎半月，永截不發，小瘧減半。</p>
<p><u>黃疸</u>　又名亞力黃。四肢無力、黃胖者是。一名黃疸痧。</p>
<p>膽礬不論多少，入瓦罐內蓋定，炭火煅至白色為末，煮棗肉和丸如芡實大，每服五丸，日三服，用好黃酒送下。忌食醋及生冷發物。若有蠱服之亦吐出，神效。謙按：此方治五疸黃腫，功在諸方之上，幸勿輕視。</p>
<p><u>瘟疫方</u></p>
<p>黃砂糖一杯，生薑汁一杯，用白滾水一大杯調勻，乘熱急服，蓋被出汗即愈。四時瘟疫皆治。</p>
<p><u>又方雷擊散</u>　專治瘟疫，並治忽然腸痛，手足厥逆，面色青黑，並上吐下瀉，霍亂硃砂症以及一切痧症。</p>
<p>牙皂　北細辛（各三錢半）　硃砂　明雄（各二錢半）　蕾香（三錢）　枯礬　白芷（各一錢）　桔梗　防風　木香　貫眾　陳皮　蘇薄荷　法夏　甘草（各二錢）</p>
<p>共研極細末，貯瓶中勿泄，隨帶身邊。凡遇急症取二三分，吹入鼻中；再用一二錢薑湯沖眼，服後安臥片時汗出而愈。此方於乾隆元年貴州省疫癘盛行，忽于丹平山石壁上雷火擊，書此方活人無數。道光元年，江南各省軟腳痧盛行，亦照此方治之，神效。</p>
<p><u>闢瘟方</u></p>
<p>孔平仲云：天行瘟氣，宣聖軫念世人遺有良方。每年臘月二十四日五更，取片花水平旦第二汲者，盛淨器中，計家中人口多少浸乳香，至元旦五更煎水，從幼少起至長老，每人以乳香一小塊飲水，三口嚥下則不染時症矣。</p>
<p><u>又方</u>　貫眾一個，白礬一塊，放水缸內亦效。</p>
<p><u>解救百毒</u>　凡解毒藥俱宜冷服，大忌飲熱湯，飲熱則不可救矣。若見酒必死。</p>
<p>掘地（須淨地，有黃土地更好）三尺深，傾水攪成泥水，名曰地漿水，能解百毒。凡食隔夜果餅菜蔬、茶水酒漿，或飲田塘溪澗、井溝之水，誤中無名百毒者，取飲數碗，極為神效。愈後戒食鮮魚。中水銀毒飲之更妙。</p>
<p><u>又方</u>　綠豆、甘草煎湯，能解百毒，但覺腹中不快，即以生黃豆嚼食不聞氣者，中毒也。急以升麻五錢煎飲，以手探吐亦解。</p>
<p><u>解砒霜毒</u>　倘無藥處，急飲人溺或糞汁均可。</p>
<p>防風一兩研末，冷水調服。或用四兩冷水擂汁灌服亦可，屢試如神，萬無一失。</p>
<p><u>又方</u>　生綠豆五合擂粉，入新汲水攪和，絞汁飲之愈。</p>
<p><u>解鹽滷毒</u>　生豆腐漿冷服二三碗，至神至妙。</p>
<p><u>又方</u>　淘米水冷服三四碗，亦效。</p>
<p><u>解鴉片煙毒</u>　急用活鴨血，多多灌之。凡服鴉片煙者，最為神效。若身冷氣絕，似平已死；如身體柔軟則臟腑、經絡之氣尚在流通，實本死也。乃鴉片烈性醉迷之故耳。將其人放在潮濕陰地，用筷子撬開牙齒（宜用烏梅擦之撬開），以筷橫放口內，使口常開，以白砂糖調冷水灌之。外用手帕二三條，以冷水浸透，放胸前輪流更換，又用冷水一盆，將頭髮撒放盆內，時時換水，切不可見太陽，一見日照即不可救。三四日後鴉片之氣散盡，即活。如身體不硬，雖七日內亦可回生。切忌服醬油。活後宜多服白砂糖水，最效。</p>
<p><u>解野蕈毒</u>　鮮銀花葉搗汁飲之。如無鮮者，用於銀花濃煎飲之，或取地漿水飲三四碗，入喉即活。如中六畜肉毒，以伏龍肝研末，水調服，服吐即解。</p>
<p><u>解螞蝗毒</u>　此物入腹，久必生子食人肝血，腹痛不可忍，面目黃瘦，不治必死。用桂圓肉包煙油，吞之即死，隨干大便而出，屢試神效。</p>
<p><u>解食鱓鱉龜蝦諸魚毒</u></p>
<p>淡豆豉八兩，水煎冷眼。或飲藍靛汁即解；或飲橄欖汁及麻油均解。</p>
<p><u>解附子烏頭天雄芫花毒</u></p>
<p>防風二錢，煎水飲之。或用小黑豆，綠豆各一升。濃煎冷服。</p>
<p><u>解飲食毒</u>　飲饌中毒，倉卒不知何物。急以：生甘草、薺尼等分，煎湯飲之，入口即活。</p>
<p><u>酒醉傷</u>　唯燒酒醉傷，宜飲鍋蓋上氣流水半盞，灌下即醒。</p>
<p>凡酒醉死者。急解醉人頭髮放新汲井水盆內，將衣解開，用豆腐遍身貼之。或用布泡井水貼之，少刻再換，數次必醒。唯寒天不宜。</p>
<p><u>又方</u>　白蘿蔔汁灌之。</p>
<p><u>又</u>　酒醉心痛，宜服白砂糖三兩，淡酒沖服，止痛如神。</p>
<p><u>酒醉小便不通</u></p>
<p>葛花（三錢）　燈心草（七根）</p>
<p>酒煮服，即通。</p>
<p><u>人咬傷腫</u>　如腫爛，宜用童便洗去汙血，或用人中黃煎湯洗之。</p>
<p>人牙（一個，炭火燒枯），鱉頭兩個，用瓦焙枯，共研末，加冰片一分，擦上全好。</p>
<p><u>瘋犬咬傷</u>　倉卒無藥，急用百草霜、麻油調敷：或用蔥搗爛貼之；或用牛糞敷之；或用米泔水洗淨、虎骨煅灰敷之。</p>
<p>被咬時，先看頭頂如有紅髮二三根，宜急拔去，最為緊要。隨於無風處以冷茶洗淨汙血，用杏仁搗爛敷之，內服韭菜汁一碗，隔七日再服一碗，四十九日共服七碗。傷口上再用煮熟雞蛋白蓋上，用艾絨在上燒數十次。百日內忌鹽醋。一年內忌雞肉、魚腥、酒色；終身忌食狗肉，力得保全，否則十有九死。此葛仙妙方。</p>
<p><u>又方虎字符</u>　隨地掘一坑，取無根水，用新羊毛筆攬濃，於患處寫一虎字，即勾上連圈七圈著虎字，又於字中細圈百十數，自愈。如至六七日，頭頂上生紅毛一根，即拔去之。此方驗過。</p>
<p><u>蛇咬傷</u>　凡遇毒蛇咬傷，惡毒攻心。半日必死。</p>
<p>急取竹杆煙筒內煙油（又名煙屎，其色如醬），用冷水洗去，飲一二碗。受毒重者，其味必甜不辣，以多飲為佳。傷口痛甚者，內有蛇牙，多用煙油揉擦必出。此為蛇咬第一仙方，切不可疑而自誤也。</p>
<p><u>又方</u>　白芷（研末）　麥冬（去心）</p>
<p>灘煎湯，洗之傷口流出黃水，待腫消皮合，以此藥渣敷之。</p>
<p><u>又方</u>　蛇纏人身，愈纏愈緊，最難解脫，急令其人在地遍身轉滾，蛇自骨軟而解放也。神效。</p>
<p><u>蜈蚣咬傷</u>　一人誤吸蜈蚣，腹痛難忍，後服生雞蛋數枚而痛稍定，復啖生油，須臾大吐而出，續服雄黃水效。</p>
<p>以右手中指虛向東方一指，即以中指在地上書一日字。其日字須要四邊先寫，次寫中間一點，隨即將中指以大拇指，在地上日字中一點之處，撮泥少許，在患處擦之，即刻止痛如神。</p>
<p><u>黃蜂傷</u>　蚯蚓糞，井水調敷，效。</p>
<p><u>又方</u>　咒曰：四金剛，八菩薩，抬的抬，插的插。一氣誦七遍，以右手虛向患處撮於他處，神效。</p>
<p><u>湯泡火傷</u>　急用童便灌之；或白砂糖湯調服；或服熱蜜水，均妙。以免火毒攻心。切忌用冷水、井溝泥等物。</p>
<p>瓦楞子煅研細末，配冰片少許，如濕處燥敷，於處麻油調搽，數次收功。</p>
<p><u>又方</u>　柳樹燒汁搽，或紋銀磨人乳搽，愈後均無痕。</p>
<p><u>去刺字方</u>　用糯米升許，將煮成飯時以生甲片（須度字影之大小平突）入飯鍋上蒸透，乘熱將甲片貼上，以綢束之周時，即愈無痕。</p>
<p><u>跌打損傷</u>　赤貧無藥者，用韭菜汁和童便飲之，散其瘀血；骨折者，蜜和蔥白搗勻厚封，酒調白芨末二錢，效。</p>
<p>生地　歸身　丹皮　五加皮　乳香　沒藥　海金砂　自然銅</p>
<p>共八味，各一錢，酒水各半煎服，無不立效。</p>
<p><u>又方</u>　番木鱉（五斤）　枳殼（二斤半）</p>
<p>用童便浸番鱉四十九日，浸枳殼二十四日半，每日換之。番鱉去皮，枳殼去心，用河水洗淨切片，再用黃泥拌炒磨末，紗篩篩過。壯實者每服四五分；瘦弱者每服三四分；老者每服一二分，用無灰酒吞服醉臥。輕傷一服即愈，重傷三服，久傷五六服全愈，須每日一服。傷若見血敷之即愈，腫者用酒調敷。如服藥發抖，飲薄冷粥一碗即止。此方嚴氏傳與華氏，制合施送，多見奇效。</p>
<p><u>回生第一仙方</u></p>
<p>治跌傷、壓傷、打傷、刀傷、銃傷、割喉、吊死、驚死、溺水死等症。雖遍體重傷，死已數日，只要身體稍軟，用此丹灌服，少刻即有微氣，再服一次即活。此方大有起死回生之妙，如能施藥傳方，救一人之生可全兩人之命，造福真無量也。</p>
<p>活土鱉蟲（又名地鱉，又名簸箕蟲，多生米店有糠之處，及碓臼下倉底灶腳，冬天灶腳更多；或油榨坊並空屋乾燥之處，總在鬆土內尋覓。取活的去足，放瓦上小火焙黃，研細，用淨末五錢。死的不效）　自然銅（同放瓦上，炭火內燒紅，入好醋內淬，半刻取出，再燒再淬，連制九次，研末。要親手製，用淨末三錢）。真乳香（形如乳頭，黃色如膠者為真，每一兩用燈草二錢五分同炒枯，與燈草同研細，吹去燈草，用淨末二錢）　真陳血竭　真硃砂（飛淨，各二錢）　巴豆（去殼研，用紙包壓數次去淨油，用淨末，二錢）　真麝香（三分，要當門子）</p>
<p>以上各藥揀選明淨，眼看研極細末，收入小口瓷瓶，用蠟封口，不可泄氣。大人每用一分五釐，小兒七釐，酒沖服，牙關不開著，打開一齒灌之即活，灌時多用水酒，使藥下喉為妙，活後宜避風調養。如心腹疼痛，乃瘀血末淨，宜服白糖二三兩，或酒或水沖服。</p>
<p><u>玉真散</u></p>
<p>治跌打損傷，無論傷口大小，不省人事；或傷口潰爛進風（即破傷風），口眼喎斜，手足扯動，只要心前微溫，用此藥敷傷口（有膿者用溫茶避風洗淨再敷），另用熱酒沖服三錢。不飲酒者，滾水沖服亦能起死回生，唯嘔吐者難治。藥雖平淡，功最神奇。功在七釐。鐵扇諸方之上，藥料易廉，傳方施藥者，功德亦非淺也。</p>
<p>明天麻　羌活　防風　生南星（薑汁炒）　白芷（各一兩）　白附子（十二兩）</p>
<p>以上藥料須揀明淨，眼看研極細末，收入小口瓷瓶，以蠟封口勿泄，如濕爛不能收口，用熟石膏二錢，黃丹三分，共研極細，加入敷之。</p>
<p><u>當歸湯</u></p>
<p>治跌打損傷未破者，功能散瘀活血。雖已氣絕，打一牙灌之亦活，此少林寺教師方也。</p>
<p>當歸　澤瀉（各五錢）　川芎　紅花　桃仁　丹皮（各三錢）　好蘇木（二錢）</p>
<p>酒水各一碗，煎六分服。頭傷加藁本；手傷加桂枝；腰傷加杜仲；脅傷加白芥子；腳傷加牛膝，均加一錢。按傷口血流不止，以精豬肉切厚片貼效；或用莫紙灰候冷敷上亦止。</p>
<p><u>割頸斷喉</u>　急宜早救，遲則額冷氣絕。乘初割時輕輕扶住抑睡，將頭墊起，合攏刀口，將血拭去。急用大雄雞一隻，快手輕去其毛，剝雞皮乘熱貼傷口。內服玉真散自愈，愈後雞皮自落。</p>
<p>按：腸出，以好醋溫熱（不可過熱），隨洗隨入，外用雞皮乘熱貼之，再服玉真散，愈後雞皮自落。</p>
<p>手指砍斷者，以老薑嚼融敷之，舊棉包裹神效。</p>
<p><u>跌打傷筋</u>　以韭菜搗爛敷之，一宿即愈。</p>
<p>損傷縮筋年久者，用楊梅樹皮曬乾研末，以好燒酒調塗，用布紮好，每日一換，三五次全愈。</p>
<p><u>接骨法</u>　按：碎骨在內作膿，以田螺捶爛，加酒糖和勻，敷四圍，中留一孔，其骨即出。</p>
<p>杉木炭研極細末，用白砂糖蒸極融化，將炭末和勻攤紙上，乘熱貼之。無論破骨傷筋，斷指折足皆治。忌食生冷發物，屢試神效。</p>
<p><u>又方</u>　古銅錢燒紅，入醋淬之，再燒再淬，連制七次，研末，用酒沖服二錢，重者三錢，其骨自接。真神方。</p>
<p><u>又方</u>　活螃蟹二隻生搗爛，滾酒沖服亦效。</p>
<p><u>被毆傷風方</u>　荊芥　黃蠟　魚螵（魚螵炒黃色，各五錢）　艾葉（三片）</p>
<p>用無灰酒一碗，煮一炷香，熱飲，汗出即愈。唯百日內忌食雞肉耳。</p>
<p><u>刀刃損傷</u>　一方以陳年石灰研末，用韭菜汁拌作膏，搭在無日光雨牆上陰乾，再研細貯瓶，取用極效。</p>
<p>龍眼核去皮，將核搗極細擦之，立刻止血、定痛、收口，為刀傷第一藥也。</p>
<p><u>杖傷</u>　按：受傷瘀血注痛，以生大黃末，薑汁調塗一夜，黑者變紫，二夜變白。</p>
<p>急飲童便一碗，外用熱豆腐鋪傷處，其氣如蒸，豆腐漸成紫色，再換腐鋪之，須得紫色散盡轉淡紅為度。</p>
<p><u>中風症</u>　倘口開不噤者，筋先絕也。不治。若口開心絕；手撒脾絕；眼開肝絕；遺尿腎絕也，即是脫症。宜大劑理中湯灌之，及灸臍下，亦可救十中之一。誤服蘇合丸、牛黃至寶之類。不救。</p>
<p>用烏梅擦牙齦，涎出即開，再有皂角、半夏末搐鼻取嚏，有嚏者肺氣未絕，可治，宜用三生飲、小續命酌服。若口開手撤，三生飲斷不宜服，宜延明醫診視，不可忽之。</p>
<p><u>風濕癱瘓</u>　治風癱腰腿手足疼痛，不能起臥等症。</p>
<p>老楊樹蟲蛀糞　干菊花連枝葉梗　桑木柴</p>
<p>先將房內土地掃淨長五尺外，寬三尺外，取上三物鋪勻，加火燒之，以地熱為度，掃去灰燼，乘熱噴黃酒於地上，用干稻草鋪上，又噴酒於草，再用稻草蓋之，將病人脫盡衣褲臥於草上，以被蓋之，俟出透汗緩緩去被，密室避風數日。行走如舊。</p>
<p><u>傷寒點眼法</u>　按：此症死於病者少，死於醫者多，唯宜避風，勿食粥飯或飲薑茶，勿藥可愈。古云：傷寒勿藥得中醫。正此謂也。故用外治法為當。</p>
<p>粉甘草（六分）　梅冰片（四分）</p>
<p>共研細末。病起一日至六日將此藥點，男左女右。眼角出汗而愈。如過七日，不論男女兩眼並點。神效。</p>
<p><u>盜汗</u>　五倍子為末，津唾和為餅貼臍，以布束之，一宿即止。</p>
<p><u>又方</u>　蓮子　黑棗（各七個）　浮小麥　馬料豆（各一分）</p>
<p>水煎服。數次全愈。</p>
<p><u>風濕疹子</u>　疹乃熱也。不可用人參、白朮，當理血而不宜散血。疹初起必發熱口渴，狀如紅雲一片，與斑相同，但斑無頭粒而疹有頭粒，如蟲咬之狀。用；</p>
<p>元參（三錢）　當歸（二錢）　升麻　甘草（各五分）　葛根（一錢）</p>
<p>水煎眼。心火加黃連三分；肝火加梔子六分；肺火加黃芩、麥冬（各一分）</p>
<p><u>又方</u>　生地　牛子　丹參（各三錢）　荊芥　防風　木通（各錢半）　石斛　連翹（各二錢）　紫草　蟬蛻　鬱金　犀角（各一錢）　西河柳葉（五錢）</p>
<p>水煎服。此葉天士方也，屢試如神。</p>
<p><u>痱子癢痛</u>　滑石（五錢）　綠豆（四兩，研成粉，微炒）</p>
<p>和勻，以棉撲之。</p>
<p><u>鼠瘡單方</u>　文蛤（一兩）　石膏（一兩，焙枯研末）</p>
<p>加桐油調，用雞毛調搽，立效。</p>
<p><u>闢水火刀兵法</u>　及闢一切凶殺諸邪，系孫真人秘傳。</p>
<p>先叩齒立通，先以左手掐鬼目（即食指二節卯宮是也）。咒曰：咄某甲左，青龍蓋章；甲寅右，白虎監兵；甲申頭上，朱雀陵光；甲午足下，元武執明；甲子脾，為貴子中央；甲辰、甲戌……。急急如津令。加入凶喪家，將到門首，先默誦三遍，出門時再誦三七遍，永吉無凶。</p>
<p><u>闢撲燈蛾法</u>　（一說別種柴芯亦可）</p>
<p>取薺菜梗，雙手拱執端肅立定。咒曰：波利瑟叱護生草，救度離苦惱。須一氣誦七遍，橫放盞上，或作挑燈杖，蟲不飛撲。</p>
<p>冬夜課讀點燈，宜用麻油，少加桐油，不壞眼睛。兼鼠不耗油盞以生薑擦之，無滓。</p>
<p><u>止火法</u>　凡遇火起之處，用：</p>
<p>雞蛋三個，每個大頭寫溫字，小頭寫瓊字，向火焰絕高處盡力擲去，誠心口唸；敷施發潤天尊。連擲連念。其蛋落處火焰自低熄矣。山西黃澹翁所傳。</p>
<p><u>食戒</u>　牛犬有功，千人黑魚，謂之地厭，均不可食。衛生歌曰：雁行有序大有義，黑魚拱北知臣禮。人無禮義反食之，天地鬼神皆不喜。（鱉有頭足不縮者，腹有橫紋及有王字、卜字紋者，足不全者，俱有大毒，食之殺人。蟬魚昂首，項下有白點，通浮水上者，是蛇所化，不可食。善只尾及蟹獨螫獨目；羊一角；雞四足白烏烏；首烏雞白；百叉蝦無須者，腹下通黑者。凡肉自動者，落水浮者，著地不沾塵者；雞暴死，鴨目白者；雞鴨卵上有八字紋者：六畜自死口不閉者，俱有毒，不可食。諸果異樣者，雙仁雙蒂或沉水者，均有毒）。</p>
<p><u>食忌</u>　飯落水缸，日久生毛，食之生疔，最宜留心檢點。</p>
<p>茶不可與韭同食，令人耳聾：酒醉後飲茶傷腎臟；芥菜同鯽魚食，發水腫；鯽魚同砂糖食，成疳蟲；棗與魚同食，令人腰腹痛：豬肉不可與炒豆同食，並忌生薑；蝦與糖同食，食之害人；魚同荊芥食之殺人。蠟炒雞蛋食之不救；柿子同蟹誤食不救；綠豆與榧子同食者死；蔥蜜食之斷腸。夜間茶湯食物未經蓋好，恐有蟲毒，不可誤飲。若遇守宮遺精，其中食之不救。</p>
<p><u>陰虛無上妙方</u></p>
<p>天一生水命曰真陰，真陰不能制火，以致心火上炎而克肺金。咳嗽者火刑金、吐痰者，腎水虛泛而為痰，如鍋中之水熱甚則騰濕也，豈區區草木之功所能濟哉？必須取華池之水頻頻吞嚥。以靜治於無形，然後以湯丸佐之，庶幾木升火降面成地天交泰之象耳。主方在吞津液。華池之水，人身之金液出。敷布五臟，灑陳六腑，然後注之於腎而為精。腎中陰虧則真水上泛而為痰，將並華池之水一擁俱出，痰愈多而肌愈瘦，誠可畏。今處一法，二六時中，常以舌抵上齶，令華池之水充滿口中，乃正體舒氣，以意用力送至丹田，口復一口，數十乃止。此所謂以真水補真陰，同氣相求必然之理也。每見今之治陰虛，專主六味地黃等味，以為滋陰壯水之法未為不善，而獨不知於本源之水取其點滴，以自相灌溉，是含真求假不得，為保生十全之計。此余諄諄為是言也，衛生君子尚明聽之。</p>
<p><u>愈病法</u></p>
<p>凡人有病如照方醫治即愈，大屬妙事。若患病危篤，醫藥罔效，不拘老幼，但能放生百萬，無不起死回生。蓋放生延生，事本一貫，救死兔死，理自不誣。無奈世人狃於師巫邪說殺生，祀神者頗多言及放生，則群笑為迂而不顧世俗皆然，鄉農更甚。殊不知人之與物，知疼覺苦，總是一般。試思物之將殺而望救，何異人之將死而求生乎？我能救物命於臨危，而我命自必增延於欲絕，理固必然。報元或爽請以殺生祀神之費，用以放生，必能勿藥有喜也。</p>
<p><u>天醫大帝寶誥</u></p>
<p>混元始祖，一氣分真，多劫之前，積修至道，勤苦備悉，經緯逾逾深，萬法千門，罔不斯歷。救災拔難，除害蕩妖，功濟生靈，名高玉籍，眾真推仰，宜有甄陛。大悲大願，大孝大仁，九州都仙，太史高明。大使雷霆，泰省天樞，伏魔上相，至道玄應、神功妙濟，掌九天司籍，太乙定命注生。真君三天，按察都檢校普天奏議，大夫天醫大帝，歷劫度人。祖師淨明，普化天尊。（是誥虔誦最為感應，如能立願叩禱，無不立愈。彬薰沐敬刊於上）</p>
<p><u>文帝戒魚篇</u></p>
<p>孽海茫茫，首惡無如色欲；塵寰擾攏，易犯唯有淫邪。礪山帶河之人，坐此亡身喪國：繡口錦心之士，因茲敗節隳名。始為一念之差，遂至畢生莫贖。何乃淫風日熾，天理淪亡，以當悲當恨之行，反為得汁；而眾怒眾賤之事，恬不知羞。刊淫詞，談麗色，目注道左嬌姿，腸斷簾中窈窕。聞正論嫉若仇讎，好邪言甘如酒醴。或貞節，或淑德，可敬可嘉，乃計誘而使無完行；若婢子，若僕婦，宜憐宜憫，何勢逼而致玷終身。既令親族含羞，又使子孫蒙垢。嗟嗟！總由心昏濁，賢遠佞親，豈知天地難容，神人共憤。或妻女酬償，或子孫受報。絕嗣之墳墓，無非好色之徒；妓女之祖宗，盡是貪花之浪子。當富則玉樓削籍，應貴則金榜除名。笞杖徙流大辟。生遭五等之誅，地獄餓鬼畜生役受三途之苦。從前恩愛，至此成空；昔日風流，而今安在？與其後悔以無從、胡弗早思而勿犯。謹勸發覺悟之心，破色魔之障，芙蓉白麵不過帶肉骷髏，美豔紅粧乃是殺人利刃。縱對如花似玉之貌，常存若姊若妹之心，未犯者宜防失足，曾行者務早回頭。更祈展轉流通，迭相化導，必使在在齊歸覺路，人人共出迷津。</p>
<p>畜德錄曰：世人無不急於生子，亦知生子之道，真精交媾，氣清精濃，溶液成胎。故少欲之人恆多子，且易育，氣固而精凝也。多欲之人恆少子，且易夭，氣泄而精薄也，譬如釀酒然，鬥水下鬥米則釅且耐久，其質全也。鬥米倍下水則淡，三倍四倍則酒非酒，水非水矣。其真元少也。今人夜夜交媾，遍御妾婢，精氣妄泄，邪火上升，邪火愈熾，真陽愈枯，安能成胎？即僥悻生子亦不能育，或殤於痘，或殤於驚。痘者熱毒，驚者熱風，毒者父母之真精不足，風者父母之真氣不固也。過此二關，稍通人道，便有火毒、虛損、怔忡、五癆七傷等症，皆由於邪火熾而真陽虛，色欲逞而元精竭也。昔有人艱於子息，醫教於節欲靜攝，勿勞心神，心靜則精不搖，神完則氣不走。每妻經淨乃一交媾，否則各榻，如是半年，妻果有娠，娠後即異榻，足月之後果生男子，後來天花三五粒。彼求子而廣畜婢妾，不知節欲，豈有當哉？迪吉錄曰：士子讀書作文辛苦，更當節欲，蓋勞心而不節欲則火動，火動則腎水耗散，水不能制火而火愈熾，則肺金受傷，金又不能生水，相剋而傳變為癆擦，必至夭亡。又曰：人終身疾病，恆從初婚時起。年少興高力強，恣情無度，不知陰陽禁忌，多成癆怯，甚者早死，累妻孀苦。百年姻眷，終身配偶，何苦從一月內種一生禍根。古人遇子孫將婚，必諄諄以此戒之。玉峰曰：木有根則榮，根絕則枯；魚有水則活，水涸則死；燈有膏則明，膏盡則滅；人有真精保之則壽，伐之則夭，惜命之士，守之戒之。</p>

<h1>跋</h1>
<p>古人有言曰：生之於我利亦大焉。夫治生以不傷為本，養生以醫藥為先。醫家之言，以《素問》、《靈樞》而下，汗牛充棟，不可殫述。然讀之者未必盡解，解之者亦未必盡得其奧旨，醫之道難言矣。然而三折肱者，神明變化，妙術生人，雖草根樹皮至賤之品，間一用之而靈透心脾，如響斯應，似又有無足難者。故諺云：醫者意也。既得其意，而無不可通者也。梁安胡君謙怕念切恫眾，嘗留心於是。歲庚午，手一編示予，題其端曰《經驗選秘》，蓋即君所輯之良方也。吾人利濟為心，秘之以利己，易若公之萬世以利人，脾人人習知。按症試方，瞭然心目，是猶聚千百良醫於一堂，而施其活人之術也。胡君之功顧不遠，且大哉！昔抱朴子《肘後備急方》有方而無論，孫真人《千金要方》又廣至九十餘卷，令人目送五色，閱之者未免傷繁。今君所輯有簡便者，有詳述其病源者，有疏其方之意者，且方以類聚。使人知按症以求方，症隨方注而不必循經以求症，較之《肘後》、《千金》兩方書，尤為簡括周備。君不以醫名而能通醫理若此，此即所謂既得其意而無不可通者也。因勸手付，民復歡喜，讚歎而為之序。</p>
<p><u>時同治十年歲次辛未如月之吉海寧鄒淦儷　笙氏撰</u></p>
